Datasets:

MLRS

/

maltese_news_headlines

like 0

[ "L-Istati Uniti u r-Renju Unit se jsellmu lill-270 ruh li bħal llum 25 sena ilu mietu fl-attakk terroristiku ta’ Lockerbie.", "Fost l-attivitajiet li se jsiru, hemm wieħed fil-belt ta’ Lockerbie innifisha fin-naħa t’isfel tal-iSkozja fejn l-ajruplan fuq titjira Pan Am 103 sploda fis-sema fl-1988.", "Il-każ Lockerbie jibqa’ l-aktar att terroristiku qattiel li qatt sar fir-Renju Unit u sal-attakki tal-11 ta’ Settembru 2001 fl-Istati Uniti kien ukoll l-aktar wieħed li fih mietu ċittadini Amerikani.", "L-ajruplan tat-tip 747 kien ilu li telaq mid-destinazzjoni Londra ftit aktar minn nofs siegħa fi triqtu lejn New York meta sploda fil-21 ta’ Dicembru 1988.", "Il-passiġieri kollha abbord u s-16-il membru tal-ekwipaġġ, kif ukoll 11-il persuna oħra nqatlu fi djarhom meta l-fdalijiet mill-ajruplan waqgħu fuq djarhom.", "L-investigaturi li ħadmu fuq il-każ jemmnu li żewġ aġenti tas-servizzi sigrieti Libjana kienu responsabbli għal dan l-attakk.", "Fl-2001, Abdelbaset al-Megrahi kien intbagħat il-ħabs fuq dan il-każ izda nħeles fl-2009 fuq bażi ta’ mogħdrija wara li kellu kanċer tal-prostata fi stat avvanzat.", "Huwa kien miet f’daru fi Tripli f’Mejju 2012.", "Fl-2003 l-eks mexxej Libjan Muammar Gaddafi kien aċċetta li l-Libja kienet wettqet dan l-attakk izda caħad li kien hu li ta l-ordnijiet." ]

[ "Awguri lill-kantanta Eve Daly li llum qed tiċċelebra għeluq is-67 sena tagħha.", "Twieldet bħal-lum id-19 ta' Lulju tal-1953.", "Fost l-ewwel messaġġi li wasslulha hekk kif qalbet il-ġurnata kien hemm dak ta' Soleil Pitre, in-neputija tal-kantant li rringrazzjat lil nannitha ta' dak kollu li tagħmel għaliha.", "Hija żiedet tgħidilha li dejjem kienet hemm għaliha kull meta kellhom bżonn u dejjem tpoġġi tbissima fuq wiċċhom.", "\"Ma nafx x'nagħmel mingħajrek,\" qaltilha t-tfajla waqt li żiedet li l-familja tapprezza dak kollu li hija tagħmel għalihom għax dejjem iġġibhom il-bżonnijiet tagħhom l-ewwel.", "Eve bdiet il-karriera tagħha mal-banda tal-iskola ta' Santa Monica tal-Mosta.", "Kien Charles Thake li emmen fil-kapaċitajiet ta' Eve wara li raha f'operetta li kienet ittellgħet fl-iskola tagħha.", "Wara bdiet tidher ukoll fuq it-televiżjoni fi programmi bħal Dawra Durella u Paġni Mżewqa.", "Eve, li hija miżżewġa lil Richard Camilleri kienet tkanta wkoll fl-Ingilterra, fit-Tuneżija u fl-Awstralja.", "Fl-2010 ħadet sehem fit-tieni semi finali tal-Malta Song for Europe bil-kanzunetta The Best Years ma' Godwon Lucas.", "Flimkien ma' Godwin Lucas kienet ukoll ħarġet is-CD An Evening with Eve Daly and Godwin Lucas.", "Eve Daly ma' Godwin Lucas, Rodrick Eddleston u Ivan Borg Nawgurawlha l-isbaħ xewqat f'għeluq sninha." ]

[ "Barman Franċiż, Salah M’Raoui, ta’ 30 sena, inżamm arrestat wara li ċaħad li seraq", "iPad", ", kompjuter u żewġ bagalji ta’ resident barrani.", "M’Raoui ġie akkużat li fl-20 ta’ Lulju kien kompliċi f’serq aggravat, u li ta permess biex tinstaq karozza li ma kinitx koperta minn polza tal-assikurazzjoni.", "Il-Qorti ppreseduta mill-Maġistrat Joseph Mifsud ordnat li l-akkużat jinżamm taħt arrest, minkejja li d-Difiża talbet għall-ħelsien mill-arrest.", "Il-Prosekuzzjoni mmexxija mill-Ispettur Silvio Magro qalet li l-akkużat ma jistax jiġi fdat, hekk kif matul din il-ġimgħa sakemm saru l-investigazzjonijiet huwa biddel l-indirizz fejn joqgħod bħalissa.", "Il-prosekuzzjoni sostniet li l-akkużat sa anke sfida lill-pulizija, fejn allega li l-ispettur kien ‘razzist’.", "Intqal ukoll li M’Raoui kien akużat li reġa qalha l-inkwiet meta kien qed jiġi skortat lejn iċ-ċella." ]

[ "Is-sitwazzjoni fl-isptarijiet ta' Malta ma tidhirx fir-rapporti COVID-19 miċ-Ċentru Ewropew għall-Prevenzjoni u l-Kontroll tal-Mard (ECDC) minħabba li d-data pprovduta mill-awtoritajiet lokali mhijiex ta' \" kwalità tajba \".", "L-ECDC, aġenzija tal-UE, tippubblika rapporti ta' kuljum u ta' kull ġimgħa dwar il-pandemija madwar l-Ewropa u pajjiżi oħra.", "Jidher li fl-aħħar rapport, m'hemm l-ebda data dwar l-isptarijiet ta' Malta u d-dħul ta' pazjenti fit-taqsima tal-kura intensiva fl-Isptar Mater Dei Fl-aħħar ġimgħat, l-awtoritajiet tas-saħħa pprovdew aġġornamenti ta' kull ġimgħa dwar in-nies fl-isptarijiet, speċjalment minħabba li l-għadd ta' dawk fil-kura kritika tela'." ]

[ "Aretha Franklin, il-mara ta' 'Respect', 'Think' u 'Say a Little Prayer' tmut wara battalja twila kontra l-kanċer", "Aretha Franklin, magħrufa bħala r-reġina tal-mużika 'Soul' mietet iktar kmieni illum fl-età ta' 76 sena.", "Telfa kbira ħafna għall-industrija tal-mużika u għal dawk kollha li jħobbu l-mużika 'Soul'", "Hija magħrufa għal diski bħal 'Respect', 'Think' u 'Say a Little Prayer'", "Hija mietet wara snin tbati minn kanċer fil-frixa u wara li l-qagħda tas-saħħa tagħha wasslet biex numru ta' kunċerti kellhom ikunu ikkanċellati.", "Wara l-aħħar album Franklin kienet ħabbret illi se tirtira mix-xena tal-mużika.", "Franklin kellha 17-il diska li għamluha fil-lista tal-Aqwa 10 (Top Ten) u 22 album li ġew mal-Aqwa 40.", "Kellha 20 diska u 10 albums li laħqu l-quċċata fil-Billboard’s R&B/Hip-Hop lists u rebħet 18-il Grammy Award." ]

[ "It-tim ta’ Xarabank talbu lill-Kummissarju l-ġdid tal-Pulizija Ray Zammit biex ikompli jinvestiga l-każ ta’ Ġiġa u Leli Camilleri li kienu nstabu ħatja bil-qtil ta’ Toninu Aquilina.", "Dan biex skont il-programm televiżiv issir ġustizzja li baqgħet ma saritx f’dawn l-aħħar 50 sena.", "Huma jikkwotaw lill-Kummissarju Zammit jgħid fil-programm li Ġiġa u Leli “ma kinux ħatja” u li ppubblika ktieb b’analiżi dettaljata dwar il-każ.", "F’isem il-familjari ta’ Ġiġa u Leli, it-tim ta’ Xarabank talbu formalment lill-Kummissarju l-ġdid biex il-każ ta’ Ġiġa u Leli Camilleri jerġa’ jinfetaħ minnufih jew titħaddem proċedura alternattiva biex, jekk tkun ikkonfermata l-innoċenza tagħhom, jitnaddaf isimhom u tittaffa t-tbatija li għaddew minnha l-qraba tagħhom." ]

[ "L-Assoċjazzjoni tal-Public Health Medicine (MAPHM) qed tagħmel appell qawwi sabiex fuq temi partikolari ssir diskussjoni u konsultazzjoni pubblika li tmur lil hinn mill-Parlament.", "Dan intqal mill-Assoċjazzjoni fi stqarrija maħruġa dalgħodu.", "Wara Laqgħa Ġenerali tal-MAPHM intlaħaq qbil bejn il-membri sabiex l-assoċjazzjoni timbotta ‘l quddiem il-bżonn ta’ konsultazzjoni, kemm fejn tidħol il-kwistjoni ta’ sex work u anke dwar il-kannabis.", "“Għandu jkun hemm konsultazzjoni matura, miftuħa u bla għaġla, ‘il barra mill-konfini tal-Parlament”, qalet l-istqarrija." ]

[ "In-numru ta’ passiġġiera abbord il-Gozo Channel żdied b’4% meta mqabbel mal-2017", "Matul il-ġimgħa ta' Santa Marija, xejn inqas minn 211,007 persuna u 56,528 vettura qasmu l-fliegu.", "F'din il-ġimgħa, il-kumpanija Gozo Channel operat xejn inqas minn 742 vjaġġ bejn il-gżejjer, liema vjaġġi kienu qed jiġu operati mingħajr skeda biex il-kumpanija tlaħħaq mad-domanda ta’ kull min għażel lil Għawdex biex iqatta’ fiha l-btajjel tas-sajf.", "Il-Ministru għal Għawdex Justyne Caruana saħqet li kkumparat mas-sena l-oħra, il-kumpanija Gozo Channel esperjenzat żieda fin-numru ta’ passiġġieri u vetturi li qasmu lejn Għawdex.", "Fil-fatt, in-numru ta’ passiġġiera żdied b’4% filwaqt li n-numru ta’ vetturi żdied b’6%.", "Il-Ministru Caruana rringrazzjat lill-", "management", "u l-ħaddiema tal-Gozo Channel tas-servizz tagħhom matul dawn il-jiem waqt li saħqet li l-Ministeru hu impenjat biex Għawdex ikun verament attrazzjoni turistika unika.", "Irrimarkat kif għall-wirja tal-biedja u s-snajja, jew kif inhi magħrufa aħjar, il-Wirja ta’ Santa Marija, hu stmat li attendaw ’il fuq minn 13,000 persuna.", "Joe Muscat, CEO tal-Gozo Tourism Association, qal li din il-ġimgħa hi kkunsidrata minn bosta bħala l-aħjar ġimgħa tas-sena għat-turiżmu iżda minn stħarriġ li tagħmel l-Assoċjazzjoni jirriżulta li Għawdex sar destinazzjoni mfittxija matul is-sena kollha." ]

[ "Il-gwerra fil-Libja qed tkompli fost rapporti ta’ suċċess militari għall-qawwiet tal-Gvern li qed igawdi l-appoġġ tan-Nazzjonijiet Uniti.", "Il-qawwiet tal-Gvern Libjan għall-Għaqda Nazzjonali fl-aħħar sigħat ħatfu l-kontroll fil-belt ta’ Sorman, lejn il-Punent tal-Libja u li għall-aħħar xhur kienet f’idejn il-qawwiet tal-Ġeneral Khalifa Haftar li ilu sena jmexxi offensiva fuq il-kapitali Libjana Tripli.", "Ir-rapporti qalu wkoll li t-truppi tal-Gvern għall-Għaqda kienu qed jikkonsolidaw il-postijiet li ħatfu huma u javvanzaw aktar ‘il ġewwa f’Sorman.", "Ingħad li ntużaw numru ta’ drones waqt l-attakk fuq il-ġellieda ta’ Haftar, bit-truppi tal-Gvern imbagħad javvanzaw fid-direzzjoni tal-belt mill-inħawi ta’ Zawiya.", "Bħalissa għaddejjin aktar battalji bejn il-qawwiet tal-Gvern Libjan u l-milizzji ta’ Haftar li kienu ħatfu l-kontroll ta’ Sorman f’April tas-sena l-oħra.", "Il-belt ta’ Sorman tinsab 60 kilometru ‘il bogħod minn Tripli, li għadha suġġetta għall-kampanja militari li beda Haftar madwar is-sena ilu, u li qed tkompli minkejja l-impenji internazzjonali lejn waqfien mill-ġlied fil-Libja." ]

[ "Imtella' Jannar 6, 2021", "Il-baned ser jingħataw opportunità oħra biex jesegwixxu programmi mużikali, bl-għajnuna finanzjarja li ser jingħataw permezz tal-Festival Nazzjonali tal-Baned.", "Kull banda f'Malta tista' tapplika biex tieħu sehem fl-ewwel edizzjoni ta' dan il-Festival.", "Il-Fondazzjoni Kottonera flimkien mal-Għaqda Każini tal-Baned ser jorganizzaw il-Festival Nazzjonali tal-Baned li ser joħloq opportunità biex il-baned kollha fil-pajjiż jissottomettu programm mużikali.", "L-4 baned magħżula ser itellgħu kunċerti fil-miftuħ fil-Kottonera.", "Il-Festival ser jagħti opportunità lill-kompożituri jikkomponu mużika għall-baned Maltin.", "\"Hemm l-aspett ta' kompożizzjonijiet ġodda fejn qed inħajru kompożituri Maltin biex jiktbu kompożizzjonijiet mużikali ġodda skont il-livelli stabbiliti fil-kriterji li jkunu speċifikament għall-baned Maltin, f'dawn il-kompożizzjonijiet li jintagħżlu minn ġurija Maltija u barranija jindaqqu propju f'dawn il-kunċerti,\" fisser Dr Noel Camilleri, President tal-Għaqda Każini tal-Baned.", "Iċ-Chairman tal-Fondazzjoni Kottonera, Glenn Bedingfield, qal li l-baned ser jingħataw għajnuna finanzjarja.", "\"Ser ikollhom l-għajnuna loġistika kollha lill-erba' baned li ser jintagħżlu li ser jipparteċipaw f'din l-ewwel edizzjoni ser jingħataw mal-€2,500 biex ikunu jistgħu jieħdu sehem f'dan il-Festival Nazzjonali tal-Baned.", "Il-pjan huwa li l-Festival Nazzjonali tal-Baned isir f'Mejju, iżda dan jiddependi minn kif ser tkompli tiżviluppa s-sitwazzjoni tal-Covid-19.", "Dan intqal mill-Ministru tal-Kultura Jose' Herrera, li spjega wkoll kif dan il-festival ser jidħol fil-kalendarju nazzjonali tal-kultura biex ikun organizzat kull sena, b'aktar baned jingħataw l-għajnuna biex jilħqu l-kriterji stabbiliti sabiex jipparteċipaw f'dan il-festival." ]

[ "Imtella' Ġunju 30, 2020 - Aġġornata 30 Ta' Ġunju, 2020 6:13pm", "B'investiment ta' €100,000 mill-Awtorità Maltija għat-Turiżmu, skavi u relitti ta' taħt il-baħar li normalment esplorati mill-għaddasa se jkunu jistgħu jitgawdew minn kulħadd permezz tat-teknoloġija tar-realtà virtwali.", "Il-Ministru għat-Turiżmu Julia Farrugia Portelli qalet li waqt ix-xhur tal-pandemija, ix-xogħol baqa' għaddejj sabiex Malta tkompli tirriklama lilha nnifisha bħala d-destinazzjoni unika.", "Minn fdalijiet tal-Feniċi sa' sottomarini tat-Tieni Gwerra Dinjija, il-baħar Mediterran jaħbi fih diversi teżori ta' valur storiku u ta' interess għall-eluf ta' għaddasa li jżuru Malta għall-għads.", "Huwa stmat li sena l-oħra 6% tat-turisti li żaru Malta ipparteċipaw f'attività tal-għads.", "Bl-għan li jkompli jiġi reklamat das-settur, l-Awtorità għat-Turiżmu b'kollobarazzjoni mal-Università ta' Malta u Heritage Malta nedew l-ewwel mużew virtwali ta' taħt il-baħar.", "Permezz tar-realtà virtwali, għaxar siti storiċi li jinsabu taħt il-baħar se jkunu jistgħu jitgawdew min kulħadd.", "Il-Professur Timmy Gambin qal li dan il-proġett kien jinvolvi proċess ta' scanning elaborat.", "\"Fid-Dipartiment tal-Arkeoloġija fl-Università ta' Malta għandna proġett kbir mill-proġett Syntagram, fejn niskannjaw mijiet u mijiet ta' kilometri ta' baħar.", "Ikollna indikazzjoni ta' affarjiet li hemm taħt baħar, bastiment jew xeni jew ajruplan u skont kemm għandna sejbiet għandna tim internazzjonali fejn ninżlu b'apparat speċjali u nirrekordjaw.\"", "Il-Ministru tat-Turiżmu Julia Farrugia Portelli qalet li minkejja li din is-sena l-istaġun turistiku se jibda tard, għaddejja ħidma sabiex Malta tibqa' attraenti għat-turist.", "\"Malta hi lesta li li tilqa' t-turisti fis-sigħat li ġejjin u Malta qed toffri prodott differenti u prodott li aktar iħajjar lit-turist li għadu barra minn xtutna biex jesplora lill-pajjiżna qabel bdiet il-covid.\"", "Iċ-Chairman tal-Awtorità Maltija għat-Turiżmu, Gavin Gulia qal li bi proġetti bħal dawn Malta tista' tkompli tattira turisti f'niċċa partikolari li kif juru n-numri hi popolari ferm.", "Anthony Scicluna, iċ-Chairperson ta' Heritage Malta esprima s-sodisfazzjon tiegħu li ftit xhur wara li Heritage Malta welldet id-Dipartiment tal-Wirt Kulturali ta' Taħt il-Baħar diġà beda jħalli l-frott.", "Qal li dan ser ikompli jagħti valur miżjud lit-turisti li jżuru Malta." ]

[ "Fl-aħħar ħin, student ta’ seba’ snin li jattendi l-iskola Primarja ta’ Marsascala illum ma telax fuq it-trasport tal-iskola wara tmiem il-ġurnata.", "Huwa nstab f’lokalità oħra, u issa jinsab qawwi u sħieħ id-dar.", "Net News aktar kmieni irċieva diversi rapporti li fl-inħawi ta’ Wied l-Għajn kienet għaddejja tfittxija intensiva b’diversi karozzi tal-Pulizija biex jinstab dan it-tifel wara li ma rritornax id-dar.", "It-trasport tal-iskola kien f’nofsinshar, minħabba li bħalissa għaddejin bl-eżamijiet.", "Il-Ministeru qiegħed jagħmel l-istħarriġ tiegħu dwar kif u x’wassal għal dan il-każ." ]

[ "Michael Fenech iħalli l-'Adami' barra fid-difiża tiegħu għal Casa...", "Michael Fenech kien wieħed mill-ismijiet li dehru fil-lista ta’ persuni mħallsin minn David Casa u li ddefendewh wara storja fuq il-gazzetta Maltatoday illi żvelat kif f’affidavit, eks ħaddiem ma’ Casa ddikjara li ripetutament, bejn l-2009 u l-2017, dan l-MEP kien ikun imdawwar bi sħabu u dawk li jaħdmu miegħu, jieħdu l-kokaina.", "Fl-affidavit qal ukoll li xi kultant, Casa tant kien jieħu kokaina li kien jitlef avvenimenti jew appuntamenti politiċi importanti.", "Li ftit donnhom jafu huwa li Michael Fenech mhu ħadd ħlief Michael Fenech Adami jew inkella t-tifel tal-eks Prim Ministru Nazzjonalista Eddie Fenech Adami.", "Sorsi qrib il-Partit Nazzjonalista qalu li l-kunjom “Adami” jneħħih biex ma jagħtix wisq fil-għajn.", "U allura ta’ xiex qed jitħallas Fenech Adami?", "Sorsi fi ħdan il-Partit Nazzjonalista qalu li huwa sigriet magħruf fiċ-ċrieki tal-Partit illi Fenech Adami jaħdem ma’ Casa.", "Dawk li kellmu lil din il-gazzetta qalu illi probabilment Casa qed iħallas lil Fenech Adami biex dan imur jarma l-apparat f’attivitajiet immexxija mill-Occupy Justice u n-Network tas-Soċjetà Ċivili.", "Din ta’ Fenech Adami, fil-fatt mhix xi ħaġa ġdida.", "Is-sorsi li tkellmu mal-ILLUM qalu li anke t-tifel ta’ Daphne Caruana Galizia, Andrew, kien jaħdem ma’ Casa iżda għal xi raġuni stramba anke dan kien jitniżżel bħala Andrew Caruana u l-Galizia waqa’." ]

[ "Il-Federazzjoni Maltija għall-Prodotti tal-Akwakultura tagħmel referenza għall-investigazzjonijiet b'rabta skandlu ta’ tonn illegali", "Fi stqarrija l-Federazzjoni Maltija għall-Prodotti tal-Akwakultura (FMAP) għamlet referenza għall-istejjer u l-istqarrijiet maħruġa llum dwar l-investigazzjonijiet li qed tagħmel il-", "Pulizija Spanjola b’rabta mal-skandlu ta’ tonn illegali", "Il-Kap Eżekuttiv tal-Federazzjoni Charlon Gouder qal li dak li s'issa ġie rappurtat \"huwa tat-tħassib.\"", "Huwa tenna li, \"filwaqt li kulħadd għandu jibqa' jiġi meqjus innoċenti sakemm provat mod ieħor hemm bżonn biex malajr kemm jista’ jkun jittieħdu l-passi neċessarji sabiex tiġi restawrata r-reputazzjoni tal-industrija.\"", "Madanakollu Gouder appella biex l-evidenza għandha kemm jista' jkun tiġi preservata għal kull ħtieġa u eventwalità.", "Skont l-istqarrija, \"il-Federazzjoni min-naħa tagħha ser tkompli ssegwi dak li qed isir ġewwa Spanja anke permezz tal-avukati tagħha appuntati prinċiparjament biex isegwi mill-qrib il-proċess ġudizzjarju.\"", "Fl-aħħar nett huwa saħaq li, \"il-Federazzjoni tinnota b’sodisfazzjon il-passi li ħa l-Gvern biex jirrestawra l-ħsara li qed isir internazzjonalment fuq l-industrija tal-akwakultura f’pajjiżna.\"" ]

[ "The PN leader Dr Simon Busuttil has stated that for him the hononaria issue is a case closed.", "He was giving comments to TVM as a" ]

[ "Tkompli l-kontroversja dwar Triq Ġorġ Borġ Olivier, li hi waħda mit-toroq l-iktar frekwentati fir-Rabat.", "Dan hekk kif is-Sindku tar-Rabat Charles Azzopardi ddikjara magħna li din it-triq se ssir one way bi prova fuq suġġeriment ta’ Transport Malta, bil-konsegwenza li residenti Dinglin u dawk li joqgħodu fl-inħawi ta’ Radju Marija, se jkollhom iduru dawra mar-Rabat u jgħaddu min-Nigret biex jaslu sas-Saqqajja.", "Iżda din id-dikjarazzjoni qajmet kontroversja sħiħa hekk kif jidher li kienu r-Rabtin biss li ġew avżati b’dan.", "Tant hu hekk li l-Kunsill Lokali ta’ Ħad-Dingli ħareġ jiċħad din l-aħbar, għaliex il-membri tiegħu qatt ma kienu avżati b’dan anzi ntqalilhom bil-kontra.", "Saħansitra talbu kjarifika minn Silvio Scerri, Chief Officer ta’ Transport Malta li qal li ma jaf b’xejn dwar dan it-tibdil.", "Lil Net News, is-Sindku Charles Azzopardi ddikjara li waqt laqgħa ma’ Transport Malta fis-26 t’Awwissu li għadda, hu u grupp ta’ persuni li kienu qed jakkumpanjawh issuġerew li t-triq issir One Way kif ukoll li jitwessgħu l-bankini li huma dojoq fuq iż-żewġ naħat, kif ukoll saret insistenza biex vetturi kbar ma jitħallewx jgħaddu minn din it-triq.", "Madankollu jidher li s-Sindku tar-Rabat Charles Azzopardi ma kienx qed jigdeb għaliex persuni oħra li akkumpanjawh għal din il-laqgħa, fosthom Christopher Farrugia mill-Kumitat Amministrattiv ta’ Tal-Virtù, kif ukoll Dr. Cedric Mifsud u Nikolai Attard qablu mal-verżjoni tas-Sindku … jiġifieri li Transport Malta wegħdithom li t-triq issir One Way bi prova.", "Fil-passat din it-triq kienet inbidlet għal One Way iżda l-esperiment falla, ħoloq iżjed traffiku fil-qalba tar-Rabat u kellha tinbidel mill-ġdid għal Two Way tant kien hemm kritika.", "B’hekk ir-residenti Dinglin u dawk Rabtin jibqgħu fl-għama dwar dak li se jseħħ – Transport Malta qed twiegħed lir-Rabtin li t-triq issir One Way, u twiegħed bil-kontra lid-Dinglin, jiġifieri li t-triq se tibqa’ Two Way.", "Sadattant, f’komunikazzjoni preċedenti Charles Azzopardi kien akkuża lil dan is-sit b’gideb u qalilna li mar għal din il-laqgħa mhux “b’deċiżjoni ta’ persuna waħidha, iżda b’deċiżjoni tal-Kunsill li kienet waħda unanima.”", "Fil-verità dan mhux minnu, tant li kif ikkonfermat mill-kunsillier Ian Vassallo,  l-aħħar darba li l-kunsill iddiskuta dan kien f’Settembru tal-2016 meta skont il-minuti, “il-Kunsill qabel unanimament li t-traffic lights isiru waħda fi Triq Ġorġ Borg Olivier k/m Triq tal-Virtù u oħra fi Triq Ġorġ Borġ Olivier ħdejn ‘Radju Marija’ faċċata ta’ Triq San Piju V.”", "Charles Azzopardi, meta mitlub jipprova mod ieħor, naqas milli jipprovdi minuti li jikkonfermaw dak li qalilna, u minflok ikkonferma li qabel mal-idea ta’ Transport Malta li t-triq issir One Way.", "Dan kkonfermah ukoll il-kunsillier tal-Partit Nazzjonalista Ian Vassallo li fuq Facebook kiteb li l-kunsill lokali qatt ma qabel unanimament li t-triq issir One Way, kif qal lil dan is-sit is-Sindku Charles Azzopardi.", "Id-deċiżjoni unanima kienet li f’din it-triq issir sistemà ta’ traffic lights." ]

[ "Wara li dalgħodu qamet kontroversja sħiħa meta filmat fuq tiktok b'ġuvni jilgħab daqqa ġo widnejn ġuvni ieħor spiċċa anke fuq facebook , is-sit lovinmalta qed tirraporta li l-pulizija qed jinvestigaw dan il-filmat.", "Il-Ministru tal-Edukazzjoni Owen Bonnici wkoll irrimarka dwar dan, tant li talab lid-Direttur Ġenerali tas-Servizz Nazzjonali tal- Anti Bullying biex tintervjeni.", "Il-Ministru saħaq li f'każijiet bħal dawn trid tara ż-żewġ naħat tal-munita kif ukoll tagħti l-għajnuna liż-żewġ naħat; lill-bully u lil min irċievha l-bullying.", "Saħaq ukoll li bħala Ministeru ser jgħinu biex dan il- bullying ma jerġax jirrepeti ruħu.", "Madanakollu, omm il-ġuvni, Marika Mercieca kitbet fuq facebook li aħjar tgħalaq ħalqha għax tiġi arrestata \"minix nappogjah ta ima haq **** min jafu mhux daqshekk kif edin tahsbu intom…\"", "Il-messaġġ miktub ikompli jgħid: \"… u tfal ghandkom minjaf xinu il futur ta ulitkom jew u inkela ikxfu takom ta min mandux min jaff li u tifel tijaj irid jajt xahaga jaf xandu jewww xanda tamel qatt ma qtajt is suf minn hadd u moru huduh f'********* kolla tafu nahsep xirid najd dan mesag xerdu ha jigi ma dak il vido forzi jitkellem xahat\"", "Dan huwa li nkiteb fuq il-profil ta' facebook ." ]

[ "Il-Prim Ministru Joseph Muscat qal li l-gvern lest li jkompli bis-seduti tal-parlament anke f’Awwissu biex jgħaddi l-programm leġislattiv tiegħu waqt li indika li l-oppożizzjoni qed tfixkel id-dibattitu dwar il-liġi tal-Enemalta b’diversi talbiet għal rulings mill-ispeaker u talbiet għal kworum.", "Dr Muscat qal li huwa m’għandux oġġezzjoni li ma ssirx seduta wara nofsinhar, iżda ta avviż li n-naħa tal-gvern lesta terġa tlaqqa’ l-Parlament għada filgħodu, wara nofsinhar u filgħaxija u anke s-Sibt u jekk hemm bżonn, l-Parlament jibda jiltaqa’ f’Awwissu.", "L-intervent tal-Prim Ministru fil-Parlament sar wara li l-whip tal-oppożizzjoni David Aguis oġġezzjona li s-seduta tkun aġġornata għas-2 p.m. ta’ wara nofsinhar għaliex qal li skont l-ordnijiet permanenti tal-kamra l-Parlament kellu jiltaqa fil-5 p.m.", "Aktar qabel l-ispeaker Anglu Farrugia ma laqax talba tal-oppożizzjoni biex is-seduta tkun allokata għal mozzjoni tal-oppożizzjoni.", "Dr Farrugia qal li skont l-ordnijiet permanenti tal-kamra, ix-xogħol parlamentari fil-jum tal-Hamis kellu jalterna bejn gvern u oppożizzjoni iżda l-ordnijiet permanenti jitkelmu fuq il-jum u mhux fuq is-seduti.", "Iż-żewg naħat mistennija jiltaqgħu biex jipprogrammaw ix-xogħol tal-kamra. Il-kamra tad-deputat kompliet bid-diskussjoni fuq il-liġi tal-Enemalta f’seduta li bdiet fil-5 p.m.", "Intant fi stqarrija l-Partit Nazzjonalista qal li l-Oppożizzjoni lesta li tibqa’ tiddiskuti kwalunkwe abbozz ta’ liġi importanti, bħalma huwa dak dwar l-Enemalta, anke fix-xahar ta’ Awwissu." ]

[ "The Queen has joined 2,000 guests for a service at Westminster Abbey to mark 60 years since her Coronation.", "Some of those who took part in the 1953 service were among the congregation.", "Archbishop of Canterbury the Most Rev Justin Welby said the event honoured “60 years of commitment”.", "The Queen was accompanied by more than 20 members of her family, including the Duke of Edinburgh, who pulled out of an engagement on Monday night because he was feeling unwell.", "Several key items from the Coronation were placed in Westminster Abbey for the service.", "They included the heavy, solid gold St Edward’s Crown, displayed on the High Altar – the first time it has left the Tower of London since 1953.", "Beside it was the Ampulla, the gold, eagle-shaped bottle from which the holy oil was poured for the Queen’s anointing.", "The Coronation Chair, one of the oldest pieces of English furniture still in use, was also on show." ]

[ "Matul il-lejl li għadda, il-Partit Nazzjonalista tella’ billboard ġdid fl-isfond tal-iskandlu tal-kumpaniji sigrieti fil-Panama ta’ Konrad Mizzi u Keith Schembri, iċ-Chief of Staff tal-Prim Ministru.", "Permezz tal-billboard, il-Partit Nazzjonalista qed iwassal il-messaġġ “Shame on You” lill-Prim Ministru Joseph Muscat, lill-Ministru u Deputat Mexxej Laburista Konrad Mizzi u liċ-Chief of Staff tal-Prim Ministru Keith Schembri, li huma t-trio involuti f’dan l-iskandlu.", "Dan hekk kif, minkejja l-fatti li ta’ kuljum qed joħorġu fil-pubbliku, it-tliet persuni involuti qed jibqgħu jiddefendu l-pożizzjoni ta’ xulxin.", "Fuq quddiemnett fil-każ hu l-Prim Ministru nnifsu, li hu finalment responsabbli mit-tmexxija tal-Gvern u tal-Partit Laburista.", "Ħafna opinjonisti u esponenti politiċi minn madwar il-pajjiż kollu qed jappellaw lil Muscat biex jieħu passi quddiem l-informazzjoni kollha li qed tiġi żvelata u jneħħi lil Konrad Mizzi u lil Keith Schembri mill-karigi rispettivi tagħhom." ]

[ "Sar ħafna progress dwar id-drittijiet tal-annimali imma hawn min qed jargumenta li issa qed nesaġeraw.", "Dalgħodu waqt il-programm ONE Breakfast preżentat minn Wayne Sammut u Elaine Degiorgio saret diskussjoni interessanti anki dwar proposta li l-għada li persuna jmutlu l-annimal fid-dar tiegħu, jiġi eżentat milli jidħol għax-xogħol.", "Min favur u min kontra stajna naraw ukoll li l-annimali jistgħu jkunu ta' wens kbir għal bosta u t-telfa tagħhom tkun tfisser ħafna.", "Tista' ssegwi dak diskuss dalgħodu fuq ONE Breakfast." ]

[ "Il-Kummissarju għat-Tfal, li skont il-liġi tagħna għandha d-dmir li tħares l-aħjar interessi tat-tfal kollha – kemm dawk imwielda kif ukoll dawk għadhom mhux imwielda – għażlet li tabdika d-dmirijiet tagħha u taqbel ma’ Abbozz ta’ liġi li jneħħi l-aħjar interess tat-tfal miċ-ċentru tal-Att dwar il-Protezzjoni talEmbrijuni.", "Hekk intqal fi stqarrija maħruġa mill-Fondazzjoni Life Network, li tinsab ferm inkwetata bil-pożizzjoni tal-Kummissarju għat-Tfal dwar l-Abbozz li jemenda l-Att dwar il-Protezzjoni tal-Embrijuni.", "Il-Fondazzjoni Life Network saqsiet lil min kellha f’moħħha l-Kummissarju għat-Tfal meta stqarret li filfehma tagħha, l-Abbozz jagħmel il-proċess tal-fertilizzazzjoni in vitro iktar ekwu u wieħed li jevita tbatija bla bżonn.", "Il-Fondazzjoni Life Network innotat li l-emendi proposti ċertament ma joħolqux sitwazzjoni iktar ekwa għat-trabi, li bl-iffriżar ikunu mċaħħda mid-dritt għall-ħajja u esposti għal riskju li jmutu fil-friża.", "“Huwa għalhekk skorrett għall-aħħar dak li ntqal mill-Kummissarju, jiġifieri li l-emendi proposti jipprovdu għal aktar suċċess.", "Fil-fatt, m’hemm ebda suċċess meta l-ħajja umana tkun ipperikolata”.", "F’Ottubru 2015, l-Uffiċċju tal-Kummissarju għat-Tfal kien ħareġ position paper dwar l-iffriżar tal-embrijuni, id-donazzjoni tal-gameti u s-surrogacy.", "Il-konklużjonijiet ta’ dan id-dokument kienu l-kuntrarju għall-istqarrija tal-Kummissarju jumejn ilu.", "“Wieħed jistaqsi x’seta’ nbidel biex il-Kummissarju tal-lum tikkunsidra dawn il-proposti bħala tajbin?”", "L-istqarrija tgħid li d-dmir tal-Kummissarju għat-Tfal huwa li tara li d-drittijiet tat-tfal ikunu mħarsa mill-konċepiment ‘il quddiem.", "Dan huwa stipulat fil-liġi li tistabbilixxi l-Uffiċċju tal-Kummissarju għat-Tfal stess.", "“L-Appell tagħna lill-Kummissarju huwa li tkun lejali għal dan l-istess uffiċċju”." ]

[ "L-Alternattiva Demokratika u l-Partit Demokratiku qalu li jekk ma jsirx progress fl-industrija tal-bini biex jiġu salvagwardjati l-ħajjiet, il-pożizzjoni tal-Ministru responsabbli ma tibqax tenibbli.", "Din l-istqarrija ħarġuha wara li lbieraħ raġel ieħor tilef ħajtu f'sit ta' kostruzzjoni.", "Dan kien raġel mill-Gambja ta' 32 sena, li kien qed jaħdem f'dan is-sit.", "Raġel ieħor ta' 35 sena mill-Belt Valletta qed jissielet għal ħajtu.", "It-traġedja ġrat fi Sqaq l-Erwieħ f'Bormla.", "L-istqarrija tal-AD/PD tgħid li, \"Kollox juri li l-leġiżlazzjoni li daħlet fis-seħħ is-sena l-oħra, li kellha tirregola l-industrija tal-bini, lanqas tiswa l-karta li nkitbet fuqha.", "Is-sistema għadha mkissra.\"", "Huma saħqu li n-nuqqas tal-Gvern li jwettaq ir-riformi meħtieġa u mwiegħda se jsarraf f'telf ta' aktar ħajjiet u tkissir ta' familji.", "Filmat: Ħaddiem imut f'sit ta' kostruzzjoni f'Bormla L-AD/PD ħeġġew lill-Gvern biex iwettaq il-wegħda tiegħu mingħajr aktar dewmien, kif wiegħed formalment fl-ittra tiegħu t'Awwissu li għadda.", "Bint Miriam Pace, il-mara ta' 54 sena li mietet meta ġġarrfet darha fil-Ħamrun f'Marzu li għadda, ukoll ikkummentat fuq dan il-każ u qalet li l-awtoritajiet ma ħadux xogħfa mill-mewt ta' ommha.", "Hija staqsiet min imissu jmut sabiex forsi l-awtoritajiet jintebħu li jridu jrażżnu l-ġenn tal-kostruzzjoni.", "\"Ilbieraħ ommi, illum ħaddiem f'Bormla u għada min?\" – bint Miriam Pace" ]

[ "Hekk kif illum kien imiss lil Malta li tieħu sehem fit-tieni semi-finali tal-Eurovision Song Contest, sfortunatament, minkejja l-ispettaklu mill-isbaħ li tat il-kantanta Claudia Faniello, Malta mhux se tkun qed tikkompeti fil-finali.", "Claudia Faniello saħret lill-udjenza bil-vuċi u l-preżenza tagħha fuq il-palk fi Kiev.", "Iżda, sfortunatament Malta ma ntgħażlitx għal mal-għaxar finalisti li se jkunu qed jingħaqdu mal-kumplament tal-pajjiżi għall-finali ta' nhar is-Sibt.", "Għalkemm diversi segwaċi Maltin kienu diżappuntati b'dan ir-riżultat xorta waħdu faħħru lil Claudia u qalulha minkejja r-riżultat xorta waħda \"Malta tibqa' dejjem warajk.\"", "L-interpretazzjoni ta' Claudia Faniello fit-tieni semi-finali fi Kiev:" ]

[ "Il-każ għall-ħabta tas-siegħa ta' filgħodu waqt li ż-żagħżugħ kien f’sakra ma jarax art", "Ħarġa f'Paceville spiċċat ħażin għal żagħżugħ ta’ 21 sena li spiċċa maqful wara li kisser nuċċali ta’ pulizija b’daqqa ta’ ponn.", "Il-każ seħħ ilbieraħ kmieni dalgħodu, għall-ħabta tas-siegħa ta' filgħodu, waqt li kien f’sakra ma jarax art.", "Il-Pulizija li kienu qed jagħmlu r-ronda ntalbu jmorru fi klabb minħabba ż-żagħżugħ u hemm sabu liż-żagħżugħ fis-sakra li malli ġibdulu l-attenzjoni ħebb għalihom.", "Fil-Qorti nstema’ kif ikkawża ġrieħi ħfief fuq wieħed mill-pulizija u kissirlu n-nuċċali li kien jiswa €290.", "Huwa wieġeb mhux ħati tal-akkużi kollha miġjuba kontrih.", "Il-Maġistrat Consuelo Scerri Herrera ma aċċettatx it-talba għall-ħelsien mill-arrest wara li l-prosekuzzjoni oġġezzjonat kemm minħabba n-natura serja tal-akkużi u anke għax ma għandu l-ebda rabta familjari f’Malta." ]

[ "Kumpanija tal-farmaċewtika kienet ordnata tħallas €230,700 f'danni wara li l-Qorti sabet lill-kumpanija responsabbli ta' splużjoni fl-impjant kimiku taż-Żejtun fl-2009.", "Liema splużjoni kissret makkinarju tal-kumpanija Asfaltar.", "Dan seħħ waqt li xi ħaddiema bdew jippruvaw jinstallaw gradillja tal-metall fis-sit, u kellhom bżonn jaqtgħu parti minnha biex toqgħod fuq il-post.F'dan il-mument tar ix-xrar li spiċċa fi fjamma nar li nfirxet mal-pajpijiet u kkawżaw splużjoni fir-reservior.", "Fis-sentenza tagħha l-Qorti ħadet nota li din kienet ikkawżata mill-kuntrattur li tqabbad biex jagħmel ix-xogħol lil din il-kumpanija farmaċewtika, iżda il-kumpanija Crystal Pharma xorta għandha terfa r-responsabbilitá.", "Fil-Qorti ingħad li s-sidien kienu jafu li qed isiru testijiet li jinvolvu il-kimika heptane li tieħu malajr in-nar filwaqt li ħareġ li ma kienx hemm biżżejjed kuxjenza ta' sigurtá.", "Kien għalhekk li l-kumpanija Crystal Pharma kellha tħallas id-danni li saru lill-kumpanija Asfaltar ." ]

[ "L-ILLUM tkompli tagħti ħarsa lejn il-kampanja elettorali tar-Renju Unit.", "X’ġara fl-ewwel dibattitu?", "Min rebaħ?", "Corbyn iċċaqlaq?", "Il-kampanja elettorali fir-Renju Unit din il-ġimgħa kienet iddominata mill-ewwel dibattitu bejn il-Prim Ministru Boris Johnson u l-Kap tal-Oppożizzjoni Jeremy Corbyn, dibattitu li ma biddel xejn.", "Kif irrappurtat il-gazzetta ILLUM fl-aħħar ġimagħtejn, id-distakk bejn il-Partit Konservattiv u l-Partit Laburista, dejjem skont is-sondaġġi, mhuwiex żgħir.", "Għalhekk, tista’ tgħid li Boris Johnson seta’ biss għaxxaq kollox u Jeremy Corbyn kellu l-opportunità li jċekken id-distakk.", "Iżda xejn minn dan ma seħħ.", "Interessanti, u dan ikkummentaw fuqu diversi opinjonisti, kienet l-udjenza li nfaqgħet tidħak kemm-il darba bid-dikjarazzjonijiet taż-żewġ mexxejja.", "Forsi dan irrifletta wkoll kif qed iħossuhom il-votanti Brittaniċi li quddiemhom, kif qalet din il-gazzetta bħal-lum ħmistax, ma tantx għandhom xi għażla spettakolari.", "Kif wieħed kien jistenna, iż-żewġ politiċi ma qablux fuq Brexit u s-Servizz Nazzjonali tas-Saħħa li, kif rajna bħal-lum ġimgħa, ukoll huwa kruċjali f’din l-elezzjoni.", "It-tnejn li huma kienu kawti meta mistoqsija dwar il-monarkija u l-aħħar allegazzjonijiet li qed jiffaċja l-Prinċep Andrew, dwar relazzjoni sesswali ma’ tfajla ta’ 17-il sena.", "Brexit ... x’qalu Johnson u Corbyn?", "Brexit ħa parti sostanzjali mid-dibattitu li segwewh madwar seba’ miljun persuna.", "Kif qed jagħmel tul il-kampanja kollha, Johnson iwiegħed li jekk jingħata mandat u maġġoranza komda fil-Parlament, se “jtemm din il-miżerja nazzjonali” waqt li insista li l-Partit Laburista qiegħed joffri biss diviżjoni.", "Lanqas Corbyn ma qal xejn ġdid.", "Insista li jarmi fil-ġenb il-ftehim innegozjat minn Johnson u jinnegozja ftehim ieħor biex ir-Renju Unit jibqa’ viċin aktar tal-Unjoni Ewropea fejn jidħol is-suq waħdieni, fost oħrajn.", "Tenna, li fl-aħħar mill-aħħar, iħalli lill-pubbliku jiddeċiedi u għalhekk isejjaħ referendum ieħor.", "Battibekki dwar is-settur tas-saħħa", "Anke jekk Johnson, f’kull opportunità li kellu, żeffen lil Brexit fin-nofs, Corbyn deher aktar lest biex jitkellem fuq kwistjonijiet oħra meqjusa importanti f’din l-elezzjoni, fosthom is-Servizz Nazzjonali tas-Saħħa.", "“Inti se tbigħ is-Servizz Nazzjonali tas-Saħħa lill-Istati Uniti,” qal Corbyn lil Johnson waqt li tkellem fuq “sensiela ta’ laqgħat sigrieti” bejn il-Gvern u l-Istati Uniti.", "Johnson ċaħad dawn l-allegazzjonijiet, iddeskrivihom bħala “invenzjoni” waqt li saħaq li l-ebda Gvern Konservattiv mhu se jilgħab bis-settur tas-saħħa.", "X’qalu fuq il-monarkija?", "Mistoqsija dwar il-Monarkija, li għall-maġġoranza assoluta tal-poplu Brittaniku hija sagra, iż-żewġ mexxejja qagħdu lura.", "Dwar jekk il-Monarkija hijiex “fit for purpose,” Corbyn wieġeb li għandha fejn tirranġa.", "Fl-udjenza kien hemm ħafna li ma approvawx u ftit li ċapċpu wkoll.", "Johnson kien aktar kategoriku u saħaq biss li mal-Monarkija ħadd ma għandu jilgħab.", "Dwar il-Prinċep Andrew, Corbyn qal li ħadd ma huwa fuq il-liġi u li hemm mistoqsijiet serji li jridu jiġu mwieġba.", "Johnson kien aktar kawt u qal biss li l-liġi għandha titħalla tagħmel xogħolha.", "Minn Scrooge u l-jam ta’ Corbyn", "Iżda fid-dibattitu ma kienx kollox serju.", "Ir-Renju Unit se jkollu l-ewwel elezzjoni fi żmien il-Milied fl-aħħar 100 sena u għalhekk, il-mexxejja, kienu mistoqsija x’rigal jagħtu lil xulxin.", "Corbyn qal li jagħti lil Johnson kopja tan-novella “A Christmas Carol,” biex fi kliemu, Johnson jifhem kemm Scrooge kien diżgustanti.", "Min-naħa tiegħu, Johnson kien se juża din il-mistoqsija biex jerġa’ jitfa’ botta dwar Brexit, meta qal li kien se jagħti lil Corbyn kopja tal-ftehim innegozjat, iżda l-ġurnalisti fakkruh li t-tweġiba ma setgħetx tkun politika.", "Kien hawn li qal li jagħti lil Corbyn ftit jam, iżda l-Mexxej Laburista dlonk wieġbu u qallu li hu jagħmel il-jam tiegħu stess.", "Kontroversja dwar kont fuq Twitter", "Anke jekk id-dibattitu ma kien xejn speċjali, il-kontroversja ma naqsitx, b’mod partikolari meta l-Partit Konservattiv biddel l-isem ta’ wieħed mill-kontijiet tiegħu fuq Twitter għal: factcheckUK.", "Wara d-dibattitu, dan il-kont reġa’ biddel ismu għal dak oriġinali.", "Dan wassal għall-kundanni, inkluż minn Twitter stess, li l-Partit Konservattiv ipprova jiżgwida lill-pubbliku.", "Min rebaħ dan id-dibattitu?", "Kif ingħad aktar ’il fuq, ħadd miż-żewġ mexxejja ma’ spikka wisq waqt id-dibattitu u dan kien rifless f’sondaġġ li sar fost 1,646 telespettatur.", "Skont YouGov, jekk tneħħi lil dawk li ma kinux jafu jwieġbu, 51% qalu li Johnson rebaħ id-dibattitu, filwaqt li 49% għażlu lil Corbyn.", "Iżda jidher li Corbyn għamel ftit pass ’il quddiem.", "Il-maġġoranza tat-telespatturi jemmnu li ż-żewġ mexxejja marru tajjeb, b’67% jwieġbu hekk dwar Corbyn u 59% dwar Johnson.", "Minn fost dawk li vvotaw lill-Partit Konservattiv fl-2017, 48% jemmnu li l-Mexxej Laburista mar tajjeb, filwaqt li 33% biss ta’ dawk li vvotaw Labour jemmnu li Johnson qata’ figura tajba.", "Skont is-sondaġġ, Corbyn ħareġ aktar b’saħħtu fuq is-settur tas-saħħa u Johnson fuq Brexit.", "L-akbar problema ta’ Corbyn...", "L-akbar problema li għandu Corbyn hija l-popolarità.", "Anke jekk skont sondaġġi, fid-dibattitu deher aktar konxju tal-isfidi li qed jiffaċja r-Renju Unit, ftit huma dawk li jarawh Prim Ministru.", "Mhux talli hekk, talli skont is-sondaġġi, Corbyn lanqas biss huwa l-aktar politiku Laburista popolari.", "F’din il-klassifika huwa jinsab fil-ħames post.", "Skont l-aħħar sondaġġ ta’ YouGov, li sar bejn it-18 u d-19 ta’ Novembru, mistoqsija min ikun l-aħjar Prim Ministru, 44% għażlu lil Johnson u 22% biss lil Corbyn.", "Għall-mistoqsijiet dwar il-kwalitajiet tal-mexxejja (kemm jafdawhom u kemm jarawhom kompetenti, deċisivi u b’saħħithom), Corbyn ma kkwalifika għall-ebda kwalità u l-persentaġġi dwaru huma diżastru.", "Johnson ma marx tajjeb f’kollox, imma almenu hemm ammont konsiderevoli ta’ votanti li jarawh deċisiv u b’saħħtu.", "Għalhekk, il-konklużjoni hija waħda.", "Huwa Corbyn li qed iżomm lill-Partit tiegħu stess lura.", "Iċċaqilqu s-sondaġġi?", "Mill-ġimgħa li għaddiet lil hawn, is-sondaġġi ftit li xejn iċċaqilqu.", "Id-distakk bejn il-Partit Konservattiv u l-Partit Laburista niżel minn 14% għal 12%, iżda għadu sostanzjali.", "Kieku elezzjoni kellha ssir għada, il-Partit ta’ Johnson jirbaħ 42% tal-voti u l-Partit Laburista jikseb 30%.", "Il-partiti l-oħra, baqgħu kollha fl-istess ilmijiet." ]

[ "L-Eżekuttiv se jiltaqa' bil-co-option mill-ġdid fuq l-aġenda", "Il-Partit Nazzjonalista se jkun qed jiltaqa' nhar is-Sibt permezz tal-Eżekuttiv tiegħu bl-aġenda tkun il-co-option ta' persuna li tieħu l-post ta' David Stellini.", "Il-co-option iddominat l-aħbarijet hekk kif vot favur Jean Pierre Debono, b'żewġ voti biss aktar minn Kevin Cutajar, qajjem rabja u kjass b'akkużi illi l-istess Debono kkommetta frodi billi żied mal-lista nies li ma kellhomx dritt jivvutaw.", "Fost l-akkużi u l-għajjat ta' riżenji, inkluż mid-Deputat Nazzjonalista Jason Azzopardi, rreżenjaw Mark Anthony Sammut minn President tal-Eżekuttiv u David Camilleri, t-teżorier tal-PN.", "L-ewwel li rriżenja kien David Stellini, kandidat tal-PN fl-aħħar elezzjoni tal-Parlament Ewropew." ]

[ "Din hi intervista ppubblikata f’In-Nazzjon, li saret mill-Viċi President tal-APAN Remigio Bartolo", "Dr Lawrence Gonzi twieled u trabba fil-Belt Valletta.", "F’żgħożitu kien jattendi ċ-Circolo Gioventù Cattolica tal-Azzjoni Kattolika f’Palazzo Carafa, Triq l-Ifran.", "Hemmhekk għamel ħbieb ma’ ħafna tfal oħra mill-Belt Valletta li kienu akkaniti fuq il-futbol u kien minħabba f’hekk li beda jilgħab il-football u kompla għal ħafna snin wara.", "Dawk kienu esperjenzi sbieħ li matulhom skopra valuri li swewlu matul ħajtu kollha, fosthom ir-rispett uman, id-dinjità tal-persuna, l-irġulija u l-onestà.", "Kif kienet iż-żgħożija tiegħek, u fejn studjajt?", "Żgħożiti kienet waħda mimlija daqs bajda bil-football, bl-attivitajiet fl-Azzjoni Kattolika, bl-istudji l-Junior College fil-Belt Valletta u wara l-Università meta bdejt il-kors tal-liġi.", "Kienu snin li matulhom sirt naf aktar lill-Arċisqof Mikiel Gonzi li kien iz-ziju ta’ missieri u li baqa’ jsegwi l-istudji tiegħi għax nissuspetta li xtaqni nsir qassis.", "Madankollu baqa’ jinteressa ruħu fija anke meta qbadt il-karriera professjonali tiegħi bħala avukat.", "Meta bdejt tinvolvi ruħek fil-politika u meta kkontestajt l-ewwel l-elezzjoni?", "Għaliex mal-Partit Nazzjonalista?", "Kont insegwi l-politika minn mindu kelli ħmistax-il-sena probabbli għaliex l-Avukat Manwel Bonnici (eks-Ministru tal-PN fil-gvern ta’ Borg Olivier) kien ħabib sew tal-familja sakemm miet.", "Imma sirt attiv mal-PN aktar tard meta kont iżżewwiġt u kelli tlett itfal żgħar u faqqgħet il-kwistjoni tal-Iskejjel tal-Knisja.", "Dak kien żvilupp li ma ħallinix noqgħod gallarija u aċċettajt li nikkontesta l-elezzjoni ġenerali tal-1987.", "Kif kienet l-esperjenza politika?", "X`kienu dawk is-setturi li kienu taħt il-portfolio tiegħek matul il-karriera politika?", "Jiena kelli esperjenzi sbieħ u mifruxa fil-kamp politiku.", "Bejn l-1988 u l-1996 kont Speaker tal-Parlament.", "Bejn l-1996 u l-1998 kont deputat fl-Oppożizzjoni u Segretarju Ġenerali tal-PN.", "Imbaghad sirt Ministru għall-Politika Soċjali mill-1998 sakemm sirt Prim Ministru u Ministru tal-Finanzi fl-2004.", "Issa li rtirajt mix-xena politika, kif qiegħed tqatta’ l-ħin tiegħek?", "Bħalissa ninsab impenjat ħafna f’numru ta’ organizzazzjonijiet internazzjonali u Ewropej u spiss insiefer biex nattendi konferenzi u nagħmel diskorsi.", "Dan l-aħħar kont konferenza l-Messiku dwar l-ambjent u oħra fi New York dwar kif il-finanzi għandhom jiġu ggwidati minn valuri universali msejsa fuq it-tagħlim soċjali tal-Knisja.", "Messaġġ qasir għall-qarrejja ta’ PAĠNAPAN", "Nixtieq nibgħat l-isbaħ xewqat lill-qarrejja kollha tal-ġurnal filwaqt li nħeġġiġhom jibqgħu attivi u jikkontribwixxu kull fejn jistgħu għall-ġid ta’ pajjiżna." ]

[ "F'Bormla se jkun hemm dar għal ommijiet bi sfidi ta' saħħa mentali u fil-Birgu se tinfetaħ dar għall-priġunieri li jkunu qed jiskontaw l-aħħar ftit xhur tas-sentenza tagħhom", "Intgħażlu ż-żewġ disinji għall-ewwel żewġ proġetti ta’ housing speċjalizzati u dan wara kompetizzjoni li kienet organizzata mill-Kamra tal-Periti.", "Iż-żewġ NGOs li qed jibbenefikaw mill-", "policy", "bl-isem ta’ ‘Sustainable Communities: Housing for Tomorrow’ huma Richmond Foundation u Mid-Dlam Għad-Dawl.", "Dawn il-proġetti qed isiru b’investiment ta’ €500,000.", "“Għall-ewwel darba l-gvern qed jgħaddi dawn iż-żewġt idjar biex tingħata kura u għajnuna speċjalizzata lil persuni vulnerabbli.", "Id-disinji, li ġew aġġudikati minn ġurija ta’ esperti, jassiguraw li jkollna disinn inklussiv li jħares lejn il-bżonnijiet tar-residenti partikolari,” spjega s-Segretarju Parlamentari Roderick Galdes.", "Richmond Foundation qed jingħataw dar ġewwa Bormla, li fiha se joffru servizz lil ommijiet li jkollhom sfidi ta’ saħħa mentali u jkollhom bżonn akkomodazzjoni u terapija speċjalizzata fl-istess żmien.", "It-tieni dar, li tinsab ġewwa l-Birgu, qed tingħata lill-organizzazzjoni Mid-Dlam Għad-Dawl, fejn fiha se joffru akkomodazzjoni u servizzi ta’ terapija lil dawk il-priġunieri li jkunu qed jiskontaw l-aħħar ftit xhur tas-sentenza tagħhom, bl-għan li jibdew jintegraw lura fil-familji tagħhom u fil-komunita’.", "Wara li intgħażlu l-NGOs li se jibbenefikaw, infetħet kompetizzjoni tad-disinn għal periti biex minnhom jintgħażlu id-disinji.", "L-uffiċċju tal-periti ‘Local Office’ huma r-rebbieħa tal-proġett ta’ Bormla (Richmond Foundation), filwaqt li l-uffiċċju tal-periti ‘Openworkstudio’ huma r-rebbieħa tal-proġett tal-Birgu (Mid-Dlam Għad-Dawl)." ]

[ "Dan ix-xogħol qed isir b’investiment ta’ €115,000 u huwa mistenni li jitlesta sa Ġunj", "Il-Ministru għall-Ġustizzja, Kultura u Gvern Lokali Owen Bonnici żar ix-xogħlijiet ta’ restawr li attwalment qegħdin iseħħu fuq il-Knisja tal-Madonna ta’ Porto Salvo, magħrufa wkoll bħala l-Knisja ta’ San Filippu, fl-Isla.", "“B’dan ir-restawr immexxi mid-Direttorat tar-Restawr, qegħdin insaħħu l-wirt lokali tagħna għall-benefiċċju tal-komunità.", "Din il-knisja hija simbolu tal-identità nazzjonali tagħna u bħala Gvern aħna impenjati biex inkomplu nżidu l-aċċessibbiltà fis-settur, bħala parti mill-istrateġija kulturali tagħna,” stqarr il-Ministru Bonnici waqt iż-żjara tiegħu.", "Ir-restawr jinkludi tliet aspetti primarji fil-knisja; li huma r-restawr tal-koppla u ċ-ċilindru tagħha, it-tibdil ta’ aperturi deterjorati u", "waterproofing", ", ir-restawr intern u estern tal-lanterna li tinsab fuq il-koppla u l-aperturi tagħha, u r-restawr estern u tisħiħ strutturali tal-kampnar tal-knisja.", "Bħalissa għaddej il-proċess tat-tindif tal-ġebla u t-tikħil, li se jwassal għall-preparazzjoni biex jinbdew ix-xogħlijiet strutturali f’partijiet oħra, li jinkludu t-tneħħija taċ-ċintorin tal-metall imsaddad madwar il-kampnar, it-tibdil ta’ ġebel deterjorat ħafna fil-lanterna, u t-tiswija tar-ring beam tal-concrete madwar il-koppla.", "Qegħdin ukoll jiġu ffinalizzati d-disinni għat-twieqi l-ġodda li se jkunu jifilħu għat-temp u huma aktar b’saħħithom minn ta’ qabilhom.", "Ix-xogħlijiet jinkludu t-tneħħija u l-għotja ta’ numri lil ġebel mhux stabbli biex imbagħad jitqiegħdu fil-post oriġinali tagħhom, biex il-kampnar jiġi restawrat għall-estetika oriġinali tiegħu, injezzjoni b’taħlita ta’ ġir, tikħil u t-tneħħija ta’ qoxra sewdinija.", "Il-knisja oriġinarjament inbniet fl-1596, ġiet imwaqqa’ fl-1670 u reġgħet inbniet wara b’kunvent magħha.", "Fi żmien l-epidemija tal-kolera, f’Ġunju 1837, il-kunvent u l-knisja servew ta’ sptarijiet.", "Il-knisja serviet ukoll bħala l-Knisja Parrokjali tal-Isla, sakemm din tal-aħħar reġgħet inbniet, wara li ġġarfet fit-Tieni Gwerra Dinjija.", "Dan ix-xogħol qed isir b’investiment ta’ €115,000 u huwa mistenni li jitlesta sa Ġunju li ġej." ]

[ "Il-film li għandu produzzjoni Maltija diġà ġie mibjugħ lis-suq internazzjonali", "Atturi popolari bħal Malcolm McDowell u Harvey Keitel se jkunu qed jieħu sehem fil-film 'Strobju' (Just Noise) li se jkun qiegħed jirrakkonta l-ġrajja tas-Sette Giugno li seħħet mitt sena ilu.", "Waqt li kien qed jitkellem fit-tnedija tal-film, il-producer Jean Pierre Magro qal li ma kienx jemmen li huwa possibbli li jinħadem film dwar Malta u l-Maltin u jinbiegħ lis-suq internazzjonali.", "“In-nies kienu jidħku meta kont ngħidilhom li rrid nagħmel l-istejjer dwar il-poplu Malti,” saħaq Magro.", "Kien hawn li ħabbar li f’dan il-film se jkunu qed jieħdu sehem atturi popolari bħal Malcomn McDowell u Harvey Keitel, attur Amerikan li ħa sehem f’films bħal Mean Streets, Taxi Driver, The Duellists, Bugsy u oħrajn.", "Min-naħa tiegħu, id-Direttur Davide Ferrario tkellem dwar il-fatt li dan il-film dwar Malta u l-Maltin inħadem f’Malta stess.", "“Pajjiż sabiħ.", "Minkejja lil ilni hawn xahar biss, skoprejt diversi siti sbieħ li rrid nurihom lid-dinja, fosthom it-Teatru Manoel,” saħaq Ferrario.", "Fil-fatt, minkejja li t-Teatru ma kienx fl-iskript oriġinali, ħaseb li xorta waħda jinkludih f’xeni minn dan il-film.", "Huwa faħħar ukoll il-lingwa Maltija li se jkollha wkoll rwol ċentrali f’dan il-film.", "Il-Ministru Owen Bonnici, min-naħa tiegħu, qal li dan se jkun pass kbir ‘il quddiem għall-industrija tal-films f’Malta.", "Preżenti kien hemm ukoll il-Ministru għat-Turiżmu Konrad Mizzi li wkoll tkellem fuq l-importanza tal-industrija tal-films li fi kliemu l-Gvern se jkun qed jixpruna ‘l quddiem." ]

[ "Nitkellmu dwar dan ma' Dr Martin Balzan, il-President tal-Assoċjazzjoni Medika Maltija waqt Newsbook Hour fuq 103 Malta's Heart fis-1pm.", "L-aħħar żviluppi Jinstab każ ieħor pożittiv tal-coronavirus; relatat mal-party" ]

[ "Il-Ministru għat-Trasport u l-Infrastruttura, Joe Mizzi, ħabbar li s-sussidju li se tiingħata l-kumpanija Autobuses de Leon li minn Jannar li ġej se tkun qed tieħu f’idejha s-servizz tat-trasport pubbliku f’Malta jammonta għal €23 miljun.", "Waqt il-programm Times Talk, il-lejla fuq Television Malta, il-Ministru Joe Mizzi qal li n-negozjati mal-kumpanija Spanjola li kienet ressqet l-aħjar offerta fl-espressjoni ta’ interess jinsabu fi stadju avvanzat ħafna.", "Waqt li saħaq li s-servizz tat-trasport pubbliku se jkun wieħed li l-pubbliku jiflaħ għalih, il-Ministru Mizzi ma weġibx jekk in-noll tal-karozzi tal-linja hux se jogħla.", "Il-Ministru spjega li s-sussidju fuq is-servizz tat-trasport pubbliku se jkollu jogħla minħabba l-aspett soċjali u anke żieda fir-rotot li jammontaw għal tlett miljun kilometru aktar minn dak li kienet topera l-Arriva li kellha sussidju ta’ €10 miljun fis-sena.", "Hu qal li s-sussidju li kellha l-kumpanija Arriva ma kienx biżżejjed biex jagħmel tajjeb għas-servizz ta’ trasport pubbliku li kien qed jitlob il-Gvern biex itejjeb is-servizz.  Qal li l-kumpanija Spanjola se tkun teħtieġ 80 vettura oħra u aktar minn 50 xufier ieħor biex tkun f’pożizzjoni li tonora l-obbligi tal-kuntratt." ]

[ "Sa fl-aħħar bdew jiksru s-skiet tagħhom.", "Fl-aħħar sigħat bdew iwieġbu l-membri tal-familja Said dwar il-mod kif mexxew u għadhom imexxu l-Kunsill Lokali tan-Nadur.", "Donnu li dak żvelat il-Ħadd filgħodu l-gazzetta KullĦadd – i l-fatt li ħu Chris Said rebaħ kuntratt b'kumpanija magħluqa – laqat iktar fil-laħam il-ħaj tant li l-ewwel risposta rċivejniha mingħand Peter Paul Said.", "Il-bniedem li tħallas wara li rebaħ sejħa għall-offerti permezz ta' kumpanija li mal-MFSA hija xolta.", "Kitbitilna martu, Marthese Said, u qaltilna:", "\"L-artiklu li jibda fil-faċċata ta' quddiem tal-gazzetta KullĦadd tal-lum il-Ħadd 24 ta' Lulju 2016, repetut fis-sit one.com.mt huwa totalment inkorrett u bbażat fuq fatti totalment żbaljati.", "It-tender li ssir referenza għalih ntefa' f'isem Peter Paul Said personalment, u mhux f'isem xi kumpanija, kif allegat b'mod żbaljat fl-artikli tagħkom.", "Fl-ebda ħin ma ntuża l-isem 'Said Construction Limited'.", "Dan jista' jirriżulta mid-dokumenti kollha li huma għand il-Kunsill Lokali tan-Nadur u li jien ghandi kopja taghhom f' idejja ghaliex meta nitfa' t-tender ta' xi Kunsill jew tal-Gvern nzomm kopja ta' kollox.", "F'isem ir-raġel, jiena lest li nibgħatlek kopja tad-dokumenti kollha li jipruvaw dak li qed nindika aktar 'il fuq.", "F'dan id-dawl, nitolbok biex l-istorja tiegħek titwaqqaf b'mod immedjat minn fuq is-sit one.com.mt u l-artiklu tal-KullĦadd ma jibqax jiġi riprodott fuq kwalunkwe media li int responsabbli għaliha.", "Fin-nuqqas ta' dan, ma jkolli ebda triq oħra ħlief li nieħu passi legali kontrik bħala Editur u kontra l-media li inti tmexxi.\"", "Iżda, d-dokumenti li għandna f'idejna huma ċari kristall.", "Il-minuti tal-laqgħa tal-Kunsill Lokali juri iswed fuq l-abjad kif ir-referenza ma kinetx personali iżda għall-kumpanija.", "Issa, wara r-risposta ta' Said nistgħu niżvelaw dokument ieħor.", "Dik li tissejjaħ ix-schedule of tenders.", "Hawn ukoll tissemma Said Construction u mhux Peter Paul Said.", "Intant, wieġeb ukoll Edward Said .", "Is-Sindku ta' bħalissa.", "Dak li kompla wara Charles Said li fi żmienu Peter Paul Said ħa 139 biċċa xogħol.", "Edward Said qalilna:", "Il-kampanja qalilha li qed jagħmel il-Partit Laburista fil-konfront tiegħi u tal-eks Sindku tan-Nadur – kollha gideb u affarijiet ivvintati – hija intiża biss biex ittappan il-ħidma li saret, qed issir u baqala' ssir b'risq ir-residenti kollha tan-Nadur.", "Fil-15-il xahar li ilni Sindku, ħdimt bla waqfien fuq proġetti u inizjattivi differenti li minnhom gawda n-Nadur kollu.", "Kull min ħadem miegħi jaf li l-ħidma tiegħi bħala Sindku mhux talli mhix diskriminatorja, iżda talli hija waħda inklussiva.", "F'din il-legislatura rajna li ntejbu l-livell ta' kull inizjattiva mibdiha minn kunsilli precedenti, naghmlu pjan serju ta kif ghandu jimxi l-istess Kunsill fis-snin li gejjin, ghalaqna l-progett gdid tal-Pjazza ewlenija fir-rahal, u ftahna l-bibien berag ghal kull persuna li trid tahdem u tinvolvi ruhha.", "Eżempju ċar tal-indipendenza fit-tmexxija tal-Kunsill Lokali huwa l-fatt li kull darba li kien hemm xi qarib jew qariba tiegħi li pparteċipat f'tender maħruġ mill-Kunsill Lokali, f'ġieħ it-trasparenza u l-governanza tajba, jiena dejjem ħriġt 'il barra mill-laqgħa tal-Kunsill Lokali sakemm tkun ittieħdet deċiżjoni dwar it-tender partikolari.", "Nirrepeti li qatt ma ħadt sehem f'deċiżjoni tal-Kunsill Lokali tan-Nadur li kienet tinvolvi xi ħadd qarib tiegħi.", "Nappella lill-Partit Laburista biex flok ikompli jigdeb u jħammeġ ix-xogħol siewi li qed isir fin-Nadur, jagħti l-kontribut tiegħu biex in-Nadur ikompli jissaħħaħ mhux biss fl-interess tan-Nadurin, iżda fl-interess ta' kull Għawdxi u Għawdxija.", "Ladarba ta' Said bdew jitkellmu nixtiequ li jwieġbu dawn il-mistoqsijiet.", "Huwa etiku li ħu Sindku jieħu eluf f'kuntratti mill-istess kunsill?", "Mal-139 biċċa xogħol li żvelajna sa issa, kemm hemm iktar?", "Huwa etiku li Sindku jiċċertifika x-xogħol li għamel ħuh?", "Għaliex ma twaqqafx il-kumitat tal-finanzi kif titlob il-liġi?", "Għaliex il-Kunsill tan-Nadur spiċċa f'qagħda finanzjarja mwiegħra tant li kien imwissi mill-Awdituri?" ]

[ "Rapport: Keane Cutajar", "Hibernians fetħu d-difiża tal-kampjonat tagħhom b’rebħa konvinċenti fuq it-tim ta’ St Andrews li ħarġu b’formazzjoni mimlija debuttanti.", "It-tim ta’ Mark Miller iddomina sa mill-ewwel minuta, li ħareġ fuq l-offensiva b’attakk wara l-ieħor bil-maġġoranza tagħhom jiġu minn fuq il-linji.", "St Andrews ftit li xejn dehru fil-partita u ma kinux ta’ ostaklu għaċ-champions tal-istaġun li għadda.", "Għalkemm ingħataw żewg penalties, b’wieħed ikun dubjuż, Hibernians kellhom wirja konvinċenti u baqgħu jikkontrollaw il-logħba sal-aħħar minuti.", "Il-Pawlisti fetħu l-iskor wara tmien minuti meta Marcelo Dias twaqqa’ fil-kaxxa minn Ricardo Martin, b’Eman Grech isaffar għal penalty.", "Mill-11-il metru Clayton FAILLA ma żbaljax.", "Huma rduppjaw ħames minuti minn tmiem l-ewwel taqsima.", "Kien Andrei AGIUS li għola fuq l-avversarji tiegħu minn korner ta’ Jackson Lima, u skorja b’daqqa ta’ ras.", "Hibernians għamluhom tlieta mas-siegħa logħob meta minn kross ta’ Sahanek, Jackson LIMA venven l-ballun fir-rokna ta’ fuq tax-xibka.", "It-tim ta’ Miller ingħata penalty ieħor fis-77 minuta, meta Dunstan Vella deher imwaqqa’ fil-kaxxa, deċiżjoni ftit jew wisq dubjuża kontra Adrian Borg ta’ St. Andrews, b’Clayton FAILLA jispara b’saħħtu preċiż fir-rokna." ]

[ "It-tensjoni fil-peniżola Koreana mistennija tirranka fil-jiem li ġejjin wara li l-Korea ta' Fuq komunista qalet li qed taqta' l-linji ta' komunikazzjoni kollha mal-Korea t'Isfel u fejn anki rreferiet għall-ġar bħala 'għadu'.", "Fl-istess ħin, ir-reġim fi Pyongyang qed jagħmilha ċara li din hi 'biss' l-ewwel f'sensiela ta' azzjonijiet li beħsiebu jieħu kontra l-Korea t'Isfel.", "Intant, kelliema għall-Korea t'Isfel qalu li huma pruvaw jagħmlu s-soltu kuntatti mar-rappreżentanti tal-Korea komunista u fejn 'baqgħu bla tweġiba għall-ewwel darba wara 21 xahar'.", "Forsi l-aktar ħaġa li qed tħasseb lill-osservaturi hi d-deċiżjoni tar-reġim Korean komunista biex jaqta' l-", "li, s'issa, serva bħala mezz ta' komunikazzjoni ewlieni bejn il-President tal-Korea ta' Fuq, Kim Jong-un u l-President tal-Korea t'Isfel, Moon Jae-in.", "Il-Korej għadhom teknikament fi stat ta' gwerra wara li l-konflitt armat ta' bejniethom, li dam għaddej mill-1950 u l-1953, intemm b'armistizju minflok bi trattat għall-paċi.", "Qabel l-aħħar passi minn Pyongyang, il-Korea ta' Fuq kienet naqqset ħafna mill-kuntatti li kien qed ikollha mal-Gvern f'Seoul u wara l-falliment, xhur ilu, ta' summit ewlieni bejn Kim Jong-un u l-President Amerikan, Donald Trump.", "F'dan is-summit kienu sfaxxaw it-tamiet għal ftehim konkret li kellu jara lill-Korea ta' Fuq twarrab għall-proġetti nukleari tagħha.", "Intant qed jidher, issa, li 'miet' kull kuntatt bejn il-Korej, wara li l-kuntatti kienu qed isiru permezz ta' uffiċċju fil-belt ta' Kaesong, li tinsab qrib il-fruntiera li tissepara lill-Istati rivali.", "L-uffiċċju kien twaqqaf fl-2018 bil-għan li tonqos mit-tensjoni bejn il-Korej u s-sorsi tal-aħbarijiet komunisti, issa, żvelaw li pajjiżhom anki żamm lura 'il-mezzi ta' komunikazzjoni mal-ġar minn aspett militari'.", "Ftit tal-jiem ilu, Kim Yo-jong, li tiġi oħt il-Mexxej tal-Korea ta' Fuq, kienet ħarġet bit-theddida li tagħlaq l-uffiċċju għall-kuntatti mal-Korea t'Isfel dment li l-awtoritajiet f'Seoul 'kellhom ikomplu jappoġġjaw lill-gruppi ta' persuni li ħarbu mill-Korea ta' Fuq'.", "Skont Kim Yo-jong, il-gruppi inkwistjoni qegħdin jiċċirkolaw fuljetti ta' propaganda fl-artijiet tal-Istat komunista u d-dikjarazzjoni ta' Pyongyang dwar it-tmiem tal-kuntatti mal-ġar qed tidher 'speċifikament relatata' ma' din l-akkuża.", "Kim Yo-jong sostniet li pajjiżha qed iqis il-kampanja tal-fuljetti bħala att ostili li jabbuża l-ftehim għall-paċi li kienu ntlaħqu fl-2018 waqt is-summit ta' Panmunjom bejn Kim Jong-un u Moon Jae-in." ]

[ "Wieħed mill-aktar saċerdoti Maltin magħrufa jakkuża lill-Papa Franġisku li qed jinsulenta lill-Maltin għax ħallihom b’Arċisqof part-time.", "Vera li bl-irwoli li ngħata, l-Arċisqof ma jistax jaqdi dmiru sewwa f’Malta?", "L-ILLUM tistaqsi lill-Kurja", "“L-Arċisqof għandu r-responsabbiltà tat-tmexxija tal-Knisja lokali kif ukoll il-missjoni li jkun ta’ servizz għall-Knisja Universali taħt it-tmexxija tal-Papa.”", "Dan qalu mal-gazzetta ILLUM il-kelliem tal-Arċidjoċesi ta’ Malta meta mitlub jirreaġixxi għall-kummenti li għadda Dun Renè Camilleri waqt il-programm One Breakfast, fl-14 ta’ Novembru li għadda.", "Dun Renè Camilleri, li sa ftit tax-xhur ilu kien il-Vigarju Episkopali għall-Evanġelizzazzjoni, qal illi li kieku jkollu quddiemu lill-Papa Franġisku jgħidlu li qed jinsulenta lid-djoċesi Maltija.", "Huwa kien qiegħed jgħid dan fid-dawl tal-aħħar karigi importanti li l-Arċisqof Charles Scicluna ngħata mill-Papa.", "“Il-Papa qed jgħidilna intom erba’ qtates.", "Biżżejjed ikollkom Arċisqof part-time,” kompla jisħaq Dun Camilleri.", "“Jekk l-Arċisqof għandu kontribut x’jagħti f’Ruma nirringrazzjah…imma din inħossha insulenza min-naħa tal-Papa.”", "L-ILLUM tistaqsi lill-Kurja…", "Fid-dawl ta’ dan kollu, il-gazzetta ILLUM bagħtet tistaqsi lill-Arċisqof x’jaħseb dwar il-kummenti ta’ Dun Renè u jekk dawn ir-responsabbilitajiet hux qed iħalluh jaqdi dmiru f’Malta.", "Fit-tweġiba tiegħu, il-kelliem tal-Arċisqof insista li Monsinjur Scicluna se “jibqa’ jagħti ħajtu għall-merħla fdata lilu mill-Papa Franġisku u b’ubbidjenza se jaqdi kull missjoni mitluba minnu mill-Papa.”", "Kompla jfakkar li kull Isqof għandu dejjem jibqa’ miftuħ biex ikun ta’ servizz għall-Knisja Universali.", "Mistoqsi kemm l-Arċisqof qed iqatta’ żmien barra minn Malta minħabba dawn il-karigi, il-kelliem fakkar li Monsinjur Scicluna ilu membru tal-Kongregazzjoni għad-Duttrina tal-Fidi mill-2012 u kull xahar jitla’ Ruma għal ftit jiem kif se jkompli jagħmel issa li nħatar Segretarju Aġġunt tal-istess Kongregazzjoni.", "Il-Kelliem kompla jfakkar li Malta għandha Isqof Awżiljarju u għalhekk, kull meta l-Arċisqof ikun imsiefer, it-tmexxija tal-Arċidjoċesi tkun f’idejn Monsinjur Joe Galea Curmi.", "Apparti l-karigi li l-Arċisqof għandu fil-Kongregazzjoni għad-Duttrina tal-Fidi, fl-aħħar jiem, il-Papa Franġisku ħatru wkoll bħala wieħed mill-membri tal-kumitat li se jkun qed jorganizza laqgħa importanti tal-Knisja dwar il-protezzjoni tal-minuri.", "Din il-laqgħa, se tkun qed issir fil-Vatikan bejn il-21 u l-24 ta’ Frar tal-2019.", "Aktar kmieni din is-sena, il-Papa Franġisku kien bagħat għal darbtejn lill-Arċisqof Scicluna biex jinvestiga skandlu ta’ abbuż sesswali li heżżeż lill-Knisja fiċ-Ċilì.", "Monsinjur Scicluna kien kiteb rapport ta’ 2,300 paġna li kien wassal mhux biss għar-riżenja ta’ 34 Isqof Ċilen iżda anke biex il-Papa Franġisku jiltob maħfra wara li waqt konferenza, hu u jirritorna lura minn żjara Appostolika fiċ-Ċilì, kien iddefenda Isqof li ħeba każi ta’ abbuż sesswali.", "F’Ottubru li għadda, l-Arċisqof Scicluna ħa sehem, flimkien ma’ mijiet ta’ isqfijiet, fis-Sinodu tal-Knisja dwar iż-Żgħażagħ.", "L-interventi ta’ Monsinjur Scicluna ġibdu l-attenzjoni ta’ John L Allen Jr, l-editur ta’ Crux, sit stabbilit ta’ aħbarijiet Kattoliċi.", "Allen faħħar ħafna lill-Arċisqof Charles Scicluna u lill-Arċisqof ta’ Sydney fl-Awstralja Anthony Fisher, u insista li anke jekk għadhom mhux Kardinali, jista’ jkun li wieħed minnhom ikun il-Papa li jmiss." ]

[ "Bħala parti miż-żjara fl-Emirati Għarab Magħquda, il-President ta' Malta Marie-Louise Coleiro Preca indirizzat il- Malta-UAE Business Forum , organizzat mill-Kamra tal-Kummerċ u l-Industrija ta' Dubaj.", "Hawnhekk, il-President faħħret ir-relazzjonijiet bilaterali b'saħħithom bejn Malta u l-UAE u enfasizzat dwar fatturi komuni li għandhom iż-żewġ pajjiżi bħala ċentri kummerċjali u marittimi għar-reġjuni rispettivi tagħhom.", "Il-President Coleiro Preca qalet li l-pożizzjoni tal-Emirati Għarab Magħquda bħala hub tal-Lvant Nofsani u l-pożizzjoni ta' Malta bħala hub ġeo-strateġiku fir-reġjun Ewro-Mediterran, huma perfetti biex Malta u l-UAE jkunu kollaboraturi ideali u mhux kompetituri.", "Dan iwassal biex jinħolqu sinerġiji effettivi.", "\"Bis-saħħa ta' dawn is-sinerġiji, mhux biss se jibbenefikaw is-setturi kummerċjali u soċjali ta' Malta u l-Emirati Għarab Magħquda iżda s-swieq tagħna wkoll se jkomplu jikbru fl-aħjar interess tal-popli tagħna.", "Dan hu l-mument opportun biex nimxu 'l quddiem biex b'hekk noħolqu prosperità inklussiva għall-popli tagħna\".", "Il-President spjegat li ż-żjara tagħha fl-UAE kompliet tikkonvinċiha dwar il-ħtieġa li jinħolqu dawn is-sinerġiji u li ssir ħidma aktar mill-qrib ma' dawk interessati fis-setturi pubbliċi u privati tal-UAE biex jiġu esplorati opportunitajiet ta' negozju bilaterali.", "Fl-aħħar nett, il-President Coleiro Preca pproponiet it-twaqqif ta' Joint Technical Commission dwar il-kummerċ biex b'hekk ikomplu jiġu esplorati u identifikati l-oqsma li fihom kemm Malta kif ukoll l-UAE jistgħu jikkollaboraw.", "Il-President kellha taħdidiet bilaterali mal-Viċi Prim Ministru u mal-Ministru tal-Affarijiet Presidenzjali tal-Emirati Għarab Magħquda Sheikh Mansour bin Zayed Al Nahyan f'Abu Dhabi.", "Matul il-laqgħa, iż-żewġ naħat tkellmu dwar ir-rabtiet bilaterali bejn l-UAE u Malta u ddiskutew il-possibbiltajiet li jespandu l-koperazzjoni f'bosta setturi, inklużi r-rabtiet tan-negozju u l-investiment." ]

[ "L-atleti lokali komplew fuq ir-riżultati pożittivi miksuba matul ix-xahar ta' Lulju hekk kif inkisru żewġ rekords nazzjonali.", "L-atleta ta' Pembroke Athleta Daniel Saliba kiser ir-rekord nazzjonali fil-100 metri hurdles b'ħin mill-aqwa ta' 15.50 sekonda.", "Fil-kategorija ta' taħt it-18-il sena, l-atleta ta' St. Patrick's Mireya Cassar kisret ir-r-rekord nazzjoali fix-shot put.", "Hi tejbet ir-rekord li kellha bi tmien ċentimetri b'tefgħa ta' 13.42 metru.", "Is-sorpriża tal-ġurnata waslet mill-atleta miż-Żimbabwe Lloyd Tadiwanashe Mhiripiri.", "Dan il-plejer tar-rugby taħt it-tmexxija tal-kowċ Mario Bonello, rebaħ il-100 metru u l-200 metru f'10.94 sekondi u 22.45 sekonda rispettivament.", "F'din it-tellieqa kien hemm il-ħin eċċellenti għall-atleta paralimpiku ta' Żurrieq Wolves Antonio Flores.", "Il-ħin ta' 12.48 sekonda, kien ifisser rekord nazzjonali paralimpiku fil-kategorija T64 kieku r-riħ f'dak il-mument ma jaqbiżx il-limiti aċċettati mir-regolamenti.", "Janet Richard ta' Pembroke Athleta rebħet l-400 metru tan-nisa b'ħin ta' 54.54 sekonda u resqet qrib ir-rekord ta' Tanya Blake ta' 54.29 li ilu 12-il sena.", "Claire Azzopardi ta' Pembroke Athleta spiċċat it-tieni fil-100 metru tan-nisa wara Rebecca Chapman iżda kisbet l-aqwa ħin personali ta' 12.03 sekonda.", "Dillon Cassar ta' Raptorz Running Club għamel id-debutt fl-1,500 metru b'ħin ta' 4:05.16, tmien sekondi vantaġġ fuq Jean Paul Debono.", "Cassar kien qed jiġri 24 siegħa biss wara li rebaħ fit-tellieqa tat-triq Fastest 5.", "Il-President tal-MAAA Andy Grech esprima s-sodisfazzjon kbir għal dawn ir-riżultati: \"Dawn kienu prestazzjonijiet inkredibbli.", "Qed naraw l-atleti jtejbu l-livell tagħhom ġimgħa wara l-oħra, b'rekords nazzjonali f'kull avveniment.", "Meta tara dawn ir-riżultati, ngħid li l-pandemija issa hi biss memorja kerha.", "Proset lill-atleti, kowċis u dawk kollha li ġew jagħtu l-appoġġ tagħhom!\"", "Riżultati oħra Charlotte Wingfield pattiet għad-delużjoni tagħha fil-100 metru, b'rebħa fil-200 metru b'ħin ta' 25.07.", "Ian Paul Grech ta' Pembroke Athleta kompla jiddomina l-long jump b'qabża tajba ta' 7.07 metri, b'Rebecca Chapman tispiċċa l-ewwel fil-kategorija tan-nisa b'6.20 metri.", "Luca Farrugia ta' Rush rebaħ l-400 metru b'50.13 sekonda filwaqt li Christian Luke Chetcuti ta' Pembroke Athleta, kiseb l-aħjar riżultat tal-istaġun u personali f'1:57.01.", "L-atleti ta' Rush AC Luke Farrugia u Luca Martini li fl-aħħar ġimgħat kisbu rekords nazzjonali, reġa' kellhom riżultati mill-aqwa.", "Farrugia spiċċa b'tefgħa ta' 51.59 metru fid-discus filwaqt li Martini temm b'tefgħa ta' 55.59 metru fil-hammer throw.", "Fit-3,000 metru, Imed Ben Moussa ta' La Salle rebaħ it-tellieqa tal-irġiel f'9:42.58 u Monalisa Camilleri ta' Libertas rebħet il-kategorija tan-nisa f'10:00.79.", "L-appuntament li jmiss fl-atletika lokali hu s-Sibt li ġej bis-sitt appuntament għall-kategoriji tat-tfal u żgħażagħ." ]

[ "Dan is-sit huwa infurmat li kien l-klabb stess kien li informa l-Uffiċjal għall-Integrità tal-MFA", "Is-sit Illum.com.mt huwa infurmat li l-Pulizija flimkien ma’  l-Assoċjazzjoni tal-Futbol ta' Malta (MFA) qegħdha tinvestiga numru ta’plejers li jagħmlu parti mit-tim ta’ Tarxien Rainbows u li allegatament  huma involuti f’każijiet ta’ ‘match-fixing’.", "Sorsi ferm viċin Tarxien Rainbows żvelaw mal-ILLUM, li b’kollox ħames plejers qegħdin jiġu investigati.", "Is-sit hu infurmat li kienu  nies minn ħdan il-kumitat tal-klabb stess li għaddew informazzjoni lill-Pulizija wara li saru jafu b’dawn il-każijiet. Is-sorsi tal-illum.com.mt indikaw min huma l-plejers in kwistjoni.", "Fost dawk il-persuni f’nofs l-investigazzjoni hemm xi plejers li fil-passat għamlu parti mill istruttura ġiovanili tat-tim nazzjonali Malti.", "Ikkuntatjat mill-ILLUM, l-Uffiċjal għall-Integrità tal-MFA, Franz Tabone kkonferma li għadejja l-investigazzjoni fuq il-każ, però hu ma elaborax aktar.", "Lura għal Marzu tal-2016, l-Pulizija kienet fetħet investigazzjoni fuq diversi plejers li kienu jagħmlu parti mit-tim Malti ta’ taħt il-21 sena, wara li Franz Tabone, għall-Integrità tal-MFA kien għada informazzjoni rigward każ’ ta xiri ta’ plejers fil-logħba U-21 Malta v Montenegro.", "Tarxien Rainbows Football Club bħalissa qed jipparteċipa fl-ogħla diviżjoni tax-xena tal-futbol lokali, jiġifieri l-BOV Premiere League, u jinsab it-tieni mill-aħħar hekk kif wara 12-il logħba huma irnexxielhom jiksbu biss 12 -il punt.", "Rainbows kienu ġew promossi għal-għola  diviżjoni wara li spiċċaw rebbieħa tal-Ewwel Diviżjoni ta’ Malta fl-2007-08.", "Il-klabb kien twaqqaf bħala Little Rainbows lura għal 1944.", "Intant f’Awissu li għadha, Segretarju Parlamentari għaż-Żgħażagħ, Sport u Għaqdiet Volontarji, Clifton Grima nieda konsultazzjoni pubblika dwar liġi proposta biex tiġi miġġielda l-korruzzjoni fl-isports, l-abbozz se jtejjeb il-liġijiet attwali li jiffissaw il-‘match fixing’, estensjoni tal-ġurisdizzjoni ta 'Malta fuq persuni involuti fil-korruzzjoni, filwaqt li joffri wkoll protezzjoni lil whistleblowers li jitkellmu kontra l-korruzzjoni." ]

[ "Il-Ministeru għal Għawdex neħħa l-att vandalu li sar fuq tagħmir tal-logħob fi Ġnien Villa Rundle fir-Rabat Għawdex.", "Dan sar wara li nhar it-Tlieta li għadda, Newsbook.com.mt ippubblika ritratt li juri kliem u graffiti fuq it-tagħmir tal-logħob f'dan il-ġnien.", "Kelliem għall-Ministeru għal Għawdex ikkonferma ma' Newsbook.com.mt li dan issa jinsab fl-istat oriġinali tiegħu.", "Kemm il-Ministeru għal Għawdex kif ukoll il-Pulizija ma kienu rċevew l-ebda rapport dwar dan il-vandaliżmu.", "Ibgħat ir-ritratti u l-filmati fuq info@newsbook.com.mt .", "Ħalli l-kumment tiegħek hawn b'ismek u kunjomok." ]

[ "Il-Kunsill Lokali ta’ Kerċem Għawdex ikkundanna bis-saħħa kollha att vandalu li sar minn xi ħadd li tefa’ żejt maħruq fl-ilma tal-Għadira ta’ San Rafflu.", "Il-Kunsill irringrazzja lit-Taqsima tal-Protezzjoni Ċivili li qegħdin jipprovaw ineħħu li jistgħu.", "Barra hekk, talab biex jekk xi ħadd jaf min għamel dan l-att ikellem lill-Kunsill Lokali, anke b’mod anonimu.", "Dwar dan il-każ ikkummenta l-Professur Alan Deidun li qal li dan hu każ ieħor ta’ sfreġju ambjentali f’Għawdex, din id-darba fuq habitat tal-ilma ħelu.", "Saħaq li wara l-qerda tas-siġar fid-Dwejra, issa kien imiss ix-xorti ħażina lil din l-għadira, filwaqt li sostna li bħal donnu hemm attakk ikkoordinat fuq l-ambjent naturali f’Għawdex." ]

[ "Kompliet titwessa iżjed l-investigazzjoni fl-Enemalta dwar l-iskandlu tas-serq tad-dawl permezz tal-ismart meters.", "Fi stqarrija l-Enemalta qalet ssospendi ħaddiem ieħor wara li fil-jiem li għaddew l-Enemalta u l-Pulizija komplew għaddejjin bl-istħarriġ tagħhom dwar il-każ ta’ serq ta’ elettriku.", "Dan kien id-disa’ ħaddiem tal-Enemalta li ġie investigat b’rabta’ ma’ dan l-iskandlu wara li matul il-jum ta’ Tnejn u t-Tlieta tal-ġimgħa l-oħra ġew sospiżi tmien impjegati tal-Enemalta wara li kienu qed ikunu investigat mill-pulizija. Dwar il-każ ukoll diġà tressqu tliet impjegati tal-Enemalta l-Qorti b’wiehed minnhom jammetti u jintbgħat sentejn ħabs u t-tnejn l-oħra ma jammettux l-akkużi u baqgħu miżmuma taħt arrest", "Fi stqarrija ministerjali l-ġimgħa l-oħra, il-Ministru Mizzi ma eskludiex li setgħu jiġu sospiżi aktar ħaddiema hekk kif qed tkompli l-investigazzjoni li bdiet f’Mejju li għadda.", "Huwa indika li bit-tghabbis li sar fl-ismart meters dawn kienu jimmarka 20 fil-mija biss tal-units li kienu jiġu kkunsmati.", "Il-Ministru qal li l-klijenti li kellhom il-meters imbaghbsa qed jikkoperaw izda insista li dawn iridu ihallsu lill-Enemalta l-ammonti dovuti għas-serq tal-elettriku.", "Il-Ministru Mizzi qal li huwa stmat li l-Enemalta titlef €30 miljun fis-sena mis-serq tal-elettriku Huwa qal li se jittiehdu iżjed miżuri biex dan l-abbuż jiġi attakkat.", "Il-Kamra tal-Kummerċ turi s-sodisfazzjon tagħha", "Intant il-kamra tal-kummerċ fi stqarrija wriet sodisfazzjon għall-azzjoni deċiżiva tal-Gvern li jikxef dan l-abbuż fis-serq tal-elettriku.", "Qalet li s-serq rapportat ta’ €30 miljun fis-sena fl-elettriku kien qed jikkontribwixxi biex n-negozji f’Malta jħallsu t-tielet l-ogħla rata tal-elettriku fost il-pajjiżi kollha tal-Unjoni Ewropea.", "Il-Kamra ħeġġet lill-Gvern biex idaħħal kontrolli u governanza biex jonqsu l-abbużi u biex tikber l-effiċjenza fl-Enemalta." ]

[ "Dalgħodu kompliet il-kumpilazzjoni ta' evidenza fil-każ tal-qtil ta' Caruana Galizia.", "Id-difiża talbet lill-Qorti tiddeċiedi dwar il-ħelsien mill-arrest wara s-smigħ tal-4 ta' Lulju", "Dalgħodu kompliet il-kumpilazzjoni ta’ evidenza kontra George Degiorgio, iċ-Ciniz, ħuħ Alfred Degiorgio, il-Fulu u Vince Muscat, il-Kohhu akkużati bil-qtil ta’ Daphne Caruana Galizia, fis-16 ta' Ottubru li għadda.", "Fost dawk li taw ix-xhieda tagħhom illum kien hemm mara li nzertat għaddejja bil-karozza lejn il-Bidnija u rat l-isplużjoni sseħħ quddiemha.", "Meta bdiet tirrakkonta dak li rat, ix-xhud infaqgħet tibki u qalet li tiftakar splużjoni u ftit wara l-affarijiet bdew itiru ma’ kullimkien.", "Spjegat kif kienet madwar 30 metru ‘l bogħod mill-karozza u meta rat l-isplużjoni daħlet f’", "drive in.", "L-Ispettur Arnaud talabha tiddeskrivi l-isplużjoni u hi spjegat kif l-ewwel splużjoni seħħet fuq wara tal-karozza.", "Ftit wara l-karozza splodiet u baqgħet tinqaleb sakemm spiċċat fl-għalqa.", "Id-Difiża titlob li SD card li ma taħdimx tintbagħat barra minn Malta", "Xehed ukoll pulizija ieħor li ħa r-ritratti tal-karozza ftit wara li ntfew in-nirien.", "Huwa kkonferma li r-ritratti li hemm fil-fajl tal-Qorti huma tiegħu.", "Hawnhekk id-difiża fakkret li dan il-pulizija għandu SD card oħra ma taħdimx u għalhekk talbet li din tkun eżaminata barra minn Malta biex ikun stabbilit jekk hemmx fiha xi informazzjoni li tista’ tkun utli.", "Id-Difiża tfakkar fil-ħelsien mill-arrest tal-akkużati", "Intant, id-difiża għamlet ukoll referenza għat-talba tal-ħelsien mill-arrest tal-akkużati u talbet lill-Qorti biex tieħu deċiżjoni wara s-smigħ tal-4 ta’ Lulju, fid-dawl tal-fatt li għad ma għandhiex kopja tar-risposta tal-Avukat Ġenerali.", "Is-smigħ tal-lum seħħ ftit jiem wara li l-Qorti ddeċidiet li l-Assistent Kummissarju Silvio Valletta ma għandux ikompli jinvestiga l-każ.", "Dan wara talba li kienet għamlet il-familja Caruana Galizia minħabba l-fatt li Valletta huwa r-raġel tal-Ministru għal Għawdex Justyne Caruana u li mhux l-ewwel darba li ssemma fil-", "blog", "ta’ Caruana Galizia.", "Fis-smigħ li għadda kienet xehdu wkoll eperti tal-FBI u anke tal-Europol.", "Aqra aktar dwar ix-xhieda tagħhom", "billi tagħfas hawn." ]

[ "Id-dsatax-il deputat Nazzjonalista li sfiduċjaw lil Adrian Delia ħarġu stqarrija u talbu lil Adrian Delia biex iwarrab fl-interess nazzjonali u dak tal-Partit Nazzjonalista.", "Fi stqarrija iebsa, bi kliem aħrax kontra Delia, dawk li sfiduċjawh, ewlenin fosthom dawk tal-fazzjoni ta' Simon Busuttil qalu li bl-attitudni u bid-deċiżjonijiet tiegħu, Delia ħoloq firda kważi irreparabbli fost il-membri u l-attivisti tal-Partit Nazzjonalista.", "Fil-kuntest tar-rapport tat-Times ta' ftit tal-jiem ilu li wera komunikazzjoni kontinwa bejn Delia u Yorgen Fenech, dawk li sfiduċjawh qalu li Delia ma rnexxielux iwarrab in-numru kbir ta' allegazzjonijiet serji li saru fuqu.", "Qalu li ħafna drabi l-Partit Nazzjonalista spiċċa jintuża biex jiddefendi sitwazzjonijiet personali.", "Tal-fazzjoni ta' Simon Busuttil semmew is-sondaġġi u t-telfiet elettorali li saru taħt Adrian Delia Saħqu li huma jqisu li l-pożizzjoni ta' Adrian Delia bħala mhux aktar tenibbli u qed jinsistu li għandu jerfa' r-responsabbilità billi jwarrab minn Kap tal-Oppożizzjoni.", "L-istqarrija kompliet iżżid fid-doża ta' firda fost id-deputati Nazzjonalisti hekk kif dawk li sfiduċjaw lil Kap Nazzjonalista qalu li Adrian Delia qiegħed jibqa' jwebbes rasu u qed ikompli jagħmel l-istess żbalji li ilu jagħmel għal dawn l-aħħar tliet snin bi ħsara kbira lill-Partit Nazzjonalista u lil pajjiżna.", "Dawn id-deputati qalu li fosthom jeżisti qbil unanimu dwar Therese Comodini Cachia, biex din tinħatar Kap tal-Oppożizzjoni." ]

[ "Joao Cancelo u Danilo se jkunu qed jilagħbu f’kampjonat ieħor għall-ewwel darba hekk kif Juventus u Manchester City laħqu ftehim bejniethom.", "Cancelo se jkun jingħaqad ma’ Manchester City għas-somma ta’ €28 miljun u d-difensur Danilo.", "Il-Brażiljan se jingħaqad ma’ Juventus għall-ħames snin li ġejjin b’salarju ta’ €4 miljun flimkien mal-bonus.", "Danilo li ngħaqad ma’ Manchester City fl-2017, mistenni jasal Turin illum.", "Fl-istaġun li għadda Danilo ma kienx regolari fit-tim ta’ Pep Guardiola u lagħab 22 logħba filwaqt li disgħa minnhom biss kienu mill-bidu.", "Joao Cancelo ġibed l-interess ta’ Juventus wara staġun pożittiv ma’ Inter.", "Huma akkwistaw lill-Portugiż fis-sajf li għadda mingħand Valencia u se jħalli l-klabb wara staġun biss.", "Cancelo se jkun qed jisfida lil Kyle Walker għal post regolari." ]

[ "Fjamingu li niżel midrub fis-sit ta' natura 2000, magħrufa bħala l-Għadira s-safra f'Baħar iċ-Ċagħaq kellu jsib kaċċatur li salvah u għaddieh lill-uffiċjali tal-pulizija tal-A.L.E sabiex jingħata l-għajnuna.", "ONE NEWS tkellem ma' Marcus Camilleri, kaċċatur li jgħaddi l-ġranet jieħu ħsieb dan is-sit protett u jiġbed ir-ritratti lit-tajr li ta' kull sena jżur din is-sit f'pajjiżna.", "Spjegalna kif waqt li beda joħodlu r-ritratti induna li dan il-fjamingu kellu xi ħaġa.", "Camilleri stqarr, \"Il-flamingo deher mill-ewwel li batut.", "Il-mewġ beda jċaqalqu u ma setax iżomm il-bilanċ tiegħu u deher weak ħafna, anke għajnejh il-ħin kollu jgħalaqhom.", "Ċempilna lill-A.L.E u qaluli ser ikunu hawn 'in 10 minutes' u ħallejt 5 minutes jgħaddu, ġbarnieħ.", "Il-flamingo huwa fidil ħafna, jiġifieri taqbdu 'harmless' u kienu hawnhekk, 'within 10 minutes' kienu hawn.\"", "Huwa spjega kif dan il-fjamingu ma kienx l-ewwel tajra li salva.", "Spjega kif is-sena l-oħra salva fjamingu ieħor, filwaqt li salva kemm il-gawwija li tkun indarbet bi plastik mormi jew xlief tas-sajd.", "Camilleri kompla jgħid, \" L-iżjed tajr li nsalvaw huwa l-gawwi.", "Hawnhekk ikun hawn ħafna gawija prima, 'yellow leg' jew il-gawiha ta' rasha sewda, il-'mediterranean gull', 'blackheaded gulls'.", "Dawk ikollhom xlief jew snanar imqabdin magħhom, jew ikollhom affarijiet indigested, xi plastiks u jiġu hawnhekk, ma jkunux jistgħu itiru.\"", "Il-President tal-għaqda Kaċċaturi San Ubertu, Mark Mifsud Bonnici spjega kif f'dan is-sit tħawwlu siġar li nqalgħu minn postijiet oħra sabiex ikunu jistgħu isiru proġetti infrastrutturali.", "\"Kien hemm siġar li ġew rilokati minn postijiet, proġetti tal-Gvern fejn inqalgħu u tpoġġew, pero kien hemm fuq elf siġra li tħawwlu speċifikament f'dan is-sit biex jikreja ruħu dan l-ambjent.", "Wieħed irid jieħu into konsiderazzjoni li dan il-post kien post żdingat, għall-argument mitluq li issa permezz tax-xogħol volontarju tal-kaċċatur u l-għajnuna mill-Gvern qed isir Oasi għall-għasafar.\"", "Saħaq Mifsud Bonnici.", "Huwa appella lil dawk li jmorru f'dan is-sit sabiex ma jagħmlux ħsara, iżda jgawdu l-ġmiel naturali ta' dan is-sit mgħoni bl-isbuħija tat-tajr li jżur l-akwati." ]

[ "It-titjiriet bejn Malta u Ċipru se jirritornaw ix-xahar id-dieħel.", "Dan ħabbru l-Ministru Ċiprijott Yiannis Karousos f’komunikat lill-media fejn qal illi Ċipru se tiftaħ 19-il rotta wara ġimgħat ta’ għeluq minħabba l-Coronavirus.", "Fost ir-rotot li se jiftħu, hemm dik ta’ Malta.", "Il-komunikat ta’ Karousos wasal fl-istess jum illi fih l-awtoritajiet Maltin estendew l-għeluq tal-ajruport sal-15 ta’ Ġunju.", "Lejn il-bidu ta’ dan ix-xahar il-Ministru Chris Fearne kien ċaħad kategorikament li Malta se tiftaħ l-ajruport.", "Dakinhar, meta intervistat minn Xarabank, kien kważi urtat għall-fatt li kienet saritlu d-domanda dwar ir-ritorn tat-titjiriet.", "Għalkemm l-għada, il-Ministru tat-Turiżmu Julia Farrugia Portelli kienet qalet li qed tippjana l-ftuħ tal-ajruport.", "Meta l-Ministru tat-Turiżmu semmiet dawk li qed issejjaħ “rotot siguri” kienet identifikat 9 pajjiżi.", "Ċipru ma kienx jissemma’ f’din il-lista.", "Id-disa’ pajjiżi kienu il-Lussemburgu, in-Norveġja, is-Serbja, is-Slovakkja, l-Awstrija, ir-Repubblika Ċeka, il-Latvja, il-Litwanja u Iżrael.", "Sa issa għadha mhix magħrufa d-data eżatta", "meta", "se jerġa’ jiftaħ l-ajruport Malti.", "Uħud mill-ajruporti fl-Ingilterra kif ukoll l-ajruporti fl-Italja se jiftħu fil-bidu tax-xahar id-dieħel." ]

[ "Is-Supretendent tas-Saħħa Pubblika Charmaine Gauci tenniet li minn meta bdew l-ispezzjonijiet fuq nies li jinsabu iżolati minħabba li huma pożittivi għall- Covid-19 jew inkella fi kwarantina, b'kollox saru mas-66,000 spezzjoni.", "Inħarġu diġà 84 multa lil nies li huma pożittivi għall-virus u li nqabdu jiksru r-regoli tal-iżolament.", "Apparti hekk, inħarġu wkoll 202 multi għall-persuni li jinsabu fi kwarantina; kemm li ġew f'kuntatt ma' persuni nfettati kif ukoll dawk li ġew Malta minn pajjiżi fejn hemm trasmissjoni għolja u għalhekk riedu jsegwu kwarantina obbligatorja.", "Donnu bil-multi nitgħallmu!", "obbligatorja" ]

[ "Imtella' Awwissu 16, 2020 - Aġġornata 16 Ta' Awwissu, 2020 7:21am", "Se nagħtu ħarsa lejn l-ewwel paġni tal-ġurnali illum il-Ħadd sittax ta' Awwissu 2020.", "Twissijiet dwar iżjed restrizzjonijiet li possibilment ikunu imposti biex tkun ikkontrollata l-imxija tal-Covid bil-ministru tas-saħħa Chris Fearne jgħid li jekk id-distanza soċjali tkun injorata, lest li jimponi iżjed restrizzjonijiet.", "L-istorja ewlenija wkoll: Tħabbret ir-riżenja tal-avukat ġenerali li se tkun effettiva mid-9 ta' Settembru.", "It-Torċa.", "Intervista ma' persuna li hu dipendenti fuq id-droga, Jgħid li l-vizzju joħloq dwejjaq, nuqqas ta' rqad u tensjoni kbira kuljum u jallega li l-prezz tad-droga illum sar aktar minn qabel tant li qed issir infiq akbar fuq id-drogi.", "Il-ġurnal jieħu wkoll il-fehma ta' professjonisti li jaħdmu f'dan il-qasam li jispjegaw id-diffikultajiet li qed iġarrbu dawk li spiċċaw dipendenti fuq it-teħid tad-drogi.", "L-avukatura għandha l-isfida tal-istandards, kemm mill-aspett tekniku kif wkoll ta' etika li qegħdin jinżlu.", "Jislet dan il-punt il-ġurnal minn intervista mal-president tal-kamra tal-avukati Dr. Louis de Gabriele.", "Qal li jittama li l-att tal-avukatura jidħol fis-seħħ malajr u anki dwar il-ħidma li trid issir f'dan il-qasam.", "Il-Mument: Riżenja li waslet tard.", "Il-kap tal-partit anzzjonalista Adrian Delia jgħid li r-riżenja tal-avukat ġenerali hija konferma kemm l-oppożizzjoni Nazzjonalista kellha raġun.", "Jgħid wkoll li minflok ikompli, huwa għandu jirreżenja minnufih.", "U l-elezzjoni għall-ħatra ta' kap tal-partit nazzjonalista, il-messaġġ miż-żewġ kandidati: Delia jgħid li l-partit nazzjonalista jenħtieġ ifassal politika li tindirizza l-ħtiġijiet tal-poplu kollu filwaqt li Bernard Grech jgħid li l-partit nazzjonalista jenħtieġ jerġa jibda jiddjaloga kemm internament u anki għas-soċjeta.", "L-istorja ewlenija dwar il-qtil ta' Daphne Caruana Galizia.", "Il-ġurnal jirrapporta li l-aħwa Degiorgio kienu jafu li Muscat, li magħhom huma l-isuspettati ewlenin fil-qtil kien qed jikxef jumejn biss wara li bdew l-interrogazzjonjiet mill-pulizija.", "Il-ġurnal jirrapporta li l-investigaturi injoraw l-informazzjoni li ingħataw minn Vince Muscat magħruf bħala l-Koħħu dwar l-irwol tal-allegat sensar fil-qtil Melvin Theuma u l-aħwa Degiorgio saru jafu li Muscat kien qed jikkopera mal-pulizija.", "Il-ġurnal jirrapporta wkoll dwar l-aħħar żviluppi marbuta mal-imxija tal-Covid hekk kif tħabbru rekord ta' 72 każ il-bieraħ.", "Kulħadd.", "Ħames miljun ewro għal toroq aħjar fir-Rabat.", "Fi stejjer oħrajn: It-tieni l-aqwa ttestjar fl-Unjoni Ewropa kontra l-Covid.", "Isiru iżjed minn sittax-il elf test li f'ġimgħa waħda biss ipoġġu lil Malta mal-iżjed kawti fl-Ewropa u ferm aħjar mill-parametri stabbiliti mill-WHO stess.", "Dr. Peter Grech li ilu għaxar snin iservi ta' avukat ġenerali il-bieraħ ħabbar li se jirreżenja mill-kariga sa tliet ġimgħat oħra.", "L-aħbar kienet kkonfermata mill-uffiċju tal-president George Vella u fir-reazzjoni, il-prim ministru Robert Abela qal li l-post se jkun qed jimtela permezz ta' sejħa pubblika fi proċess simili li wassal beix jinħatar il-kummissarju ġdid tal-pulizija ftit ġimgħat ilu.", "U l-kummissarju tal-pulizija Angelo Gafa ma jilqax ix-xhieda mogħtija mill-assistent kummissarju u l-ex kap tat-taqsima tar-reati ekonomiċi fil-qorti Ian Abdilla li qal li la l-ex ministru Konrad Mizzi u lanqas Keith Schembri ma kienu interrogati dwar l-involviment tagħhom fi skandli li kienu msemmiaj fihom.", "Gafa qal li l-ex chief of staff Keith Schembri kien interrogat minn maġistrat fil-presenża tal-uffiċjali tal-pulizija.", "Qal li l-investigazzjonijiet isiru wkoll permezz ta' inkjesti maġisterjali.", "Huwa insista li l-verita se tkun magħrufa illum jew għada.", "Id-deputat prim ministru u ministru tas-saħħa Chris Fearne huwa kunfidenti li s-sitwazzjoni tal-Covid tista' terġa tkun ikkontrollata.", "Jirrikonoxxi li l-avvenimenti tal-massa ikkontribwew għall-firxa u ħabbar wkoll test ġdid relatat mal-vaċċin tal-influwenza f'Ottubru.", "Titħabbar ir-riżenja tal-avukat ġenerali Peter Grech.", "Illum: Bla profitti.", "Qed niftħu biss biex innaqqsu it-telf.", "Din hija l-karba ta' sidien ta' stabbilimenti li huma mħassba dwar il-futur tagħhom, l-iktar hekk kif diversi pajjizi fosthom ir-Renju Unit u l-Italja niedew restrizzjonijiet fuq is-safar minn u lejn Malta.", "Fil-ġurnal Illum wkoll.", "Stejjer dwar il-futur tal-Karnival, jistaqsi jekk Malta saritx bejta tal-fkieren b'intervista ma' uffiċjal tan-Nature Trust.", "Il-ġurnal jippubblika wkoll artiku dwar l-istroja wara x-xbihat ta' Santa Maria f'Malta." ]

[ "Minn nhar it-Tnejn li għadda, li jkollok is-sess ma' xi ħadd li ma tgħix miegħu huwa illegali skont il-liġijiet li daħlu fis-seħħ minħabba l-Covid-19 ġewwa r-Renju Unit!", "L-uffiċjali tas-saħħa introduċew miżuri ġodda li jipprojbixxu lin-nies fl-Ingilterra milli jissoċjalizzaw ġod-dar sakemm ma jkunux jgħixu flimkien.", "Dan ifisser li persuna li żżur dar oħra ħa tkun dik li tikser ir-regoli li daħlu fis-seħħ.", "In-nies jistgħu jiġu mħarrka u mressqa quddiem il-liġi skont l-emenda l-ġdida għar-Regolamenti tal-2020 dwar il-Protezzjoni tas-Saħħa.", "Regoli preċedenti kienu sempliċement jiddikjaraw li n-nies għandhom jibqgħu d-dar u barra minn hekk jevitaw l-ivvjaġġar kollu ħlief dak verament essenzjali.", "Dan ma kien jgħid xejn dwar li tiltaqa' f'postijiet privati." ]

[ "Intemmu t-taħditiet bejn ir-Repubblikani u d-Demokratiċi fl-Istati Uniti maħsuba biex jevitaw shutdown ieħor tal-gvern.", "Dan mingħajr ma ntlaħaq ebda ftehim.", "In-negozjaturi kienu qed jittamaw għal ftehim sal-lum sabiex jagħtu lill-kungress ħin biżżejjed biex jgħaddu l-leġislazzjoni sal-Ġimgħa, meta jiskadi l-ftehim dwar il-fondi federali tax-xahar li għadda.", "In-nuqqas ta' ftehim huwa msejjes fuq l-insistenza tal-President Donald Trump li jibni ħajt mal-fruntiera mal-Messiku.", "L-aħħar shutdown tal-Gvern dam 35 jum u kien l-itwal wieħed li qatt sar fl-istorja tal-Istati Uniti." ]

[ "Għexieren ta’ investituri ingidmu b’investimenti li għamlu mal-kumpanija Maltese Cross Financial Service li għandha l-uffiċini tagħha fi Triq Fleur De Lys f’Birkirkara.", "Il-kumpanija li kienet liċenzjata biex tipprovdi is-servizz ta’ intermedjarju finanzjarju mill-Awtorità għas-Servizzi Finanzjarji bħalissa tinsab taħt investigazzjoni mill-MFSA.", "L-awtorità anke irrevokat l-liċenzja lid-direttur tagħha Jean Claude Bugeja u ordnatlu fost oħrajn li jieqaf milli jipprovdi kull tip ta’ servizz finanzjarju, inkluż pariri ta’ investiment.", "Huwa ġie ordnat ukoll biex ma jaċċessax ir-rekords tal-kumpanija u jara li tinżamm kull dokumentazzjoni dwar il-kumpanija u l-klijenti tagħha.", "L-MFSA qalet li l-kumpanija Maltese Cross Financial Services ma tistax tonora l-obbligi finanzjarji tagħha mal-investituri minħabba d-diffikultajiet li tinsab fihom.", "Għaldaqstant, għall-ewwel darba, l-MFSA ser tattiva l-iskema tal-kumpens għall-investituri li tipprovdi għal kumpens limitat sa €20,000 lill-investituri li tilfu flushom ma din il-kumpanija." ]

[ "Raymond Sultana the 55 year old man who was injured in the 12th May fireworks complex explosion is still critical, the police confirmed.", "Sultana was working in the complex along with 33 year old Charlton Mifsud who was also injured but his condition is not critical.", "Police confirmed that the accident happened despite the several pre cautions measurements and procedures were taken within the complex for minor wounds on site.", "The explosion happened at 4:20p.m on Wednesday and the explosion is said to have been triggered following the mixture of chemicals." ]

[ "It-tmexxija tal-kumpanija Maltco qalet li l-biljetti tal-lotterija l-kbira jinbiegħu minn ħwienet oħra apparti l-banek tal-lotto skond il-liċenzja li ngħatat mill-awtorita’ tal-logħob u l-lotteriji.", "Il-kumpanija qalet dan għal mistoqsijiet tal-PBS wara li rċieva diversi ilmenti li l-logħob kompla jinfirex f’iktar inħawi u m’għadux isir biss mill-banek tal-lottu.", "Il-kap eżekuttiv tal-Maltco Ioannis Katakis qal li l-esklussivita’ tal-bejgħ għall-banek tal-lottu hija biss għall-biljetti tas-super five, il-lottu u l-U-BET.", "Dr Katakis qal li l-bqija tal-logħob jistghu jinbiegħu bnadi oħra li qed jattrezzaw biex jagħmlu dan.", "Mistoqsi dwar il-fatt li l-lotterija l-kbira għadha qatt ma intrebhet u jekk jaħsibx li dan hu sew għall-ġukaturi, l-Kap Eżekuttiv tal-Maltco qal li l-logħba għadha qed tikber fin-numru ta’ parteċipanti u għalhekk il-possibilita’ ta’ rebħ għadha mhux kbira.", "Il-Maltco intant ħabbret li żiedet logħba ohra fis-suq li ser tintlagħab kull kwarta mill-banek tal-lottu." ]

[ "Wara li l-Prim Ministru u Mexxej Laburista żar 18-il lokalita f'disa sigħat fl-aħħar jum ta' kampanja, fuq Instagram poġġa ritratt tiegħu dieħel fir-residenza tiegħu biex jipprepara għall-akbar mass meeting tal-Partit Laburista.", "Dan se jkun l-aħħar diskors li se jagħmel Joseph Muscat qabel il-poplu jivvota għall-aqwa żmien ta' pajjiżna.", "Intant, huma l-eluf diġa miġbura f'Ħal Far biex juru l-appoġġ tagħhom lill-Prim Ministru." ]

[ "Adrian Delia jgħid illi Joseph Muscat u l-Gvern tiflu ruħhom u jiddefendi bil-qawwi lil Roberta Metsola u lil David Casa", "Meta kien qed jitkellem illum fil-Mellieħa il-Kap tal-Partit Nazzjonalista Adrian Delia, f'diskors mimli referenzi għall-abort, qal illi dan il-Gvern tilef il-kuxjenza soċjali.", "\"Ilu sitt snin Prim Ministru u qed jgħid li se jitlaq u se jkun l-ewwel Prim Ministru li lanqas biss bena post wieħed ta' akkomodazzjoni soċjali, ma tax saqaf wieħed lil persuna fil-bżonn,\" sostna l-Kap tal-PN.", "Lejn l-aħħar tad-diskors, filwaqt li appella biex in-Nazzjnalisti jivvutaw, iddefenda lil Roberta Mestola u David Casa minn dawk illi sejjaħ \"attakki kontra min jiddefendi lil pajjiżna u lill-poplu Malti.\"", "Hu kien qed jirreferi għall-kwistjoni ta' rapport dwar it-tassazzjoni.", "Dwar l-abort Delia qal li dan il-Gvern jibda billi jnawwar bil-kwiet.", "\"Ma qalx li hu favur l-abort imma beda billi fil-liġi neħħa r-referenza għall-omm u missier.", "Imbagħad neħħa l-protezzjoni tat-tarbija fil-ġuf, fit-Trattat ta' Istanbul li seta' m'għamilhiex.", "Aħna staqsejna, għalfejn tneħħiet?", "Tajjeb li nipproteġu lin-nisa mill-vjolenza domestika mela, imma għalfejn neħħa l-protezzjoni lit-tarbija fil-ġuf?\" staqsa rettorikament Delia lil dawk preżenti.", "Hu qal li l-Gvern, permezz ta' Chris Fearne, kien għamel dikjarazzjoni li l-embrijun huwa 'tmien ċelloli'.", "\"Il-PN jirrikonoxxi li l-embrijun huwa ħajja u allura dik il-ħajja għandha dritt,\" sostna, waqt li fakkar illi fil-Manifest tal-EPP m'hemm xejn miktub dwar l-abort, kuntrarjament għall-pożizzjoni tas-Soċjalisti u Demokratiċi Ewropej (S&D).", "\"Il-Partit Nazzjonalista lest jinnegozja fuq kollox, \"imma fuq il-ħajja ma ninnegozjaw qatt u naċċertaw li kull min jitla' f'isem il-PN jaħlef li meta jitla' fl-UE jikkonvinċi li qatt u qatt ma jidħol l-abort f'pajjiżna", "Delia sellem lill-ommu preżenti u rringrazzjaha għaċ-ċapċip ta' dawk preżenti", "'Il-PN dejjem għożż id-dritt għall-ħajja: Mill-konċepiment'", "Id-Deputat Claudio Grech sellem lin-nisa u qal illi l-ommijiet qatt ma ħasbu illi aħna tmien ċelloli, f'refereza għall-argument illi l-embrijun mhux ħajja umana.", "\"Aħna dejjem kellna Kapijiet li għożżew il-prinċipju tad-dritt tal-ħajja u tal-familja, kif qed jagħmel il-Kap tal-lum.", "Id-dritt tal-ħajja tiġi mill-konċepiment sal-mewt,\" ċċara mill-ġdid Grech.", "\"Dak li jgħaqqaddna huwa l-ġid komuni u dak li jgħaqqadna rridu nsarfuh fil-vot għall-MEPs tal-PN,\" qal Grech li sellem lil Roberta Metsola, David Casa u Francis Zammit Dimech.", "Peter Agius b'appell għall-għaqda", "Il-kandidat għall-elezzjoni ta' Mejju Peter Agius sostna li ħmistax mil-lum ikollna r-riżultati tal-elezzjoni għall-Parlament Ewropew u qal li l-għażla trid issir fuq il-kompetenza u l-motivazzjoni.", "\"Aħna għandna sitta minn nies mhux 20 bħal pajjiżi oħrajn u allura irridu naħdmu flimkien mhux għajn għal għajn u sinna għal sinna.", "Għalhekk nappella li dawk kollha ta' rieda tajba inkluż eluf ta' Laburisti.", "Fil-25 ta' Mejju għandna għażla ta' kif se nġibu riżultati u nisfruttaw lill-UE.\"", "\"Dwar l-immgrazzjoni kellna l-Valletta Summit u l-Presidenza u kull m'għandna x'nuru dik l-għoqda kerha quddiem Kastilja,\" sostna Peer Agius.", "'Fil-futbol Delia wera' li jiġġieled il-korruzzjoni'", "Dione Borg, Kandidat għall-elezzjoni tal-25 ta' Mejju reġa fakkar illi l-abort huwa wegħda tal-Grupp tas-Soċjalisti u d-Demokratiċi Ewropej.", "Hu qal illi jiftakar lil Delia fid-dinja tal-futbol u sostna illi Delia ħadem meta kellu rapporti ta' korruzzjoni fil-klabb tiegħu.", "\"Quddiem akkużi ta' korruzzjoni Delia keċċa lin-nies u rebaħ ġlieda imprortanti.", "Ara Muscat żammhom madwaru.\"", "Huwa appella wkoll għall-għaqda fil-partit.", "Frank Psaila iwiegħed appoġġ ċar lill-kaċċaturi; 'Dak li jagħmlu l-Ewropej, tagħmluh intom'", "Il-kandidat għall-elezzjoni tal-Parlament Ewropew Frank Psaila sellem lil dawk l-ommijiet li ma jistgħux ikollhom tfal u offra solidarjetà.", "Dwar l-elezzjoni sostna li \"jien irrid nitkellem f'isem il-bidwi u f'isem is-sajjied permezz tal-proposti tagħna u hemm ukoll, u ma niddejjaqx ngħidha, il-kaċċaturi.", "Inwegħdkom,\" sostna Psaila f'appell lill-kaċċaturi, \"li se naħdem biex dak li jagħmlu sħabkom kaċċaturi fl-Ewropa tkunu tistgħu tagħmluh intom ukoll.\"", "Hu qal li se jkompli jaħdem biex tinħareg l-id tal-ħbiberija lil dawk in-Nazzjonalisti li jħossuhom mbegħda mill-partit.", "\"Oħorġu u ivvotaw lill-kandidati kollha tal-PN...ejjew Nazzjonalisti, ejjew bl-eluf minn tagħhkom, ejjew bil-bnadar tagħkom,\" għalaq Psaila għaċ-ċapċip u l-għajjat ta; 'Prosit, prosit.\"" ]

[ "Ivan Bartolo, eks kandidat tal-PN, jgħid illi l-istatus quo li qed timbutta t-tmexxija preżenti tal-PN, mhux se tagħti riżultati", "L-eks Kandidat u għal żmien wieħed mill-uċuħ il-ġodda tal-Partit Nazzjonalista kif ukoll intraprenditur Ivan Bartolo sostna illi l-PN huwa hijacked minn \"nuqqas ta' struttura, nuqqas ta' tolleranza u rispett u egos kbar.\"", "F'artiklu ppublikat fuq The Times illum Bartolo sostna illi meta kien preżenti fil-laqgħa tal-Eżekuttiv ta' nhar is-Sibt li għadda, wasal għall-konklużjoni li t-tmexxija tal-PN qed taħli ħin imprezzabbli \"tippretendi illi kollox ward u żahar.\"", "\"Il-hijackers mhux qed jirrealizzaw illi saru theddida serja għad-demokrazija f'pajjiżna,\" sostna l-eks Kandidat.", "\"Minn dak li rajt nhar is-Sibt huwa ċar illi l-partit għandu bżonn bidu ġdid.", "U malajr ukoll.", "Għandu bżonn Kap caretaker b'mandat għat-tnedija mill-ġdid tal-PN bi programm mibni fuq strateġiji definiti.", "\"Jiddispjaċini ngħid illi l-istatus quo preżenti adottata mi-tmexxija tal-PN mhix se tagħti riżultati,\" qal Bartolo.", "L-inkwiet fil-PN beda, kif mistenni, wara żewġ telfiet kbar għall-partit - l-elezzjoni tal-Parlament Ewropew b'distakk ta' 43,000 vot u l-elezzjoni tal-Kunsilli Lokali, b'distakk ta' 47,000 vot.", "Imma grava bil-vot tal-co-option fil-Parlament, bir-riżultat favur Jean Pierre Debono dikjarat null, protest fil-Qorti minn Nazzjonalisti kontra l-PN u finalment it-tħabbira ta' Debono illi mhux se jieħu s-siġġu Parlamentari li rebaħ." ]

[ "L-Għawdxi Charles Spiteri ngħata unur mill-Papa Franġisku għall-kontribut tiegħu fid-Djoċesi ta' Għawdex.", "Lejn tmiem il-funzjoni tal-Griżma tal-Isqof fil-knisja tal-Madonna ta' Loreto, Għajnsielem, l-Amministratur Appostoliku għal Għawdex Mario Grech għadda l-onorifiċenza \"Pro Ecclesia et Pontifice\" lil Charles Spiteri.", "Dan l-unur jingħata mill-Papa lil dawk l-Insara li jkunu ddistingwew ruħhom għas-servizz mogħti lill-Knisja f'xi qasam jew ieħor.", "Mons. Grech irringrazzja lil Spiteri, f'isem il-Knisja f'Għawdex, għas-servizz li tul dawn is-snin kollha ta fil-qasam tal-ġurnaliżmu lokali, speċjalment fejn jidħlu l-attivitajiet djoċesani.", "Huwa qa li \"Charles Spiteri huwa ġurnalista veteran u għal ħafna snin ismu kien sinonomu ma' dak li jixxandar dwar Għawdex.\"", "Intqal li dak li Spiteri għamel dwar Għawdex, għamlu wkoll mad-Djoċesi Għawdxija.", "Charles kien il-kanal biex il-ħajja tal-għaqdiet reliġjużi, tal-parroċċi tad-djoċesi u tal-missjunarji Għawdxin issir aħbar nazzjonali.", "Għal snin twal huwa kien kontributur regolari tar-Rivista djoċesana Il-Ħajja f'Għawdex\".", "Għal din l-imħabba tiegħu lejn il-Knisja, il-Papa Franġisku laqa' t-talba tal-Isqof Mario Grech u tah din l-onorifiċenza." ]

[ "Il-Gvern Malti ta konċessjoni biex il-vapur Aquarius jidħol f'Malta b'141 immigrant abbord.", "Dan bil-patt li l-immigranti kollha jitqassmu bejn Franza, il-Ġermanja, il-Lussemburgu, il-Portugall u Spanja.", "Fl-istess waqt sittin immigrant mill-114 li ddaħħlu f'Malta lbieraħ se jitqassmu bejn għadd ta' pajjiżi Ewropej.", "Din kienet it-tieni darba li permezz ta' mekkaniżmu volontarju, għadd ta' pajjiżi Ewropej qablu li jaqsmu bejniethom il-piż tal-immigrazzjoni.", "B'reazzjoni għal dan il-fethim il-Prim Minsitru Joseph Muscat ta ħajr lil bosta mexxejja Ewropej inkluż lill-President Franċiż Emmanuel Macron għal din l-inizjattiva konġunta li permezz tagħha ġiet solvuta l-kriżi tal-vapur Aquarius.", "Min-naħa tiegħu, il-President Franċiż ta ħajr lil Malta u assiguraha mis-solidarjetà sħiħa ta' Franza.", "B'reazzjoni, il-Partit Laburista qal li huwa kburi bl-inizjattiva tal-Gvern Malti li ħadem biex sab soluzzjoni għall-kriżi Ewropea waqt li ma għabbiex lil pajjiżna b'aktar milli jiflaħ.", "ĦAMES PAJJIŻI SE JAQSMU L-IMMIGRNATI FUQ L-AQUARIUS", "Se jkunu Franza, il-Ġermanja, il-Lussemburgu, il-Portugall u Spanja li jaqsmu bejniethom il-141 immigrant abbord il-vapur MV Aquarius li fl-aħħar sitta u tletin siegħa kien bejn sema u ilma jitlajja fil-baħar Mediterran.", "Dan wara li l-awtoritajiet Maltin taw konċessjoni biex il-vapur jidħol fil-port fil-waqt li l-immigranti abbord jitqassmu bejn ħames pajjiżi Ewropej.", "L-ebda wieħed minn dawn l-immigranti mhu se jibqa' Malta.", "Apparti dan, aktar min-nofs l-immigranti li ġew salvati mill-Forzi Armati Maltin matul il-jum tat-Tnejn se jittieħdu f'pajjiżi oħra.", "Dan l-iżvilupp seħħ wara taħditiet bejn il-Prim Ministru Joseph Msucat u l-President Franċiż Emmanuel Macron li wasslu għal soluzzjoni għall-kriżi tal-vapur MV Aquarius.", "Dan bl-appoġġ ta' għadd ta' pajjiżi Ewropej u tal-Kummissjoni Ewropea.", "Fi stqarrija, il-Gvern qal li l-konċessjon ingħatat minkejja li pajjiżna ma kellu l-ebda obbligazzjoni legali biex jagħmel dan.", "Qal li Malta kienet se sservi bħala bażi loġistika filwaqt li l-immigranti kollha abbord jitqassmu bejn Franza, il-Ġermanja, il-Lussemburgu, il-Portugall u Spanja.", "Żied jingħad li 60 immigrant mill-114 li ġew salvati t-Tnejn se jitqassmu wkoll bejn għadd ta' pajjiżi ewropew bħala parti minn koperazzjoni bejn il-pajjiżi Ewropej.", "Il-Gvern qal li din kienet it-tieni darba li tħaddem dan it-tip mekkaniżmu volontarju wara li fil-bidu ta' Mejju li għadda, l-immigranti abbord l-MV Lifeline tqassmu bejn disa' pajjiżi Ewropej.", "Il-Gvern qal li dan huwa eżempju konkret ta' tmexxija Ewropea u solidarjetà.", "Intant b'reazzjoni, il-Partit Laburista qal li huwa kburi bl-inizjattiva tal-Gvern Malti li ħadem biex sab soluzzjoni għal kriżi Ewropea filwaqt li ma għabbiex lil pajjiżna b' aktar milli jiflaħ.", "Il-Partit Laburista qal li ma jistax ma jifraħx lill-Prim Ministru għall-mod kif mexxa dawn in-negozjati, fejn sab bilanċ bejn l-interess Nazzjonali u d-dinjità umana, fejn issolviet kriżi Ewropea filwaqt li ma ntefax piż fuq Malta.", "Il-Partit Laburista appella għall-għaqda Nazzjonali u qal li elementi estremi m' għandhomx lok.", "Qal li wieħed għandu jara riżultati ta' politika ta' sens komun li mhux biss ġiet imfaħħra u rikonoxxuta minn pajjiż fundatur tal-Unjoni Ewropea bħal Franza, iżda għal darba oħra pperswadiet pajjiżi oħra biex għat-tieni darba jerfgħu parti mir-responsabbiltà kif seħħ fil-każ tal-MV Lifeline fejn kriżi umanitarja ġiet evitata permezz ta' medjazzjoni internazzjonali mill-Prim Ministru Malti." ]

[ "Għadd sostanzjali ta’ persuni qed jallegaw li ġew iffrodati minn mara li ħaditilhom mijiet ta’ ewro biex tirreklamalhom in-negozju, iżda minn dak li ġew imwiegħda ma seħħ xejn.", "Il-mara qed tiġi identifikata bħala Natasha Drago, u xi drabi tkun akkumpanjata minn tifla, x’aktarx bintha, meta tmur iddur il-ħwienet biex toffri lis-sidien pakketti ta’ reklamar.", "Fl-aħħar ġimgħat jidher li numru ta’ ħwienet, b’mod partikolari f’Għawdex, ingidmu b’dan il-mod.", "Sid ta’ ħanut qal li taha €300 u ma sema’ xejn iżjed, u lanqas ma rnexxielu jerġa’ jagħmel kuntatt magħha.", "Sid ieħor li għadu kemm fetaħ restorant qal li ħallas €500 għal pakkett ta’ reklamar għal sena, iżda meta ra l-esperjenzi tan-nies fuq il-midja soċjali ċemplilha biex jikkanċella u jieħu flusu lura, iżda qal li għalkemm qaltlu li se troddlu l-flus lura, dan baqa’ qatt ma seħħ.", "Uħud minn dawk migduma qed jgħidu li għamlu rapporti lill-Pulizija.", "TVM qed jistaqsi lill-Pulizija jekk hux qed jinvestiga l-każ.", "TVM ipprova jagħmel ukoll kuntatt mas-Sinjura Drago fuq in-numru pprovdut lill-persuni li għamlu n-negozju magħha, iżda mingħajr suċċess." ]

[ "Is-Sibt li ġej fil-5.30pm se ssir xandira speċjali tal-programm Replay fuq Net Television bi preżentazzjoni ta’ Chris Micallef u Doriana Portelli.", "Permezz tal-parteċipazzjoni tat-tim ta’ Replay, fl-ewwel minuti tal-programm se jkun hemm l-ewwel kummenti hekk kif jaslu mill-erba’ stadiums li fihom se jintlagħbu l-logħob b’mod simultanju.", "Attenzjoni speċjali se tingħata fl-Istadium Nazzjonali f’Tal Qali u l-Hibernians Stadium f’Kordin fejn se jkunu fl-azzjoni ż-żewġ sfidanti Valletta u Balzan rispettivament, fejn possibbilment jista’ jintrebaħ il-kampjonat.", "It-trażmissjoni tintemm qabel l-aħbarijiet tas-7.30pm.", "Fil-programm se jkunu qed jixxandru wkoll is-servizzi tal-ħames partiti mill-aħħar ġurnata tal-kampjonat, bil-gowls kollha li jkunu skorjati.", "Fl-eventwalità li jintrebaħ il-kampjonat, Replay se jkun qed ixandar programm speċjali li jibda fit-8.30pm sa tard filgħaxija, b’kollegamenti mal-Belt Valletta jew Ħal Balzan.", "Għal aktar dettalji żuru l-paġna ta’ Replay fuq facebook https://www.facebook.com/ReplayNetTelevision/" ]

[ "Kull manifestazzjoni pubblika tad-Duluri u dawk marbuta mal-Ġimgħa Mqaddsa tħassru nkluż il-purċissjonijiet tal-Ġimgħa l-Kbira u dawk bi Kristu Irxoxt.", "Ikkonferma dan ma' one.com.mt il-President tal-kulleġġ tal-kappillani Dun Mario Mangion.", "L-Arċipriet tal-Kolleġġjata tal-Knisja ta' San Ġorġ f'Ħal Qormi spjega kif il-kongregazzjoni għall-kult divin u d-dixxiplina tas-sagramenti ħarġet digriet rigward il-funzjonijiet tal-Ġimgħa Mqaddsa.", "Id-digriet jgħid li d-direttivi rigward iċ-ċelebrazzjonijiet marbuta mal-Ġimgħa Mqaddsa f'Malta se jiġu kkomunikati fil-jiem li ġejjin.", "Dun Mangion spjega ma' ONE News li kien pass li jobdi d-direttivi tal-awtoritajiet tas-saħħa fuq attivitajiet tal-massa.", "Qal li dan id-digriet kien importanti bħala mezz ta' prekawzjoni kontra t-tixrid tal-coronavirus." ]

[ "Il-Fondazzjoni Suriet il-Bniedem fetħet dar oħra li ser tilqa’ fiha persuni li jbatu minn mard mentali.", "Dar Franġisk kienet rinovata bl-għajnuna tal-Community Chest Fund.", "Il-Fondazzjoni Suriet il-Bniedem fetħet dar li ser tilqa’ fiha persuni li jbatu minn mard mentali biex ma jinżammux żmien twil fl-Isptar Monte Carmeli iżda joħorġu jgħixu fil-komunità.", "Il-Fondazzjoni Suriet il-Bniedem issa għandha erbat idjar, Dar Victoria u Dar Franġisk li fihom jilqgħu persuni b’mard mentali u Dar Leopoldo li fiha tilqa’ rġiel li ma għandhomx saqaf fuq rashom flimkien ma Dar Santa Terese Spinelli li tilqa’ fiha nisa li jispiċċaw vittmi ta’ vjolenza domestika.", "Dar Franġisku tinsab maġenb Dar Victoria fil-Marsa u titmexxa minn Jeanette Cachia.", "Dar Franġisk infetħet mill-President ta’ Malta George Abela fil-preżenza tal-Minsitru tas-Saħħa Godfrey Farrugia u l-Konsulent Joe Gerada.", "Il-President Abela nieda din id-dar flimkien mal-ewwel resident.", "Il-President Abela qal li min jagħti ma jkunx biss qed jgħolli lill-batut iżda jkun wkoll qed isir sinjur hu nnifsu.", "Joe Gerada qal li Dar Franġisku saret possibbli bl-għajnuna li tat il-Community Chest fund li ffinanzjat ix-xogħlijiet biex id-dar tilqa’ fiha ħames persuni oħra.", "Is-sur Gerada appella li l-Awtoritajiet iħarsu lejn Suriet il-Bniedem bħala sieħeb strateġiku.", "Sostna li din tħares lejn il-bniedem sħiħ u b’mod individwali biex isservih fil-bżonnijiet partikolari tiegħu.", "Suriet il-Bniedem hija Fondazzjoni li welditha l-Ordni tal-Patrijiet Kapuċċini li saret realtà minn ħolma ta’ Patri Leopoldu Tabone li ried jagħti tama lil dawk li fil-ħajja jsibu ruħhom f’sitwazzjonijiet diffiċli ħalli jirkupraw u jerġgħu jintegraw fil-komunità.", "Storja: Tony Dimech" ]

[ "Wasal nofs triq ix-xogħol ta’ pavimentar fuq medda ta’ 8,000 metru kwadru t’ uċuħ ta’ toroq tal-Collacchio, fil-Birgu.", "Iż-żona li kienet riservata biss għall-kavallieri ta’ San Ġwann u hi mogħnija bl-iktar binijiet storiċi u importanti ta’ żmien l-ordni bħal bereġ u l-Armerija.", "Il-proġett li qed isir mid-Direttorat tar-Restawr b’investiment ta’ madwar €3 miljun.", "Sitt xhur mill-bidu tax-xogħol il-Collacchio fil-Birgu qed jilbes libsa ġdida bil-pavimentar qed jieħu post it-tarmak li kien jiksi din iż-żona fil-belt li fiha l-Kavallieri qagħdu fl-ewwel snin tagħhom f’Malta.", "S’issa tlestew 10 toroq minn 16-il triq li jagħmlu parti minn 8,000 metru kwadru li jinkludu għadd ta’ pjazzez.", "Il-periti responabbli minn dan ix-xogħol spjegaw li fl-aħħar parti tal-proġett se jitneħħew minn mal-faċċati tad-djar il-wires li se jgħaddu minn taħt l-art.", "Fl-aħħar xhur sar xogħol strutturali b’sistema taħt l-art minn fejn se jagħddu s-servizzi kollha tat-triq għal kull dar.", "Il-Perit Mario Ellul qal li dan se jsir biex kemm jista’ jkun jitneħħew is-servizzi bħal dawk tad-dawl u tat-telekomunikazzjoni minn mal-faċċati u biex ikun assigurat li t-triq ma tinqgħalax għalxejn.", "Il-Perit Dorianne Cachia spjegat li qabel beda l-proġett sar studju fuq iċ-ċangatura oriġinali li kien fadal fl-inħawi.", "Minnu ħarġu l-qies, il-kulur u d-disinn tal-pavimentar il-ġdid.", "Il-perit spjegat li l-qies differenti taċ-ċangatura tenfasiza l-binjiet storiċi.", "Il-pavimentar il-ġdid jikkumplimenta ċ-ċangatura orġinali li fost oħrajn tifforma bankini u kanali tal-ilma tax-xita.", "Il-perit Dorianne Cachia spjeġat li sar xogħol ta’ restawr fuq dawn iċ-ċangaturi.", "Il-proġett tal-Collacchio qed isir b’investiment ta’ ftit aktar minn €3 miljun li parti minnhom huma ffinanzjati minn fondi tal-Unjoni Ewropea.", "Il-proġett li għandu jkun lest sa Frar tas-sena d-dieħla jinkludi sistema ta’ dwal ġodda biex jikkumplimenta max-xogħol li qed isir fil-Collacchio." ]

[ "Hekk kif ħierġin mill-istaġun tal-festi, staġun sostnut mill-għaqdiet volontajri, ninsabu biss pass il-bogħod milli dawn l-istess għaqdiet ikunu protetti permezz ta' emendi fil-liġi ġodda.", "L-emendi, li jinsabu fl-istadju tat-tieni qari fil-Parlament, se jwasslu biex ikun hemm iżjed trasparenza u protezzjoni għal dawn l-għaqdiet minn sfruttar għal skopijiet ta' ħasil ta' flus jew terroriżmu.", "Dawn l-emendi se jidħlu fis-seħħ paripassu ma' emendi oħra li se jippermettu li għal ewwel darba żgħażagħ ta' 16-il sena jistgħu jistabilixxu għaqda volontarja.", "Is-Segretarju Parlamentari Clifton Grima, stqarr ma' ONE News x'se jfissru dawn l-emendi għall-għaqdiet volontarji.", "\"Dawn l-emendi fil-liġi se jippromettu aktar trasparenza, aktar sigurtà, fejn se naraw li dan is-settur ikompli jikber u jkompli jespandi.\"", "Dan intqal waqt tnedija ta' programm t'attivitajiet li jfakkar l-għaxar anniversarju mit-Twaqqif tal-Kunsill Malti għas-Settur tal-Volontarjat.", "Kunsill li tul dawn l-aħħar snin wettaq bosta inizjattivi li jindirizzaw il-ħtiġijiet tas-settur u tal-voluntiera li jiddedikaw tant enerġija.", "Ic-ċermen tal-Kunsill Malti għas-Settur tal-Volontarjat Noel Camilleri stqarr li dawn iċ-ċelebrazzjonijiet huma biss avveniment simboliku li jpoġġi objettivi ġodda fuq dan il-Kunsill." ]

[ "\"Time's up!\", smajtu jgħildilhom l-inviġilatur jien u ħiereġ qajqajl minn dika l-kamra ser taqa' u ma taqax xi mkien lejn il-Forti Sant'Iermu.", "Kont diġà lestejt l-eżami għat-tradutturi daqs ħames minuti qabel.", "Warajja tfaċċa mill-bieb l-eks kollega tiegħi Sandro Mangion.", "\"Time's up.", "Oui, bien sûre...\", niftakarni ngħidlu jien u nieżel it-taraġ.", "Ħriġt minn hemm ġew b'ċerta ċertezza.", "Kont żgur li għamiltha.", "Wara dawk ix-xhur kollha nitħarreġ taħt Joe Felice Pace ridt inkun altru tromba biex ma ngħaddix.", "Almenu hekk kien żgurani d-direttur tal-kumpanija li kienet torganizza l-korsijiet fit-traduzzjoni...", "Anke d-Dinu hekk kien qalli...", "L-addiju għand id-Dinu", "Dakinhar mill-Belt Valletta bqajt sejjer dritt ir-raħal bħal biex niċċelebra fil-ħanut tad-Dinu.", "'Qas ilħaqt dħalt li m'għedtlux illi fi ftit ġimgħat oħra nkun tlaqt lejn Brussell.", "\"Iss'int bħalek x'sejjer tagħmel hemm f'dak iċ-ċpar?,\" qalli b'dak it-ton ċiniku tas-soltu huwa u jixxotta t-tazzi.", "\"Xorta hemm rebħek mela 'qq**** Ġagint!", "Imbasta dejjem moħħok fi Fredu Sant!", "Xejn ma ngħidlek insomma – iddeverti!\"", "Dak il-ħin ftit li xejn tajt kasu.", "Niġu f'dan kważi qatt ma tajt wisq kasu.", "Ma tridx tieħu għalih: ilsienu laxk u mar-raba' grokk stenna minn kollox, fosthom bosta anedotti divertenti miżgħudin b'żinnati li qatt ma setgħu ġraw, dagħa ferm ikkulurit, botti u risposti u kulħadd jismu Karmu jew Ġagint.", "Iżda dik il-mistoqsija nejjieka baqgħet tħuf f'moħħi sikwit.", "\"X'sejjer tagħmel hemm f'dak iċ-ċpar?\"", "Mhux dik il-mistoqsija biss.", "Ix-xena komistorika kollha baqgħet tgħaddi minn quddiem għajnejja bosta drabi, qisha ħolma .", "Waħda minnhom meta snin wara, ċertu kittieb Malti – ħadd għajr Alfred Sant innifsu – ippubblika l-ġabra ta' stejjer qosra Ċpar – Aktar Rakkonti u Divertimenti (2013).", "Dika l-ħabta inzerta kont ninsab bieżel inħejji kollox sabiex nerġa' lura Malta wara tmien snin ngħix tabilħaqq fiċ-ċpar: mhux sewwasew fi Brussell iżda f'Belt il-Lussemburgu.", "Ħabat ukoll, bla ħsieb ta' xejn, li dan kien l-ewwel ktieb bil-Malti li ġie f'idi malli nżilt lura – forsi għalkollox, min jaf? – fuq dina l-blata.", "Rakkonti divertenti?", "F'din il-ġabra ta' għaxar stejjer Sant kompla fejn kien ħalla daqs erba' snin qabel fil-ġabra Pupu fil-Baħar –", "Rakkonti u Divertimenti (2009).", "Niftaħ daqsxejn ta' parenteżi: l-enfażi fuq il-kelma divertimenti nsibha pjuttost mhux f'lokha minn kittieb tax-xeħta tiegħu.", "(Misteru dan, forsi daqs it-titli tal-artikli tiegħu fit- Times of Malta li dejjem kienu jibdihom bl-ittri Pr .)", "Niftakru jispjega, waqt intervista ma' Norman Hamilton fuq One TV dwar Pupu fil-Baħar , li jenħtieġ illi kittieb tajjeb ikollu l-ħila jiddeverti lill-qarrejja.", "Għandu mnejn bil-kelma divertiment jien u Alfred Sant nifhmu ħwejjeġ differenti ħafna.", "B'dan mhux bilfors qiegħed ngħid illi Sant il-kittieb m'huwiex awtur divertenti, xejn affattu.", "Madankollu jidhirli li n-nom divertimenti ftit li xejn jagħmel ġieħ lir-rakkonti tiegħu.", "Forsi jixraq iżjed għall-istejjer mistħajla tad-Dinu.", "Hu x'inhu, divertenti jew mhux, bil-ġabra Ċpar Alfred Sant reġa' kompla jsaħħaħ il-qagħda tiegħu fostna bħala wieħed mill-aqwa kittieba tagħna.", "U dan mhux biss bis-saħħa tal-ħakma soda tiegħu fuq l-ilsien Malti, iżda wkoll permezz tal-immaġinazzjoni tassew għammiela u tat-tekniki letterarji li spiss baqa' jħaddem b'tant astuzja u ħila matul dawn l-aħħar tnejn u ħamsin sena.", "Għar-ripar fiċ-ċpar", "Sewwasew bħali, iċ-ċpar ma tantx idejqu lil Alfred Sant.", "Donnu anke hu jsib ripar fiċ-ċpar.", "Difatti f'artiklu qasir illi tella' fis-sit web personali tiegħu daqs sena wara li dehret din il-ġabra kiteb hekk: \"Stramb kif qed jispiċċa s-sajf fi Strasburgu fejn kont din il-ġimgħa għal-laqgħat plenarji tal-Parlament Ewropew.", "Dis-sena qaluli għamlet ħafna xita matul ix-xhur ta' Lulju u Awwissu.", "Issa, it-temp qaleb għal bnazzi u sħana pjaċevoli, mhux waħda tifgak bl-umdità kif għadu qed jiġri f'Settembru fostna.", "Biss, ix-xemx tidher tard filgħodu, kwazi jkun wasal nofsinhar.", "Sa dak il-ħin, u speċjalment lejn id-disgħa, il-belt tkun maqbuda fi gverta kbira u ħoxna ta' ċpar.", "Il-katidral tarah jintilef f'dil-gverta u anki l-ġnub tat-toroq minn fejn isuquk bilkemm jingħarfu.", "Mhux kulħadd iħobbhom dawn l-effetti.", "Lili jogħġbuni.", "Il-belt donnha tisbieħ bihom, aktar u aktar għax ma jgħabbukx bid-dwejjaq tar-riħ isfel. [...]\"", "Forsi din stqarrija tgħinna nifhmu aħjar il-leitmotiv ta' din il-ġabra.", "Anke l-karattri li ħoloq fin-nisġa kumplessa ta' dawn l-għaxar narrattivi jinsabu \"maqbuda fi gverta kbira u ħoxna ta' ċpar\".", "Bosta minnhom ftit li xejn ikollhom ħjiel dwar xi jridu tassew, xi ġralhom tabilħaqq, fejn sejrin sewwasew.", "Forsi b'mod xi ftit simili għall-esperiment letterarju tiegħu Bħal f'Dizzjunarju (2011), dan il-leitmotiv jirrappreżenta l-mod imdennes kif in-nies għandhom ħabta – fil-livell psikoloġiku – jiftakru jew ifissru l-ġrajjiet enigmatiċi ta' ħajjithom.", "Kull rakkont f'din il-ġabra donnu mgeżwer fiċ-ċpar b'tali mod li l-qarrej jibqa' sal-aħħar maqbud fl-istess dilemmi u inċertezzi li jkiddu lill-karattri ewlenin.", "It-temp ċlampu, il-viżibbiltà baxxa: min fettillu jħoll l-iskorfini tar-roti tal-bażwer li kraxxja fuq mara anzjana u qatilha?", "(Sens Ċiviku) .", "X'kienu qed jagħmlu dawk is-seba' rġiel f'dak ir-restorant waqt li fil-belt kienet qed tinġema' dimostrazzjoni liema bħalha?", "(Fir-Restorant) X'mar jagħmel Carabott fil-Bajja l-Bajda?", "(Ġrajja Gotika) .", "Tgħid hemm xi nasba moħbija xi mkien wara l-proposta taċ-ċelebrazzjonijiet tat-tmenin anniversarju mit-twaqqif tal-Każin tal-Kjari?", "(It-Tmenin Anniversarju) .", "Liem misteru forsi qed taħbi Klara minn Joyce?", "(Joyce u Klara) .", "U kif u biex tassew miet it-teologu Tumas t'Akwinu?", "(Fossa Nuova) .", "Ħolma ġo ħolma", "Din tal-aħħar hija bla dubju l-aqwa storja tal-ġabra.", "Ma trid xejn biex hija l-aqwa storja li qatt kiteb Sant.", "Madankollu ngħid għalija ebda waħda minnhom ma laqtitni daqs Ċpar , l-iżjed għax tittratta proprju t-temp mgħajjeb li sikwit rajtu jaqa' – bħall-ħaqq fuq ir-residenti kollha – fuq il-pajjiżi Benelux, fosthom Brussell.", "Litteralment, din id-darba, kollox jiżvolġi f'toroq u fi pjazzez imċajpra waqt li Paula tipprova tissielet kontra d-diqa u d-dwejjaq li ħakmuha wara li tilfet impjieg li tant kien għal qalbha.", "Nistqarr li frisk lura Malta, jien u naqra din l-istorja, it-tmien snin tiegħi fil-Lussemburgu għaddew minn quddiem għajnejja bħal ħolma", "ġo ħolma kemxejn imċajpra li m'iniex fis-sew qattx għext, sewsew bħall-ħrejjef divertenti tad-Dinu.", "Iżda mbagħad, anke daqs tliet ġimgħat ilu meta qrajtha mill-ġdid għall-enneżima darba, bqajt mistgħaġeb kif kull dettall mistħajjel mill-pinna ta' Sant seħħlu jqanqal fija tant u tant tifkiriet – bħalkieku jiena stess fl-imgħoddi kont – filfatt u fiċ-ċpar – uħud mit-tizji fittizji li jsawru din in-narrattiva daqstant familjari: Paula, Alex, Mauro, saħansitra l-istatista Monterro... mhux l-inqas Julie li – oħroġ il-għaġeb – kważi ma tgħid xejn għajr \"oui, oui, bien sûre\".", "Imbagħad l-eżami u dak l-addiju ħelu għand id-Dinu...", "Għat-tfittxija taż-żmien mitluf", "\"It-tifkir tal-ħwejjeġ mgħoddija mhux bilfors huwa t-tifkir tal-ħwejjeġ kif kienu tabilħaqq,\" kiteb Marcel Proust fir-rumanz ċelebri tiegħu À la recherche du temps perdu (Għat-Tfittxija taż-Żmien Mitluf) .", "Dan kien l-aħħar ħsieb li għadda minn moħħi qabel irqadt.", "Minn banda minnu: mir-rakkont Ċpar kont għext biss id-dettalji, f'pajjiż ieħor, fi bnadi differenti, ma' nies oħra.", "Iżda xi tliet ġimgħat ilu, f'dik l-għaxija li qrajtu l-aħħar, billejl ħlomt b'Belt il-Lussemburgu kif niftakar illi kienet tassew – fiċ-ċpar għad illi biċ-ċar.", "Xħin stenbaħt l-għada filgħodu għal mument wieħed anke jien għoddni ħassejtni mgeżwer ġo \"gverta kbira u ħoxna ta' ċpar\", proprju fl-appartament li kelli f'Côte d'Eich.", "Ma skantajtx wisq.", "Hekk jew b'hekk kont ili x-xhur inberren, minn żmien għal żmien, li għandu mnejn wasal iż-żmien li mmur lura.", "Is-subkonxju għandu ħafna mill-istejjer tad-Dinu: mal-lejl anke mill-iċken tentufa jkewwes storja – il-linja rqiqa li tofroq il-ħolm mir-realtà tisfa' mdensa qatigħ.", "Biex forsi ma tafx kif inlaħlaħ iċ-ċpar tan-ngħas ftaħt il-Facebook: intbaħt f'tebqa t'għajn li proprju tard fil-jum ta' qabel, ċertu tali – ħadd għajr it-traduttur Malti tar-rumanz Għat-Tfittxija taż-Żmien Mitluf Paul Zahra – kien bagħat javżani li ħarġet sejħa ġdida għat-tradutturi.", "Time's up?", "\"Mhux kulħadd iħobbhom dawn l-effetti.", "Lili jogħġbuni...\"", "Nofsni mniegħes dlonk ftakart fir-rakkont illi qrajt qabel għajni marret bija.", "\"Iċ-ċpar\", din id-darba f'għajnejja, \"kien għadu nieżel karg, ileqq fid-dawl safrani tal-fanali mixgħula fil-vjal, bħal duħħan jitqanfed f'mewġ ma' kullimkien\".", "Hekk tiftaħ l-istorja ta' Sant.", "Forsi xi darba, mhux wisq 'il bogħod, għad nerġa' nimraħ mill-ġdid lil hinn mid-dar, għar-ripar fiċ-ċpar.", "Għat-tfittxija taż-żmien mitluf.", "Oui, bien sûre.." ]

[ "L-Awtorità tal-Ippjanar kienet approvat il-bini ta' erba' blokok ta' 12-il sular fuq is-sit fejn kien hemm il-Mistra Village", "Il-proġett approvat mill-Awtorità tal-Ippjanar għal fuq is-sit fejn kien hemm il-Mistra Village se jkun diskuss mill-ġdid wara li r-residenti mix-Xemxija ġabbru biżżejjed fondi biex ikunu jistgħu jappellaw mid-deċiżjoni.", "Fil-fatt, residenti mix-Xemxija, San Pawl il-Baħar u lokalitajiet oħra ġabbru €7,350 f’għaxart ijiem biex setgħu jappellaw mid-deċiżjoni għall-bini ta' 744 appartament f'erba' blokok li jitilgħu għal 12-il sular kull wieħed.", "Ma’ dan is-sit, kelliem għall-inizjattiva kien qal illi dan juri illi meta l-poplu jħalli d-differenzi politiċi warajh, kapaċi jakkwista affarijiet kbar u kapaċi jsemma' leħnu kontra żvilupp \"li qiegħed jifga lill-pajjiżna, lill-komunitajiet tagħna u l-mod tal-għajxien tagħna.\"", "Karen Tanti, attivista minn ‘Save the North’ saħqet li ma kien hemm l-ebda studji dwar l-impatt ta’ dan il-proġett waqt li insistiet li l-infrastruttura tat-toroq fl-inħawi ma tiflaħx għalih.", "Tliet membri tal-Awtorità vvutaw kontra: ir-rappreżentanta tal-Partit Nazzjonalista Marthese Portelli, Timothy Gambin u Victor Axiak." ]

[ "Ġellieda taħt il-kmand tal-kmandant Libjan Khalifa Haftar kienu mdaħħla fi ġlied qalil madwar il-belt ta’ Derna.", "Dan hekk kif żewġ suldati nqatlu fi splużjoni ta’ karozza-bomba u ieħor inħataf minn checkpoint.", "Il-ġlied madwar Derna hu l-agħar li kien hemm minn mindu l-forzi ta’ Haftar bdew offensiva biex jieħdu l-kontroll tal-belt.", "Din il-belt hi mmexxija minn koalizzjoni ta’ militanti Iżlamiċi u ribelli veterani magħrufa bħala l-Kunsill Derna Mujahideen Shura.", "Il-forzi ta’ Haftar ilhom jippruvaw jsaħħu l-kontroll fuq il-Lvant tal-Libja minn mindu s-sena li għaddiet kienu ħadu l-kontroll ta’ Bengażi.", "Issa jidher li l-forzi ta’ Haftar dawru lil Derna u kull tant żmien jagħmlu attakki mill-ajru.", "Aktar kmieni dan ix-xahar Haftar qal li kien se jeħles il-belt.", "Sorsi qalu li l-ġlied hu wieħed aħrax u li ħalla madwar 20 persuna mejta.", "Il-karozza-bomba seħħet f’Ajdabiya filwaqt li s-suldat inħataf minn checkpoint madwar Bengażi.", "L-ISIS ħadu r-responsabbilta tal-attakk bil-bomba." ]

[ "Stairway to Heaven", "ta’ Led Zeppelin hija l-kanzunetta rock ta’ kull żmien, skont klassifika ta’ 503,561 semmiegħa ta’ Virgin Radio.", "It-tieni kienet", "Wish You", "Were Here", "tal-Pink Floyd u", "Bohemian Rhapsody", "tal-Queen fit-tielet  post. Fir-raba’ pożizzjoni nsibu", "Smells Like Teen Spirit", "ta’ Nirvana, filwaqt li l-ħames post mar għal", "Sweet Child O", "’", "Mine", "ta’ Guns N ‘ Roses.", "Wara, insibu", "Nothing Else Matters", "ta’ Metallica,", "Smoke On The Water", "ta’ Deep Purple, November Rain (Guns N’ Roses),", "Another Brick in The Wall", "(Pink Floyd) u fl-għaxar post hemm", "Hotel California", "(Eagles)." ]

[ "Fl-isfond tal-ħidma għall-iżvilupp ekonomiku u l-eliminazzjoni tad-defiċit, il-Caritas qed taspira li jkollna pajjiż fejn ħadd ma jbati l-faqar u l-esklużjoni soċjali, fejn ħadd ma jħossu waħdu, fejn il-familja u s-sens ta’ komunità jibqgħu l-ogħla valuri li nħaddnu u naħdmu għalihom.", "Hekk inqtal fi stqarrija li fiha Caritas tat l-ewwel reazzjoni taghha ghall-Budget.", "Il-Caritas tislet 5 punti partikolari li huma ta’ thassib.", "Fil-qasam tal-Edukazzjoni kien hemm stennija għal sforz iktar biex jinżammu t-tfal fl-iskola speċjalment d-drop outs mis-sekondarja.", "Hemm il-bżonn ta’ inċentivi għal familji li t-tfal tagħhom jieqfu jattendu l-iskola.", "Filwaqt li kien hemm attentat biex jiżdiedu l-penzjonijiet għall-anzjani, tibqa’ l-mistoqsija jekk dawn iż-żidied humiex adegwati.", "Apparti minn hekk, Caritas Malta tibqa’ ssostni l-bżonn ta’ minimum wage li tagħti biżżejjed dħul għal ħajja diċenti u adekwata.", "Fl-istqarrija, jintqal illi hemm bzonn sforz akbar fil-glieda kontra d-droga, filwaqt illi Caritas tibqa’ tittama li l-aċċess b’mod legali għall-kannabis jibqa’ biss għal skopijiet mediċinali.", "L-istqarrija ittemm billi taghmel referenza ghall-fatt li f’pajjizna qed jikber id-distakk bejn il-fqir u s-sinjur." ]

[ "Matul din il-ġimgħa waqt Hand-Book fuq 103 Malta's Heart il-mistednin ta' George Cassar huma Fr Josef Mifsud u l-kantanta Dorothy Bezzina.", "Il-qari tal-ġurnata Qari mill-Evanġelju skont San Luqa – Lq 21, 34-36 Ġesù qal lid-dixxipli tiegħu: \"Oqogħdu attenti, u qisu li l-ikel u x-xorb żejjed u s-sokor ma jmewtulkomx qalbkom, u tħallux li l-ħafna tħassib għall-ħtiġiet tal-ħajja jeħdilkom raskom, li ma ssibuhx dak il-Jum fuqkom għal għarrieda.", "Għax hu Jum li għad jaqa' bħal nassa fuq kull min jgħammar fuq wiċċ l-art kollha.", "Ishru, mela, u itolbu l-ħin kollu, biex tkunu tifilħu tgħaddu minn kulma għandu jiġri u tieqfu quddiem Bin il-bniedem\".", "The Hand-Book Waqt The Hand-Book jiġi diskuss l-Evanġelju tal-ġurnata.", "Il-programm jixxandar kuljum fuq 103 fil-5.35am, fin-12.30pm u fis-7.25pm.", "Segwi l-edizzjoni tal-lum permezz tal-filmat." ]

[ "Il-mara ġiet arrestata xahar wara li seħħ il-każ", "Mara ta’ 38 sena mix-Xgħajra tressqet il-Qorti quddiem il-Maġistrat Rachel Montebello akkużata li insulentat uffiċjal tal-Pulizija, li rreżistit l-arrest bi vjolenza u li weġġgħet lill-istess uffiċjal.", "Hija qed tkun akkużata wkoll li heddet lill-Pulizija, li attakkat lill-Pulizija, li kisret il-paċi pubblika u li kisret l-ordni ta’ probabtion.", "Il-każ seħħ fit-23 ta’ Mejju li għadda fil-fergħa tal-BOV f’San Ġwann.", "L-Ispettur Joseph Xerri qal kif il-mara ġiet arrestata madwar xahar wara  għax ma setgħetx tkun rikonoxxuta mill-filmati tas-CCTV.", "Il-mara qed twieġeb mhux ħatja, bl-Avukat jitlob li din tingħata l-ħelsien mill-arrest.", "“Dan il-każ seħħ xahar ilu u warajh ma seħħ xejn aktar.", "Possibbilment kien hemm provokazzjoni,” qal l-Avukat.", "Kompla jisħaq li l-mara ftit għandha flus tant li dak li taqla’ tixtrih ikel u għalhekk flus biex tħallas depożitu lill-Qorti ma għandhiex.", "Il-Qorti qablet li tagħti l-ħelsien mill-arrest lill-mara fuq garanzija personali ta’ €5,000.", "Il-mara ġiet imwissija biex ma tersaqx lejn il-fergħa tal-bank u lejn l-uffiċjal tal-Pulizija.", "“Din mhux ċajta.", "Hemm penali ħorox, minn ħabs u multa bejn €4,000 u €7,000 talli,” wissietha l-Maġistrat." ]

[ "Il-mudell ekonomiku li miexi bih dan il-Gvern, qed ipoġġi piżijiet kbar fuq il-familji u l-ħaddiema Maltin.", "Apparti li l-prezzijiet tal-affarijiet l-aktar bażiċi bħal ikel u fuels qed dejjem jiżdiedu, problema kbira li qed tpoġġi piż finanzjarju fuq il-familji u l-ħaddiema huma l-kirijiet dejjem jogħlew.", "Permezz ta’ stqarrija mill-kelliem tal-Oppożizzjoni dwar Akkomodazzjoni Soċjali, il-Ġlieda Kontra l-Faqar, is-Solitudni u l-Esklużjoni Soċjali il-PN qal li bħalissa fil-Parlament għaddej, fi stadju ta’ kumitat, abbozz ta’ liġi dwar il-kirjiet.", "Il-Partit Nazzjonalista qed iressaq, kif għamel u se jkompli jagħmel, proposti għal din il-materja ta’ inkwiet nazzjonali.", "Hemm bżonn ta’ impenn fuq żewġ binarji: Inizjattivi legali li jwieżnu lil min qed jikri, u jagħtuh aktar sigurta’ fit-tul, u politika serja li tippjana fit-tul.", "Fost l-inizjattivi legali għandu jiġi kunsidrat kirjiet itwal, sabiex jipproteġu aħjar lill-familji mill-biża’ li jitkeċċew u jispiċċaw bla saqaf fuq rashom.", "Saru komuni każijiet fejn kirjiet jisplodu ‘l fuq ħabta u sabta, u dan ipoġġi piż finanzjarju, ħafna drabi impossibbli li jinġarr, mill-familji u l-ħaddiema.", "Il-piż finanzjarju tal-kirijiet qed jinħass mhux biss minn min qiegħed fuq pagi baxxi iżda anke fuq dawk li għandhom pagi meqjusin bħala diċenti.", "Hemm bżonn fuq kollox ta’ pjan fit-tul.", "In-nuqqas ta’ pjan fit-tul huwa sintomu ta’ Gvern li jħares biss mill-lum għal għada.", "Il-problema tan-nuqqas ta’ pjanar fit-tul toħloq problemi kbar fil-pajjiz.", "Meta jkollok mudell ekonomiku bbażat għal kollox fuq l-importazzjoni ta’ ħaddiema barranin, mingħajr pjan, l-effett tiegħu se jinħass b’mod prinċipali fuq il-kirjiet u l-propjeta’.", "Ħafna Maltin illum qed isibuha diffiċli jsibu kirjiet bi prezzijiet raġjonevoli meta mqabbel mal-pagi tagħhom.", "Hemm ukoll in-nuqqas tal-Gvern li jibni akkomodazzjonijiet soċjali madwar il-pajjiż.", "L-akkomodazzjoni soċjali twieżen, u tagħti saqaf fuq ras min għandu l-aktar bżonn f’pajjiżna.", "F’dan ir-rigward, il-Gvern ta’ Muscat falla.", "Il-Partit Nazzjonalista favur l-iżvilupp, u jrid li l-ekonomija tikber u l-ġid jitgawda minn kulħadd.", "Biex dan isir irid ikun hemm pjan fit-tul li minnu jgawdi kulħadd – mhux l-inqas min qed ifittex saqaf fuq rasu imma wkoll min qed jinvesti." ]

[ "Jgħid li dan il-libell se jkun qed jiftħu minħabba diversi raġunijiet", "Fi stqarrija l-Editur Maniġerjali tal-kumpanija MediaToday qal li se jkun qed jiftaħ libell fil-konfront ta' Ivan Camilleri fuq kummenti li l-istess Camilleri għamel wara l-istorja tal-bieraħ.", "Ilbieraħ il-gazzetta MaltaToday żvelat", "kif allegatament Ivan Camilleri kkonfrontat minn sid ta' Supermarket dwar każ ta' serq.", "F’kitba fuq il-paġna tiegħu ta’ Facebook Camilleri nnega l-istorja u spjega li l-affarijiet ma ġewx misruqa.", "Huwa qal li nesa jgħaddi dawn l-affarijiet lill-kaxxiera", "Balzan illum saħaq, li \"liema storja ktibtha wara verifiki li għamilt ma’ numru ta’ persuni, apparti affarijiet oħrajn.", "Fi 33 sena bħala ġurnalist u sid ta’ kumpanija tal-midja din hija t-tieni darba biss li rrikorrejt għal-libell.", "Jien qatt ma ħassejt li għandi nagħmel libell meta ġejt mżeblaħ, jew akkużat bi preġudizzju politiku taħt gvernijiet differenti jew inkella meta l-familja tiegħi sfat attakkata għax sempliċiment hi l-familja tiegħi.\"", "Kompla jgħid li dan il-libell se jkun qed jiftħu minħabba diversi raġunijiet fosthom.", "\"Se nagħmel dan biex il-verità ta’ dan il-każ toħroġ, biex nuri li fil-karriera tiegħi jien ktibt fuq kullħadd u fuq kull każ irrespettivament mill-kulur politiku u żvelajt każijiet oxxeni ta’ korruzzjoni taħt il-gvernijiet ta’ sitt prim ministri: Dom Mintoff, Karmenu Mifsud Bonnici, Eddie Fenech Adami, Alfred Sant, Lawrence Gonzi u Joseph Muscat.", "Fl-aħħar nett huwa sostna li \"f’kull kitba u investigazzjoni kont imnebbaħ li nippubblika l-verità u mhux li nkisser ir-reputazzjoni ta’ xi ħadd. Li l-ġurnalisti mhumiex Allat, jiġifieri li jistennew li jiktbu fuq ħaddieħor u imbagħad ma jarawx x’jagħmlu huma stess.\"" ]

[ "Update:", "The Armed Forces of Malta have issued an official communication following the disruption of a suspected parcel in Fgura this morning.", "The statement read as follows:", "This morning at 0755 hrs the Armed Forces of Malta (AFM) received a call from the Police Headquarters regarding a suspect package under a vehicle in ’14 December Street’ in Fgura." ]

[ "F'Settembru li għadda kien tħabbar li l-monument se jkun irrestawrat", "Illum fil-Qorti nstema’ l-każ li fetaħ l-attivist Manuel Delia kontra l-Ministru Owen Bonnici u d-Direttur Ġenerali tad-Dipartiment tat-Tindif, Ramon Deguara,  dan wara li f'Settebru li għadda tnaddaf u beda l-proċess ta’ restawr fuq il-monument tal-Assedju l-Kbir.", "Dan il-monument kien f'nofs kontroversja minħabba li minn Ottubru tas-sena l-oħra kien sar post fejn jitħallew fjuri u xemgħat kif ukoll ritratti li jfakkru lil Daphne Caruana Galizia.", "Fil-Qorti Deguara spjega kif kien propju, l-Ministru għall-Ġustizzja Owen Bonniċi li qabdu biex jnaddaf il-fjuri u x-xemgħat minn fuq il-monument tal-Assedju.", "Deguara spjega li dan it-tindif ta’ monumenti nazzjonali, inkluż it-tindif ta’ fjuri u xemgħat iseħħ b’mod regolari hekk kif it-tindif tal-Belt Valletta hi responsabbiltà tad-dipartiment tiegħu.", "Żied jgħid ukoll li qabel l-ordni tal-Ministru, il-ħaddiema tiegħu kellhom struzzjonijiet ċari biex ma jnaddfu l-ebda oġġett minn fuq dan il-monument i kwistjoni.", "Deguara spjega koll li, fil-passat il-ħaddiema tiegħu kienu jgħaddu l-affarijiet lill-Pulizija sakemm dawn bdew jiġu depożitati fil-Qorti.", "Apparti mix-xhieda ta’ Deguara, il-Qorti semmgħet ix-xhieda ta’ diversi uffiċjali tal-Gvern fosthom, is-segretarju Parlamentari Deo Debattisita, li hu r-responsabbli mill-Valletta 2018.", "Minn naħa tagħha, f’isem il-Kummissarju tal-Pulizija, l-Ispettur Priscillia Caruana Lee, preżentat fil-Qorti tmien rapporti fuq it-tneħħija ta’ dawn l-oġġetti minn fuq il-monument bejn il-perjodu ta’ Marzu u Ottubru.", "Dawn ir-rapporti kienu saru mil-Membru Parlamentari Nazzjonalista Karol Aquilina, Manuel Delia u Robert Aquilina filwaqt li f’xi każijiet minn uffiċċjali tal-Pulizija.", "Apparti minn hekk Caruana Lee, saħqet li l-Pulizija qatt ma kienet tkun infurmata li l-monument se jitnaddaf filwaqt  li ma kkonfermatx li l-Pulizija kienet għamlet kuntatt mal-Ministru dwar dan il-każ.", "F’Settembru li għadda, l-Ministru Owen Bonnici kien ħabbar, permezz tal-paġna tiegħu ta' Facebook, illi se jibda restawr fuq in-naħa ta' isfel tal-monument tal-Assedju l-Kbir li jinsab quddiem il-Qorti." ]

[ "Is-Sindku Laburista ta’ San Pawl il-Baħar, Alfred Grima jisħaq illi kieku l-lokalità tiegħu kellha sservi ta’ proġett pilota għall-integrazzjoni f’Malta, dan kien ikun falliment", "Jekk hawn lokalità li fiha tiġbor prattikament kull kwistjoni taħraq li ddiskutejtha fil-pajjiż fl-aħħar snin u xhur, żgur li hija San Pawl il-Baħar u li allura tiġbor fiha l-Qawra u Buġibba.", "Jekk hux turiżmu, problema ta’ skart, iffullar fit-trasport pubbliku, barranin, fish farms, kostruzzjoni, kaċċa u popolazzjoni dejjem tikber.", "Prattikament San Pawl il-Baħar hija l-aqwa test-case ta’ kull waħda minn dawn il-problemi u allura hija l-lokalità li fiha l-aħjar li nistgħu niddeċiedu jekk hux qed infallu jew nirnexxu.", "F’ħafna minn dawn, ħafna nies jaħsbu li l-awtoritajiet qed ifallu.", "Imma s-Sindku l-ġdid ta’ din l-akbar lokalità ta’ Malta u l-akbar lokalità turistika x’jaħseb?", "Alfred Grima ilu fil-kariga biss tliet xhur u din il-gazzetta tiltaqa’ miegħu u tistaqsih dwar il-ħafna kwistjonijiet li qed jaffettwaw lil-lokalità u lil pajjiżna.", "‘Kont naf għal xiex dieħel ...’", "L-ewwel nett, issa li hu sindku, x’inhi l-ewwel impressjoni?", "Iħoss li forsi din il-biċċa xogħol hija bil-wisq akbar milli qatt seta’ basar?", "“Le ma naħsibx,” jibda jgħid Grima.", "Jiena dejjem urejt interess fil-Kunsill u ili fil-Kunsill, allura kont naf għal xiex dieħel.", "Li forsi hemm differenti hija li qabel kienu jgħidulek ħaġa, meta tistaqsi, u llum qed ninduna li f’ċerti każi kien hemm affarijiet li ma sarux jew li mhux vera li ġraw kif qalulna,” qal Grima donnu jixtieq ikun kriptiku u ma jagħtix wisq dettall.", "Imma l-gazzetta tistaqsih.", "Il-bank kien qed joħdilna €300 fix-xahar għax kellna ħafna flus fil-kont", "Vera li l-Kunsill għandu €1 miljun imġemmgħin fil-bank u għalfejn mhux qed jintużaw dawn il-flus?", "“Iva minnu li kien hemm miljun, u anke fuqhom.”", "U x’ġara b’dawn il-flus kollha?", "“Grazzi għall-ineffiċjenza u kieku ma ġbidtx l-attenzjoni jien, il-Kunsill kien se jibqa’ jitteħidlu €300 fix-xahar għax kellu ħafna flus fil-bank,” qal għas-sorpriża u xi ftit ta’ dubju minn din il-gazzetta.", "Jiċċara illi hemm żewġ tipi ta’ fondi.", "Hemm il-fond UIF, flus li ġejjin biex jagħmlu tajjeb għal nuqqas ta’ parkeġġ għal karozzi fi żvilupp (pereżempju blokka apartamenti ta’ 12-il appartament li jkollha 5 garaxxijiet biss).", "Hu fakkar illi l-Kunsill ta’ San Pawl kellu €5 miljun f’dan il-fond.", "Hawnhekk isemmi l-proġett tal-pitch tas-Sirens u filwaqt li jgħid illi tajjeb li dan qed isir sostna illi jagħmel ħafna iktar sens li dawn il-flus jinqasmu, mhux ikunu kkonċentrati f’żona jew inizjattiva waħda.", "“Għandna lokalità kbira u m’għandniex multi storey car park, m’għandniex bandli suret in-nies,” kompla jgħid Grima biex jiġġustifika l-argument tiegħu kontra konċentrament ta’ fondi.", "Fl-istess ħin ifakkar li dawk il-ħames miljuni diġà tnaqqsu b’€2.2 miljun.", "Mandat ta’ sekwestru mdendel m’għonq il-Kunsill Lokali", "Isemmi mbagħad kif fir-rigward tal-miljun li semmejtlu, jidher li għad fadal €700,000, għalkemm ifakkar li hu qed jikkontesta kont ta’ madwar €460,000 f’xogħol ta’ toroq, għax qal li l-Kunsill ma kienx ikkonsultat dwar l-għoti u l-proċess biex sar dan ix-xogħol.", "Ifakkar illi apparti dan kollu l-Kunsill għandu mandat ta’ sekwestru kontrih ta’ ’l fuq minn €400,000, li jridu jitħallsu jekk il-kunsill jitlef l-appell.", "Dan il-mandat sar fuq inċident waqt party f’Ta’ Fra Ben snin ilu u li ħalla persuna mweġġa’ b’mod serju.", "Biex juri li fil-fatt il-Kunsill Lokali diġà qed jagħmel differenza fl-ewwel ftit żmien, qal illi sar kuntratt ma’ kumpanija lokali tat-telefonija biex il-Kunsill ikollu aktar telefons, sabiex iktar persuni jkunu milħuqa.", "‘Kellna biżibilju ilmenti fuq il-ħmieġ’", "Ħafna persuni jħossu li mhux qed isir biżżejjed f’din l-akbar lokalità Maltija u f’ċentru turistiku.", "Hemm problema, xi drabi serja, ta’ ħmieġ, hemm żieda qawwija fil-popolazzjoni u allura iktar pressjoni fuq l-infrastruttura, attività qawwija ta’ kostruzzjoni u nuqqas ta’ ħeġġa u investiment qawwi mill-Gvern ċentrali", "Nibdew bil-ħmieġ.", "Kemm hi reali u x’se jsir b’din il-problema?", "“Ejja nħarsu minn fejn tlaqna,” jibda jirrispondi.", "“Kellna biżilbilju ilmenti fuq Facebook, fuq il-gazzetti, kullimkien.", "Aħna biddilna l-istratreġija u l-ilmenti naqsu fuq il-Facebook u anke mill-Kunsill.”", "“Immedjatament, żidna l-kenniesa bit-tripplu, minn ħamsa għal 15,” jibda jgħid Grima.", "Bdejna naqtgħu ħaxix ma’ kullimkien u bdejna l-ħidma fuq 22 proposta, biex jitressqu u jsiru bye laws.", "Fost dawn il-proposti hemm dik illi permezz tagħha kull ħanut irid jipprovdi landa tal-iskart, filwaqt li ristoranti u ħwienet oħrajn tad-divertiment jeħtieġ jibdew ikollhom ash tray.", "Hu qal illi l-bye law li qiegħda tiġi ffurmata se tkun qed tobbliga lill-ħwienet tal-ikel biex joħorġu l-ikel fil-landa tal-iskart u mhux f’borża mal-art.", "Semma l-problema tal-ħġieġ hekk kif il-bring-in sites tneħħew u allura dak li jkun m’għadux jista’ jaqbad u jieħu l-ħġieġ f’dawn il-kontenituri, imma jrid jistenna l-ġbir, li issa f’San Pawl qed isir darbtejn f’xahar minflok darba.", "‘Ma jistax ikollna free for all ...’", "Imma akbar mill-problema tal-iskart, għall-inqas fl-opinjoni ta’ bosta, huma l-barranin.", "Il-barranin u speċjalment il-kwistjoni tal-immigranti ilha tiddomina x-xenarju politiku lokali fl-aħħar snin.", "Imkien daqs din il-lokalità ma jidher dan il-fattur.", "“Ma jistax ikollna libertinaġġ ...” jibda jispjega Grima.", "“Jien mhux razzist.", "Sal-ġimgħa l-oħra kont mistieden u mort attività tal-komunità Niġerjana hawnhekk stess.", "Ħadt gost u nnutajt is-serjetà u kemm qed jagħtu lura lis-soċjetà.”", "Kollox sew u hekk hu.", "Imma n-nies fit-toroq u speċjalment fuq il-midja soċjali, mhux hekk qed jgħidu, tfakkru din il-gazzetta.", "Qed jgħidu li Buġibba spiċċat u li m’għadux sigur li tgħix hawn.", "“Ma nħobbx nidentifika problema ma’ sezzjoni jew oħra.", "Imma li ndaħħlu l-barranin u qisna free for all ...” jgħid Grima.", "“Jiena dejjem għidt li aħna għandna nkunu barra t-Trattat ta’ Shengen.", "Il-bieb tad-dar qiegħed hemm biex niddeċiedi jiena min jidħol u joħroġ, mhux ħadd ma jaf min dieħel u x’inhu dieħel.”", "Grima ammetta illi jaf li l-Partit Laburista li hu jirrappreżenta ma jaqbilx mal-opinjoni tiegħu, imma jibqa’ jinsisti.", "“Kemm-il persuna, insiru nafu wara ħafna snin, li kienu għamlu atti f’pajjiżhom?", "Skużi ta’, għalfejn m’għandix inserraħ rasi li nkun naf min dieħel f’pajjiżi?”", "Grima iżda ma jiqafx hemm u jasserixxi li “jiena kontra mija fil-mija dawk li jiġu pajjiżna mingħajr dokumenti.", "Sewwa mela jekk jidħol xi ħadd bl-ajruplan b’dokument falz inwaqqfuh, imma min jidħol bla passaport indaħħluh.”", "‘L-integrazzjoni ma rnexxietx’", "Nistaqsih direttament: Kieku San Pawl il-Baħar kellha sservi ta’ proġett pilota għall-integrazzjoni f’pajjiżna, taħseb li dik l-integrazzjoni rnexxiet jew falliet?", "“Onestament ma naħsibx li rnexxiet.", "Nemmen li meta barrani jmur f’pajjiż ieħor jeħtieġ isegwi l-liġijiet.", "Meta mort barra jiena hekk għamilt.”", "Is-Sindku ta’ San Pawl il-Baħar jemmen illi l-pajjiż ma kienx lest għad-dħul ta’ tant immigranti f’qasir żmien.", "Jammetti li dan huwa primarjament ir-riżultat ta’ ekonomija li qed tikber b’mod mgħaġġel.", "“Nistgħu nimxu ’l quddiem imma għandna bżonn l-infurzar.", "Inutli jkollok il-liġijiet jekk ma jkollokx l-infurzar,” jisħaq Grima.", "‘Nippretendi li wasal iż-żmien għall-proġett ...’", "Finalment nistaqsih dwar il-kostruzzjoni u anke l-infrastruttura.", "Ċerti żoni f’Buġibba taħsibhom qishom il-qamar; kollha trabijiet, krejnijiet u ħofor.", "Hu jgħid li fuq it-toroq il-Gvern qed jinvesti, “però iva, nippretendi li wasal iż-żmien li jsir proġett li jixraq lil din l-akbar lokalità tal-pajjiż.  Il-proġett tad-90ijiet,” qal f’referenza għal proġett li wettaq Gvern Laburista f’Buġibba, “ma kienx ta’ barra minn hawn, imma kien effettiv.”", "Hu jgħid illi bħala Kunsill Lokali qed jevalwaw il-possibilità ta’ proġetti għal spazji rikreattivi ta’ tfal, li Grima jgħid illi l-lokalità tant għandha bżonn.", "Dwar il-kostruzzjoni s-Sindku jinsisti li hemm bżonn ta’ aktar infurzar, speċjalment ukoll  fejn ikun qed jittieħed spazju ta’ parkeġġ minħabba sit ta’ kostruzzjoni.", "Biex juri kemm fil-fatt mhux qed isir l-infurzar, Grima jisħaq li fl-ewwel sitt xhur tas-sena l-Kunsill ġabar €4 biss minn kuntratturi li jieħdu spazji ta’ parking, meta l-ħlas huwa ta’ €2.33 kull metru kwadru ta’ parkeġġ meħud.", "“Ejja ninfurzaw.", "Aħjar 10 liġijiet u ninfurzawhom milli 100 u ninfurzaw tlieta biss." ]

[ "Organizzaturi ta' festivals li jsiru f'pajjiżna, jistgħu jagħmlu użu minn servizz ġdid li se jibda joffri tim ta' professjonisti.", "Is-servizz imsejjaħ \"Chat Bar\", twieled minn idea ta' Willingness Malta – tim ta' terapisti mmexxi mis-sesswologu Matthew Bartolo.", "\"Ħa jkun hemm tinda ġo festival b'nies professjonisti u min qed jattendi l-festival u għandu xi problemi u jixtieq jitkellem dak il-ħin forsi ħabba l-għajja jew saħħa mentali allura bar ġo festival fejn mort ħadt bela tè ma ħadtx alkoħol, tkellimt u kkalmajt.\"", "Għalkemm għal pajjiżna dan huwa kunċett ġdid, f'pajjiżi oħrajn din hija xi ħaġa li ilha ssir.", "Is-servizz se jingħata minn professjonisti li jvarjaw fis-setturi li jispeċjalizzaw fihom; minn counsellors għal esperti fir-relazzjonijiet u l-familja.", "\"Taf li ħa tiġi milqugħ b'kikkra te kafe, naqra ilma biex tikkalma, hemm professjonisti.", "L-iktar ħaġa importanti hija li dawn huma nies li huma mħarrġa kemm fuq effetti ta' droga, effetti ta' xorb, saħħa mentali, kif ikellmu n-nies u huma kollha professjonisti li jaħdmu f'dal-qasam.\"", "Huwa fatt li kull ma jmur, il-problemi marbuta mas-saħħa mentali qed jiżdiedu.", "Għaldaqstant, f'festivals bħal dawn – li jistgħu jżidu t-tensjoni f'ċirkostanzi bħas-sħana u t-teħid tal-alkoħol, huwa iżjed importanti li jekk dak li jkun ikollu problema, jitkellem.", "\"Is-saħħa mentali jaf tiggrava tkun iktar intensa f'dak il-mument allura huwa tajjeb li jafu li hemm post li wieħed jista' jmur, jiftaħ qalbu.", "M'hijhiex terapija.", "Huwa post fejn mort, erġajt ġejt f'tiegħek u komplejt tieħu pjaċir ma' sħabek.\"", "Is-sesswologu stqarr li l-idea ntlaqgħet tajjeb ħafna, speċjalment m'organizzaturi ta' festivals – kemm lokali u anki internazzjonali.", "Bartolo qal li l-kunċett idur ħafna ma' spazju sigur biex dak li jkun iħossu komdu jiftaħ qalbu.", "Lil'hinn mis-servizz fit-tined, it-tim ta' professjonisti ħadem ukoll fuq survival guide li jinsab disponibbli fuq is-sit www.willingness.com.mt .", "Gwida onlajn għal min ġej Malta jew Maltin li jmorru l-festivals, speċjalment dawk bi problemi ta' saħħa mentali.", "Dan biex iħeġġiġhom biex filwaqt li jiddevertu, jieħdu ħsieb xulxin u ħadd ma jħossu waħdu.", "L-ewwel żewġ festivals li se jsiru f'pajjiżna dan is-Sajf, u se jgawdu minn dan is-servizz, huma Glitch – fis-sebgħa u t-tmienja ta' Settembru, u Bubble – bejn it-tmintax u l-erbgħa u għoxrin ta' Settembru." ]

[ "Is-Segretarju Parlamentari Julia Farrugia Portelli żaret sessjoni ta' taħriġ li saret lill-Expatriates Unit fi ħdan Identity Malta minn esperti barranin, dwar kif jista' jiġi identifikat u interċettat attentat ta' traffikar uman.", "Is-Segretarju Parlamentari spjegat li l-2018 hi sena importanti għax għall-ewwel darba f'pajjiżna se jkollna politika ċara u b'saħħitha b'messaġġ b'saħħtu u kollettiv kontra t-traffikar uman.", "Is-Segretarju Parlamentari rringrazzjat lill-Kummissjoni Għolja Ingliża li għenet biex dan it-taħriġ ikun possibbli u fissret li ż-żewġ gvernijiet kommessi li jiġġieldu t-traffikar uman bis-saħħa.", "Saħqet li l-Gvern Malti għandu mandat ċar mill-poplu Malti u Għawdxi biex permezz ta' dan issegretarjat parlamentari tiġi indirizzata din il-problema li taffaċċja d-dinja kollha – mhux b'inqas pajjiżna.", "Il-ħidma fuq din ir-riforma matul din is-sena se tiġi intensifikata biex kollettivament naħdmu ħalli jitkissru dawn it-tipi ta' ċrieki ta' kriminalità.", "Is-Segretarju Parlamentari rringrazzjat lill-ħaddiema ta' Identity Malta li f'xogħolhom imissu ma' eluf ta' applikazzjonijiet għal xogħlijiet differenti u t-taħriġ lill-impjegati hu kruċjali għax jistgħu jidentifikaw persuni li potenzjalment jistgħu jkunu vittmi.", "Julia Farrugia Portelli assigurat lill-ħaddiema li din hi ġlieda li mhux se jiġġielduha waħidhom u li se jsibu l-appoġġ kollu meħtieġ f'din il-ħidma.", "Dan it-taħriġ hu biss parti żgħira iżda kruċjali fir-riforma li se tkun implimentata" ]

[ "Dan qalu l-Prim Ministru Joseph Muscat waqt l-inawgurazzjoni taċ-", "childcare centre", "ġdid", "Lil’ Ville", "fil-Mosta", "Il-Prim Ministru Joseph Muscat qal li l-Gvern għadu kommess li tul din il-leġiżlatura ikompli jtejjeb is-servizz taċ-childcare b'xejn, billi fost oħrajn  jiġi estiż għal matul il-lejl minħabba ġenituri li jaħdmu b’", "shifts", "filgħaxijiet.", "Dan qalu l-Prim Ministru Joseph Muscat waqt l-inawgurazzjoni ta'", "childcare centre", "ġdid", "Lil’ Ville", "fil-Mosta.", "Iċ-ċentru huwa xi ftit jew wisq differenti hekk kif il-fundatriċi tiegħu, Christabelle Borg, xtaqet li jkun ibbażat fuq l-idea ta’ villaġġ żgħir fejn it-tfal jesperjenzaw ambjent partikolari ma’ karattri differenti li eventwalment jiltaqgħu magħhom fis-soċjetà .", "“Minn April tal-2014, meta l-Gvern beda jwettaq il-wegħda tiegħu li jagħti", "childcare", "b’xejn lil kulħadd, kienu 16,000 tifel u tifla u 21,000 ġenitur li gawdew minn dan is-servizz.", "Din is-sena biss, gawdew minn", "childcare", "b’xejn 6,591 tifel u tifla,” qal il-Prim Ministru.", "Kompla jfakkar fl-2014 kien hawn 69", "childcare centre", "f’Malta, filwaqt li llum diġà hemm 129 jipparteċipaw fil-programm tal-gvern li jagħti servizz b’xejn lil kulħadd.", "Il-Prim Ministru sostna li dawn iċ-ċentri ma jservux bħala post fejn jintefgħu t-tfal biex joqgħodu kwieti iżda huma faċilitajiet li qed jgħinu fl-iżvilupp tat-tfal.", "“Qed ninvestu l-flus kemm fit-trobbija tat-tfal kif ukoll fl-indipendenza ekonomika tan-nisa li issa qed ikunu f’pożizzjoni li joħorġu fid-dinja tax-xogħol”, insista Dr Muscat.", "Preżenti kien hemm ukoll il-Ministru għall-Edukazzjoni u x-Xogħol Evarist Bartolo." ]

[ "Fi stqarrija l-Gvern saħaq li persuni li jagħżlu li jibqgħu barra mill-pajjiż wara t-12 ta’ April 2020, jieħdu r-responsabbiltà tar-riskju fuqhom", "Il-Ministeru għall-Affarijiet Barranin u Ewropej saħaq fi stqarrija li fid-dawl tat-tixrid li dejjem qed jiżdied tal-Covid-19 u tal-limiti li qed jiżdiedu f’diversi ajruporti, Maltin li bħalissa jinsabu barra minn Malta qed ikunu mħeġġa biex jiġu Malta sa mhux aktar tard minn nhar il-Ħadd 12 ta’ April 2020.", "Dawn jistgħu jiġu lura permezz ta’ titjiriet minn Heathrow f’Londra jew l-ajruport maġġuri ta’ Frankfurt.", "Dawn jistgħu jagħmlu użu minn kwalunkwe titjira kummerċjali disponibbli.", "L-itinerarju tat-titjira flimkien ma’ kopja tal-passaport, għandhom jintbagħtu fuq", "B’hekk wieħed ikun jista’ jirriserva t-titjira ta’ ripatrijazzjoni tiegħu minn Heathrow f’Londra jew minn Frankfurt.", "“Persuni li jagħżlu li jibqgħu barra mill-pajjiż wara t-12 ta’ April 2020, jieħdu r-responsabbiltà tar-riskju fuqhom,” saħqet l-istqarrija.", "“Il-Ministeru għall-Affarijiet Barranin u Ewropej ma jistax jiggarantixxi r-ripatrijazzjoni wara din id-data.”", "Dan japplika wkoll għal ċittadini ta’ pajjiżi terzi li għandhom permess Malti validu ta' residenza.", "Biex wieħed jirriserva titjira ta’ ripatrijazzjoni hemm bżonn ta’ kopja tal-passaport u tal-karta tar-residenza.", "Din għandha tintbagħat flimkien mal-itinerarju tat-titjira fuq", "Dawk il-persuni li ma jistgħux jivvjaġġaw minħabba", "lockdowns", "imposti, għandhom jinfurmaw minnufih lill-Ministeru fuq", "Dawk li diġà huma rreġistrati mal-Ministeru qed ikunu mħeġġa wkoll jibagħtu email bl-aġġornament tal-istatus attwali tagħhom.", "Iċ-Ċentru ta’ Sitwazzjoni fi ħdan il-Ministeru għall-Affarijiet Barranin u l-Affarijiet Ewropej huwa disponibbli mit-08:00 sat-8:00pm, mit-Tnejn sal-Ħadd u jista’ jintlaħaq bit-telefon fuq 2204 2200.", "Ir-riservazzjonijiet għal titjiriet ta’ ripatrijazzjoni se jkunu aċċettati biss bl-email." ]

[ "Wara aktar minn 24 siegħa, ħadd għadu ma ġie arrestat", "Meqjusa bħala kobba mħabbla għall-investigaturi l-isparatura tat-Tlieta bil-lejl illi ħasdet il-ħajja tat-tabib Chris Pandolfino u s-sieħeb tiegħu Ivor Maciejowski.", "Dan hekk kif il-Pulizija għadhom iridu jistabbilixu eżatt x'seħħ fil-ħin meta daħlu tliet persuni fir-residenza f'Tigne' fejn kienet tgħix din il-koppja; erba' minuti li kienu fatali.", "Fil-ħin meta l-aggressuri daħlu fil-binja li tinsab fi Triq Locker f'Tas-Sliema, fuq ġewwa kien hemm Pandolfino u Maciejowski.", "Pandolfino kien għadu kif daħal lura d-dar.", "Kien għall-ħabta tal-10:23pm meta t-tliet irġiel dehru jaħarbu mill-post b'veloċita' kbira permezz ta' vettura ta' lewn abjad, li għadha ma ġietx lokalizzata.", "Possibbilment, kien hemm involut ukoll ir-raba' persuna.", "Il-Pulizija qed tkompli bit-tfittxijiet għall-aggressuri u sa issa ħadd għadu ma ġie arrestat b'konnsejoni ma' dan id-delitt doppju.", "Huma qed jappellaw lill-pubbliku sabiex kull min jista' jkollu xi informazzjoni marbuta ma' dan il-każ jgħaddiha lill-Pulizija anke b'mod kunfidenzjali.", "Dan filwaqt li qed jiġu analizzati diversi cameras tas-sigurta' li hemm fiz-zona, inkluż tul ix-xatt ta' Qui-si-sana, in-naħa tan-Nazzarenu u l-Gżira.", "Sorsi mid-Depot ikkonfermaw li għall-Pulizija \"din ma kinitx sempliċi serqa, iżda aktar minn hekk\".", "U anke jekk possibbilment setgħu ittieħdu xi oġġetti ta' valur, dan seta' seħħ biss biex l-irġiel li daħlu jipprovaw, bi strateġija ċara, jiddevjaw il-mottiv veru tal-intrużjoni.", "L-aggressuri kienu jafu sew il-post L-istess sorsi ikkonfermawlna li l-investigaturi qed jimxu fuq it-tezi li t-tliet irġiel kienu jafu sew lil Pandolfino u Maciejowski, u possibbilment kellhom konoxxenza anke tal-binja innifisha minn ġewwa.", "Id-dar hi residenza tas-Seklu 20, u hi waħda mill-isbaħ li għad fadal fl-akwati.", "Net News għandu nformazzjoni li fuq ġewwa tad-dar, il-koppja kellhom diversi oġġetti ta' valur li lanqas biss tmissu.", "Anke l-fatt li l-irġiel damu biss erba' minuti qed ikompli jqajjem suspetti addizzjonali.", "Qraba u ħbieb tat-tabib Pandolfino illi tkellmu ma' In-Nazzjon esprimew ir-rabja tagħhom għall-fatt li huma tilfu raġel ġenwin.", "Bil-ħbieb ta' Chris Pandolfino jiddeskrivuh bħala \"persuna ta' qalb kbira u ferriehi\".", "Intant, l-awtopsja fuq il-katavri se ssir illum minħabba li l-ewwel kellhom isiru t-testijiet tal-Covid fuq Pandolfino u Maciejowski – xi ħaġa li hi dan iż-żmien hi proċedurali.", "Din l-awtopsja se tkun kruċjali biex titfa' dawl fuq dak li seħħ eżatt fil-lejl tat-Tlieta, u kemm kien b'mod preċiż it-tiri li qatlu liż-żewġ vittmi.", "Il-viċinanza tat-tiri u l-post fejn intlaqtu l-vittmi ukoll jagħtu stampa aħjar lill-investigaturi fuq kif seħħew il-fatti.", "Il-Magistrat tal-Ghassa Ian Farrugia qed imexxi inkjesta marbuta ma' dan il-kaz, bl-assistenza tal-uffiċjali mid-Distrett ta' Tas-Sliema.", "Min huma ż-żewġ vittmi?", "Ivor Maciejowski hu isem assoċjat mal-kollezzjonijiet tal-arti moderna, inkluż pitturi.", "Fuq il-profil tiegħu ta' Instagram wieħed isib numru ta' ritratti ta' Maciejowski jippoża ma' opri tal-arti.", "Jirriżulta li dawn huma pitturi ta' ċertu preġju.", "Anke Chris Pandolfino hu persuna li kien dilettant sew tal-arti.", "Pandolfino kien tabib li snin ilu dahal jahdem fil-qasam tas-servizzi finanzjarji f'Londra sakemm imbagħad ġie lura pajjiżna madwar 15-il sena ilu.", "Isem Chris Pandolfino kien reġa' feġġ dan l-aħħar meta kien issemma' fil-famużi Paradise Papers , bħal wieħed mis-sidien tal-kumpanija Art Decor Properties and Interiors .", "Diversi Slimiżi semmew l-immaġini ta' Chris Pandolfino bħala persuni li dejjem kien jidher liebes ammont kbir ta' ġiżirani tad-deheb, li kien qisu t-timbru personali li jiddefinixxih.", "Maciejowski wkoll kien persuna li jħobb id-deheb.", "Nies li tkellmu magħna qalulna li fil-garaxx tar-residenza ukoll kienu jinżammu ammont ta' pitturi.", "Dawn ma ntmessux mill-aggressuri.", "Pandolfino u Maciejowski kienu jmexxu gym fl-istess zona, bil-ġirien jiddeskrivuhom bħala nies \"kwiet u tal-affari tagħhom\".", "Fost dawk li esprimew id-dieqa tagħhom għal dan id-delitt doppju kien hemm anke l- Malta Pride li permezz ta' messaġġ fuq Facebook sellmu l-memorja ta' Pandolfino u Maciejowski.", "Fil-messaġġ jintqal illi kollox jindika li dan ma kienx reat omofobiku, u jkun sensibbli li wieħed jistenna qabel isiru konklużjonijiet mgħaġġla.", "Il-fjur li tpoġġew barra d-dar fejn seħħ id-delitt doppju Ikkummenta //= $special ?>" ]

[ "Bi strateġija għall-Belt Valletta, il-Gvern qed iħares lejn viżjoni għall-Kapitali Maltija għall-għoxrin sena li ġejjin.", "Wara konsultazzjoni wiesa' il-Kabinett approva din l-istrateġija, li fil-qofol tagħha hemm li l-Belt tingħata ħajja mill-ġdid, u tkun iktar attraenti biex tiġbed lejha residenti ġodda." ]

[ "Ħmistax il-jum wara li Lisa Marie Zahra, tfajla ta’ 15-il sena min-Naxxar instabet mejta taħt l-irdumijiet ta’ Ħad-Dingli, il-ħabib tagħha Erin Tanti, ta’ 23 sena li joqgħod il-Belt, li nstab midrub fl-istess post fejn instabet Lisa Maria, kien akkużat bil-qtil tat-tfajla.", "Bil-qiegħda fuq wara tal-karozza tal-Pulizija, Tanti twassal il-Qorti għal ħabta ta’ 12.20 p.m. Skortat minn żewġ Pulizija, Tanti ddaħħal fl-awla numru 10 fejn minn xi ħin qabel, jistennew fl-istess awla l-ġenituri tiegħu, kif ukoll missier Lisa Marie u diversi membri tal-familja Zahra.", "Mingħajr ebda emozzjoni, Tanti deher quddiem il-Maġistrat Doreen Clarke, fejn l-Ispetturi Keith Arnaud, Sylvana Briffa u Josric Mifsud minbarra l-akkuża ta’ qtil, akkużawh ukoll li fil-lejl ta bejn it-18 u d-19 ta Marzu ġiegħel lil Lisa Marie toqtol ruħha b’idejha jew għenha twettaq suwiċidju.", "Kien akkużat ukoll li kkorompiha meta hu kien fdat biex jieħu ħsiebha, jedukaha u jgħallimha.", "Huwa kien akkużat ukoll li pparteċipa f’attivitajiet sesswali mat-tfajla li kienet minuri li kienet vulnerabbli u dan billi abbuża bil-pożizzjoni ta’ fiduċja li kellhom fih l-awtoritajiet.", "Mitlub biex jispjega l-validità tal-arrest, l-Ispettur Arnaud qal li Tanti ġie arrestat għall-ewwel darba fil-21 ta Marzu meta kien qed jinżamm għal kura Mater Dei.", "Iżda wara li ġie rrilaxxat mill-isptar huwa intbagħat fil-Forensic Unit ta’ Monte Carmeli bil-Pulizija toħroġ mandat ta’ arrest fis-27 ta Marzu.", "Huwa ġie rrilaxxat minn Monte Carmeli fl-1 ta April wara li l-psikjatra tiegħu ċċertfikah li m’għandux bżonn joqgħod f’dan l-isptar.", "Waqt li Erin Tanti qal li huwa għalliem u wieġeb li mhux ħati tal-akkużi, l-Avukat Michael Schriha ma talabx għall-ħelsien mill-arrest, iżda talab lill-Qorti biex il-klijent tiegħu jerġa’ jintbagħat f’Monte Carmeli.", "Madankollu l-Qorti ċaħdet din it-talba u qalet li hija fid-deskrizzjoni tad-Direttur tal-Ħabs li jippermetti l-imputat ikompli jiġi segwit mill-professjonisti tiegħu.", "Aktar qabel", "Wara li lbieraħ il-Pulizija tkellmet ma’ Erin Tanti dwar is-sehem li seta’ kellu fil-mewt traġika ta’ Lisa Maria Zahra li nstabet mejta fl-irdum ta’ Ħad-Dingli fid-19 ta’ Marzu, tvm.com.mt jinsab informat li huwa se jkun qiegħed jitressaq il-Qorti dalgħodu quddiem il-Maġistrat Doreen Clarke.", "huwa informat minn sorsi qrib l-investigazzjoni, li fl-aħħar sigħat, il-pulizija kompliet tinterroga lil Erin Tanti.", "Erin Tanti wkoll kien instab midrub taħt l-irdum ta’ Ħad-Dingli fejn instabet Lisa Maria.", "Il-pulizija stabilixxiet li ż-żewġ żgħażagħ li aktar qabel kienu rrapportati nieqsa, kienu fil-kumpanija ta’ xulxin.", "Ġranet wara l-inċident tvm.com.mt kien irrapporta li l-pulizija riedet tinvestiga lis-Sur Tanti li kien għalliem ta’ Lisa Maria, fuq il-possibbiltà li seta’ għen jew iffaċilità l-mewt.", "Fil-kodiċi kriminali dan huwa meqjus reat li jġib miegħu piena ta’ mhux iżjed minn 12-il sena ħabs jekk jinstab ħati li ġieghel jew għen lil ħaddieħor li joqtol ruħu b’idejh.", "Fl-aħħar ġimgħat sar magħruf li l-Kunsill tal-Professjoni tal-Għalliema ma kellux warrant temporanju u qatt ma applika għaliha." ]

[ "L-awtoritajiet Maltin offrew li jiddaħlu Malta 36 immigrant salvati fl-ibħra territorjali Maltin mill-bastiment Ocean Viking.", "Dan ikkonfermatu ma' Newsbook.com.mt kelliema għall-Forzi Armati ta' Malta.", "Hi spjegat li l-Forzi Armati ta' Malta se jmorru fuq il-bastiment Ocean Viking fejn se jkunu qed joffru li jieħdu t-36 immigrant.", "Qalet li minħabba li hemm mijiet ta' persuni salvati abbord il-bastiment, l-AFM mhux ċerti li l-għaqda se tippermetti li grupp żgħir biss jitħalla jidħol Malta.", "Qalet li għandhom ikunu jafu x'se jiġri eżatt tard illejla jew kmieni għada filgħodu.", "Aqra: L-Italja taċċetta lill-immigranti minn fuq Ocean Viking BREAKING: 36 people have been rescued from a wooden boat in distress in intl. waters by #MSF & @SOSMedIntl teams as darkness fell.", "This last operation was coordinated by Maltese maritime authorities & brings to 218 the total number of survivors onboard #OceanViking . pic.twitter.com/O71py6Upaz — MSF Sea (@MSF_Sea) September 19, 2019", "Matul il-lejl li għadda, l-għaqda Doctors Without Borders (MSF) li topera l-bastiment flimkien ma' SOS Mediterranee, semmiet ħidma oħra li għamlet fuq il-baħar.", "It-36 immigrant kienu salvati minn fuq dgħajsa tal-injam.", "L-għaqda qalet li l-ħidma kienet koordinata mill-awtoritajiet marittimi Maltin.", "Dan is-salvataġġ tella n-numru ta' persuni salvati abbord l-Ocean Viking għal 218.", "\"Joqtluh malli daħluh lura Tripli\" Raġel li ġie sfurzat jirritorna l-Libja wara li ġie salvat mill-għarqa spiċċa nqatel.", "Dan qalitu l-Organizzazzjoni Internazzjonali għall-Immigrazzjoni (IOM) wara li membri tal-istaff tagħha kienu xhieda tal-każ.", "Ir-raġel mis-Sudan kien ilu biss ftit sigħat li niżel fil-Libja.", "Intant, l-għaqda Doctors Without Borders (MSF) insistiet li l-Libja mhux post sigur għal dawk li qed jippruvaw jaħarbu.", "UPDATE Last night 120 people intercepted by the Libyan Coast Guard were disembarked in #Tripoli naval base.", "Over 495 vulnerable people attempting to flee #Libya have been intercepted & forcibly returned over the past 5 days, #MSF teams on land in #Tripoli and #Khoms reported. pic.twitter.com/zqe7M7LfxP — MSF Sea (@MSF_Sea) September 19, 2019", "L-Erbgħa tard filgħazija, 120 persuna ġew interċettati mill-Gwardja tal-Kosta Libjana, skont MSF.", "Huma kellhom jiżbarkaw fil-bażi navali fi Tripli.", "Fl-aħħar ġimgħa aktar minn 500 persuna vulnerabbli li ppruvaw jaħarbu mil-Libja ġew sfurzati lura fil-pajjiż.", "Aqra: Filmat u ritratti: L-immigranti tal-Ocean Viking jaslu Malta" ]

[ "Argument bejn żewġ aħwa f’appartament fi Triq l-Imħallef William Harding f’Pembroke, ħalla wieħed mill-aħwa ferut b’daqqa ta’ sikkina f’koxxtu u f’dahru.", "Qed jiġi allegat li wieħed mill-aħwa kien armat b’arma tan-nar.", "Il-vittma ta’ 28 sena, ittieħed l-isptar b’ambulanza filwaqt li ħuħ ta’ 21 sena, inżamm mill-Pulizija.", "Il-Pulizija għaddejja bl-istħarriġ." ]

[ "L-awtoritajiet ta' Hong Kong wettqu l-akbar azzjoni kontra l-attivisti favur id-demokrazija mindu ċ-Ċina imponiet liġi tas-sigurtà mill-aktar awtoritarja fl-eks kolonja Britannika,li sa ftit ilu kienet qed tgawdi livell ta' awtonomija speċjali.", "Intant, mijiet ta' pulizija ħadu sehem f'sensiela ta' rejds fuq xi 70 residenza u bini f'Hong Kong fejn arrestaw 'il fuq minn 50 attivist.", "L-arrestati kienu protagonisti fi proċess mhux uffiċjali biex jintgħażlu l-kandidati tal-Oppożizzjoni qabel l-elezzjonijiet tal-2020 għal Hong Kong li kienu spiċċaw posposti.", "L-attivisti miżmuma mill-pulizija huma akkużati b'li pruvaw 'jaqilbu lill-Gvern' ta' Hong Kong li t-tmexxija tiegħu qed taġixxi skont id-'diktat' ta' Beijing.", "Fl-istess ħin l-attivisti qed jakkużaw liċ-Ċina b'li qed tipprova toħnoq il-vuċi tal-Oppożizzjoni f'Hong Kong bil-mezzi kollha għad-dispożizzjoni tar-reġim.", "Il-Gvern Ċiniż impona l-leġislazzjoni kontroversjali għal Hong Kong f'Ġunju fost l-istqarrijiet li dan il-pass kien neċessarju għat-trażżin tal-protesti favur id-demokrazija li kemm-il darba kienu karatterizzati bi vjolenza." ]

[ "Bħalissa hawn 150 referee Malti iżda huwa stmat li hemm bżonn mill-inqas 20 referee ġdid kull sena.", "Ir-Refereeing Centre tal-Malta Football Association avżat li l-ewwel kors għal referees dan l-istaġun ser jibda fit-3 ta' Ottubru 2016 u jibqa' sejjer sal-5 ta' Diċembru 2016.", "Is-sessjonijiet kollha jkunu fil-jum tat-Tnejn bejn is-6 u t-8 ta' filgħaxija, fir-Refereeing Centre f'Ta' Qali.", "Applikanti minn 17-il sena 'l fuq interessati jattendu jridu japplikaw sa mhux aktar tard mill-21 ta' Settembru 2016.", "Attività promozzjonali għal referees ġodda ser issir is-Sibt filgħodu fl-24 ta' Settembru 2016, f'Bieb il-Belt Valletta.", "L-attività tiffoka fuq ir-Referees Academy, bl-istand imwaqqaf għall-okkażjoni jkun immexxi minn studenti tal-istess Akkademja flimkien mal-Uffiċjali mir-Recruitment and Retention Unit.", "Is-sena 2016-2017 tar-Referee Academy ser tibda s-Sibt 29 ta' Ottubru 2016 u tispiċċa s-Sibt 22 ta' April 2017.", "Barra minn hekk se jsir kors għal referees Prospettivi Għawdxin, li hu ppjanat għas-Sibt l-1 ta' Ottubru 2016, dejjem skont il-konkorrenza.", "Iżda xi kwalitajiet irid ikollu referee Referee?", "Għandu jkun bniedem serju, rett, fiżikament b'saħħtu, ġust u naturalment iħobb il-logħba tal-futbol, futsal jew beach soccer.", "Min hu interessat għandu japplika fuq [email protected] ." ]

[ "Kważi żewġ terzi tal-Istati Amerikani jinsabu klassifikati bħala żoni ta' periklu minħabba l-imxija tal-coronavirus u sitta minnhom, fosthom l-Istat ta' Wisconsin, irreġistraw rekord ta' żidiet fl-imwiet.", "L-imwiet bil-coronavirus laħqu livelli rekord fil-Ħawaii, Kansas, Iowa, Minnesota, Montana u b'mod partikolari f'Wisconsin, fejn il-Gvernatur ta' dan l-istat ħabbar il-bidu tal-operazzjonijiet ta' sptar fil-miftuħ fis-subborg ta' Milwaukee.", "\"Jekk jogħġobkom ibqgħu d-dar\", qal Evers.", "\"Għinuna nipproteġu l-komunitajiet tagħna minn dan il-vajrus kuntaġġjuż biex nevitaw aktar pressjoni fuq l-isptarijiet tagħna\".", "Madankolu, il-President Donald Trump baqa' jopponi l-impożizzjoni ta' restrizzjonijiet, u insista li l-irkupru ekonomik jiddependi fuq kemm in-nies ikunu jistgħu jirritornaw għall-ħajja normali.", "Fuq livell nazzjonali, il-każijiet ilhom jiżdiedu għal dawn l-aħħar ħames ġimgħat, u issa fil-medja qed ikun hemm 60,000 każ kuljum fl-aħħar sebat ijiem, meta mqabbel ma' 35,000 każ kuljum sa nofs Settembru.", "Esperti tas-saħħa pubblika Amerikana wissew li t-tneħħija tal-politika dwar id-distanzjament soċjali u l-ippolitiċizzar tal-ilbies tal-maskri se jwassal għal żieda fl-infezzjonijiet.", "Bħall-Ewropa, iż-żieda fil-każijeit qed tpoġġi pressjoni qawwija fuq l-isptarijiet." ]

[ "Il-Kunsill Lokali tas-Siġġiewi se jappella l-permess outline li tat il-MEPA biex jinbnew 12-il razzett li jakkomodaw 660 baqra u żewġ impjanti li jitrattaw id-demel tal-annimali f’żona ta’ San Niklaw qrib id-Dar tal-Providenza.", "Is-Sindku Carol Aquilina qal li l-kunsill b’mod unanimu ddeċieda li jwaqqaf grupp ta’ azzjoni kontra dan l-iżvilupp.", "Il-Kunsill talab ukoll li jiltaqa’ minnufih mas-Segretarjat Parlamentari responsabbli mill-agrikoltura biex iwassal l-oġġezzjonijiet tiegħu.", "Il-MEPA l-Ħamis li għadda tat permess outline bil-ħsieb li jkunu rilokati 12-il razzett li bħalissa jinsabu f’żoni urbani bħal f’Ħal Għaxaq, il-Fgura u l-Kottonera.", "Ħafna minn dawn l-irziezet ma jikkonformawx mar-regoli tal-Unjoni Ewropea u l-unika soluzzjoni biex jikbru hi li jkunu rilokati f’żona agrikola.", "Id-Dipartiment tal-Agrikoltura qal li bla permess outline ma jistax jiftiehem mar-raħħala biex jirrilokaw ix-xogħol tagħhom.", "Il-MEPA tat il-permess validu għal sentejn u talbet lid-Dipartiment tal-Agrikoltura biex jiftiehem mas-sidien qabel ma jressqu applikazzjoni waħda għall-permess sħiħ." ]

[ "Il-fundatur tad-ditta Kenzo, il-Ġappuniż Kenzo Takada miet bil-Covid-19.", "Takada kellu 81 sena u miet fi sptar Amerikan fi Franza.", "Kenzo jibqa' magħruf għad-disinni kkuluriti li ħoloq fid-dinja tal-moda, speċjalment fi Franza fejn kien kiseb fama kbira." ]

[ "L-inkjesta Maġisterjali li kkonkludiet li la l-Prim Ministru u lanqas l-Armata ma qatlu immigranti wriet ukoll ix-xogħol tajjeb li qed isir mill-Forzi Armati ta' Malta.", "L-inkjesta ma sabitx biss evidenza diretta imma anki dik sekondarja li f'termini legali hi magħrufa bħala ċirkostanzjali u allura dan jikkonferma li s-suldati, fosthom il-membri tal-ekwipaġġ tal-P52 ma wettqu l-ebda reat li ġew akkużati bih minn fost oħrajn il-kelliem tal-Oppożizzjoni għall-Ġustizzja Jason Azzopardi u l-eks Segretarju Ġenerali Nazzjonalista, l-Avukat Pawlu Borg Olivier.", "Fl-inkjesta ngħad b'mod ċar anki minn esperti maħtura mill-Qorti li t-talba mis-suldati biex jinqala' cable u b'hekk tintefa' l-magna tad-dgħajsa li kienu fuqha l-immigranti ma kienx sabutaġġ kif ġie allegat iżda proċedura normali ta' salvataġġ li ssir bejn sema u ilma.", "Il-Maġistrat inkwirenti Joe Mifsud fisser fl-inkjesta t'aktar minn erba' mitt faċċata li l-obbligazzjonijiet tal-Armata huma ħafna.", "Huwa kiteb ċar tond li hu konvint li fil-każ li dwaru saret denunzja, sar dak kollu possibbli biex ikunu salvati l-ħajjiet malajr.", "L-inkjesta żiedet tgħid li dawk salvati ma kinux stmati ħażin, saħansitra ntqal li hemm persuni ddedikati ħafna f'xogħolhom li lesti jagħmlu dak kollu possibbli biex isalvaw il-ħajjiet.", "Il-Maġistrat qal li din is-sena, sakemm qed ilesti r-rapport ġew salvati iżjed minn 1,200 persuna.", "Intqal li allura dan kollu jikkuntrasta bil-kbir ma' dak allegat." ]

[ "Mietu talanqas tmien persuni fost nirien li feġġew ġo dar għal persuni bi bżonnijiet speċjali fil-belt ta’ Vejprty, li tinsab qrib iz-zona tal-fruntiera mal-Ġermanja.", "L-aħħar rapporti qalu li talanqas 30 oħra indarbu fin-nirien, b’uħud jispiċċaw f’kundizzjoni serja.", "Il-kaġun tal-inċident ma kienx ċar, bil-maltemp, għall-bidu, ifixkel sew lill-isforzi tas-salvataġġ fil-kumpless.", "Intant, l-iskwadri għall-emerġenzi mill-Ġermanja baqgħu jagħtu l-għajnuna lill-iskwadri Ċeki li kienu qed jistinkaw biex iġibu s-sitwazzjoni tal-kontroll.", "Il-media Ċeka qalet li dan kien l-aktar nar qattiel fir-Repubblika Ċeka, filwaqt li rreferiet għal każ ieħor simili, fl-2000, meta disa’ persuni bla dar kienu mietu f’nar li qabad fil-belt kapitali ta’ Praga.", "L-aħħar rapporti qalu li n-nar fil-kumpless ta’ Vejprty qabad fis-sezzjoni tas-subien u nfirex madwar id-dar sakemm inġieb taħt kontroll.", "Talanqas tmienja mill-vittmi mietu b’effett tad-dħaħen li belgħu.", "Il-belt ta’ Vejprty tinsab xi 100 kilometru lejn il-majjistral ta’ Praga, bir-rapporti jsostnu li l-Prim Ministru Ċek, Andrej Babis, li żar is-sit tat-traġedja, qed iwiegħed ‘kull għajnuna fl-investigazzjoni  dwar x’wassal għan-nirien’." ]

[ "Illejla f'Tel Aviv, fl-Iżrael, se ssir it-tieni dress rehearsal għas-semifinali tal-Eurovision Song Contest ta' għada l-Ħamis 16 ta' Mejju.", "Michela Pace diġa għamlet l-ewwel prova ġenerali tagħha wara nofsinhar u llejla tibda t-tieni waħda.", "Waqt il-prova tal-lum spikkaw xi differenzi mill-prova li rajna s-Sibt u minn dak li hemm rapprtat, it-tim u d-delegazzjoni Maltija marru fuq diversi aspetti u ideat li rajna fl-ewwel prova l-ġimgħa l-oħra.", "Dan minħabba li kien hemm xi problemi tekniċi biex jiġu effettwati xi ideati li kienu qed jiġu pjanati.", "Ritratt: Thomas Hanses Waqt il-prova tal-lejla se jkunu qed jiġu vvutati l-ewwel 50% tal-voti mill-ġuriji tal-pajjiżi parteċipanti, u magħhom ukoll ir-Renju Unit, l-Italja u l-Ġermanja.", "It-telespettaturi Maltin jivvutaw għada t-tieni 50% tal-voti.", "Pero, forsi tistaqsu, x'inhuma l-kriterji li fuqhom tkun qed tivvota l-50% tal-voti tagħha l-ġurija?", "Il-kriterji huma 4: Il-kapaċita vokali tal-artist Il-wirja fuq il-palk Il-kompożizzjon i u l-oriġinalita tal-kanzunetta L-impressjoni ġeneral fuq il-wirja kollha Intant, il-ġurija Maltija hi komposta minn Carlo Borg Bonaci bħala l-Kap tal-ġurija filwaqt li l-membri huma Arthur Caruana, Eileen Spiteri, Matthew James Borg u Nicole Frendo.", "Għada l-Ħamis wara nofsinhar ikun hemm it-tielet prova ġenerali tat-tieni semifinali biex imbagħad filgħaxija fid-9pm tibda s-semifinali li minnha 18-il pajjiż jikkompeti biex 10 minnhom jgħaddu għall-finali tas-Sibt 18 ta' Mejju.", "Fis-serata ta' għada l-Ħamis, Michela Pace se tkun qed tikkompeti għal Malta bil-kanzunetta Chameleon, fil-11-il pożizzjoni.", "L-ordni tat-tieni semi finali.", "Ritratt: EBU" ]

[ "L-inċident seħħ dan il-lejl għall-ħabta tal-10:30 pm u l-investigazzjoni tal-Pulizija għadha għaddejja", "Ilbieraħ, għall-ħabta tal-10:30 pm il-Pulizija ġiet infurmata li kien seħħ inċident ġewwa Triq Selmun, il-Mellieħa.", "Il-Pulizija tad-distrett marret minnufih fuq il-post u minn stħarriġ preliminari li sar, irriżulta li raġel ta’ 36 sena residenti ż-Żejtun, tilef il-kontrol tal-mutur tat-tip Ducati Monsterli kien qiegħed isuq u waqa’.", "Fuq il-post issejħet ambulanza li ħadet lir-raġel l-isptar Mater Dei għall-kura, fejn ġie ċċertifikat li qiegħed isofri minn ġrieħi gravi.", "L-investigazzjoni tal-Pulizija rigward dan l-inċident għadha għaddejja." ]

[ "“Il-Partit Nazzjonalista huwa partit ħaj u oppożizzjoni pożittiva u se jibqa’ jiġġieled il-korruzzjoni u se jkun il-vuċi tal-poplu.", "Għalhekk jeħtieġ li ningħaqdu f’koalizzjoni ta’ nies ta’ rieda tajba, li jitkellmu bil-vot tagħhom fl-elezzjonijiet ta’ Mejju li ġej.”, hekk qal i-sSegretarju Ġenerali tal-Partit Nazzjonalista Clyde Puli meta kien qed jindirizza l-għeluq tal-Kunsill Ġenerali tal-Partit Nazzjonalsita bit-tema Flimkien għal Pajjiżna.", "Clyde Puli qal li r-rapport ta’ ħidma għal din l-ewwel sena tat-tmexxija l-ġdida tal-Partit Nazzjonalista huwa xhieda ċara ta’ viżjoni politika u pjan fit-tul għal pajjiżna li qed ipoġġu pedament sod għall-partit.", "Huwa elenka din is-sena ta’ ħidma u qal kif:", "· Din is-sena kien hemm rekord ta’ sħubija, l-aqwa waħda fi 13-il sena", "· Sena rekord ta’ maratoni għal finanzi sostenibbli", "· Kienet is-sena taż-żgħażagħ bit-twaqqif tal-kors politiku Future Leaders", "· It-twaqqif tal-fergħa l-ġdida Team Start għaż-żgħażagħ adolexxenti", "· Ir-rappreżentanza ta’ 15% taż-żgħażagħ fl-Kumitat Eżekuttiv tal-partit", "· Tniżżlet l-età tat-tesserament għal 14-il sena", "Is-Segretarju Ġenerali Clyde Puli qal li mill-Oppożizzjoni, il-Partit Nazzjonalista qiegħed iressaq proposti konkreti għal bosta setturi milquta mill-politika tal-Gvern Laburista bħalma huma l-proposti għall-bdiewa u r-raħħala, il-qbiela, għall-iskart tal-kostruzzjoni, work life balance, għal Għawdex u għal ambjent aħjar.", "Clyde Puli qal li kien il-Kap tal-partit Adrian Delia li:", "· Fetaħ kawża kontra l-Avukat Ġenerali biex jingħata kopja sħiħa tal-inkjesta talMaġistrat Aaron Bugeja.", "· Mar il-Qorti biex iġib lura għand il-poplu t-tliet sptarijiet li l-Gvern ta lil Vitals.", "· Ressaq mozzjoni b’urġenza biex il-Parlament jiddiskuti r-rivelazzjonijiet relatati malkumpanija misterjuża 17 Black.", "· Ressaq mozzjoni biex issir inkjesta indipendenti dwar il-qtil tal-ġurnalista Daphne Caruana Galizia", "· Li għamel pressjoni kbira biex art pubblika f’San Ġiljan ma tingħatax bix-xejn millGvern għall-ispekulazzjoni u l-bini.", "· Li tkellem f’isem il-familji li qed jinsterqu b’kontijiet tad-dawl u l-ilma aktar għoljin u aktar spissi taħt il-Gvern Laburista.", "· Li ddefenda l-valur tal-ħajja u kien il-vuċi għat-tarbija fil-ġuf.", "Clyde Puli qal li l-Partit Laburista tilef il-valur soċjali kif qalet Yana Mintoff, li l-ekonomija hija mibnija fuq iċ-cheap labour u kif qallu Sammy Meilaq li sostna kif huwa falliment li taħt Gvern Laburista hawn nies bla saqaf fuq rashom u oħrajn li qed jgħixu fil-faqar.", "Huwa qal li dan Gvern li falla f’bosta setturi għax:", "· Ma beniex skola ġdida kull sena u t-tfal qed jieħdu t-tagħlim fil-kontejner.", "· Ma rnexxilux inaqqas in-numru tal-early school leavers.", "· Ma jafx x’inhi l-meritokrazija kif qallu l-Ombudsman stess fuq il-promozzjonijiet flarmata.", "· Ġabna l-agħar fl-Ewropa fl-ugwaljanza bejn is-sessi.", "· Bagħtna lura fil-kwalità tas-saħħa.", "· Kisser ir-reputazzjoni ta’ pajjiżna bil-korruzzjoni.", "· Falla fl-ambjent u għandna fost l-agħar kwalità tal-arja fl-Ewropa.", "· Falla milli jeqred il-faqar u ċ-cheap labour qed jgħolli rasu.", "· Ma beniex housing soċjali u hawn 3,200 li qed jistennew li jkollhom saqaf fuq rashom.", "· Ma rażżanx l-għoli tal-ħajja u l-anzjani mhux qed jaslu sal-aħħar tax-xahar bilpensjoni.", "Is-Segretarju Ġenerali tal-Partit Nazzjonalista Clyde Puli qal li fl-elezzjonijiet ta’ Mejju li ġej, il-PN se jibda bħala underdog u bi ftit riżorsi, mhux bħall-Gvern li jġib il-flus millAustralia Hall u mir-Raffles, imma l-Partit Nazzjonalista se jkun ipppreparat bl-aħjar mod għal dawn l-elezzjonijiet." ]

[ "Jissieħbu tmien ajruplani oħra fit-tfittxija fin-naħa t’isfel tal-oċean Indjan għall-ajruplan tal-Malaysia Airlines li għeb aktar minn gimgħatejn ilu, b’239 persuna abbord.", "L-awtoritajiet tal-Malasja qalu li rċievew mingħand l-awtoritajiet Franċiżi ritratti ġodda li ttieħdu mis-satellita li juru dawk li jistgħu ikunu fdalijiet mill-Boeing 777.", "Ir-ritratti huma simili għal dawk li ħarġet is-Sibt iċ-Ċina.", "L-Awtorità tas-Sigurta’ Marittima fl-Awstralja li qed tikkordina t-tiftix, qalet li tfittxija għall-ajruplan se tkompli.", "Spjegat li qed tivverfika l-oriġini ta’ oġġetti tal-injam u oħrajn li qed jidhru mxerrda f’wiċċ il-baħar.", "Sadattant, il-qraba tal-passiġieri u l-membri tal-ekwipaġġ li kienu fuq l-ajruplan jinsabu f’lukandi fil-Malasja u Beijing jistennew għal aktar informazzjoni dwar x’verament seħħ mill-għeżież tagħhom." ]

[ "Crystal Palace offrew €20 miljun lil Liverpool għaż-żagħżugħ Rhian Brewster, inkluż €7 miljun oħra fuq add-ons.", "Fil-ftehim hemm ukoll l-għażla li t-tim Ingliż jistgħu jerġaw jixtru l-plejer lura għas-somma ta' €40 miljun.", "Liverpool jeħtieġu jbiegħu xi plejer, hekk kif iridu jirkupraw il-flus li ntefqu fuq Thiago Alcantara u Diego Jota b'total ta' €76 miljun.", "Brewster skorja 10 gowls f'20 partita fl-istaġun li għadda meta kien fuq self ma' Swansea fiċ-Championship Ingliż.", "Il-futur tal-plejer ta' Tottenham Dele Alli jinsab f'dubju, hekk kif Paris Saint-Germain jinsabu nteressati li jakkwistaw lil midfielder.", "Dan wara li Alli tħalla barra mill-iskwadra għal żewġ partiti konsekuttivi, dawk kontra Lokomotiv Plovdiv fl-Europa League u kontra Southampton fl-istaġun Ingliż.", "Minkejja dan, jidher li Tottenham lesti li jħalluh jitlaq iżda fuq self u mhux fuq trasferiment permanenti.", "Mid-dinja tat-trasferimenti, Wolves offrew €32 miljun għal Nelson Semedo ta' Barcelona filwaqt li l-istess Barcelona jridu lil Hector Bellerin ta' Arsenal." ]